NOTICE

This accessible media has been made available to people with bona fide disabilities that affect reading. This notice tells you about restrictions on the use of this accessible media, which could be a book, a periodical, or other content.

Copyright Notice

Title: Hindi 6th Standard Rajasthan Board

Author: Rajasthan State Textbook Board

Copyright 2016 by State Institute of educational Research and Training

This notice is not part of the copyrighted work, which begins below after the phrase "Begin Content".

Bookshare distributes this accessible media as the third party agent of an authorized organization and under restrictions set forth pursuant to and in accordance with the provisions of Section 52(1)(zb) of the Indian Copyright Act, 1957. This accessible media is intended solely for the use of persons with print disabilities. If you are not a person with a print disability, or an organization serving people with print disabilities, you should not use this accessible media and should destroy this content. If you are a person with a print disability, you are permitted under this restricted license to use this digital copy for your own personal use. You are not allowed to redistribute content derived from this accessible media to anybody else, with one exception: we allow hardcopy Braille books prepared from accessible media to be provided to other blind people to the extent required for private or personal use, educational purpose, or research. Any further reproduction, distribution, or any commercial usage requires the express, prior consent of the copyright holder. We have the right to stop the supply of further works in accessible media to you if we believe that you have distributed the accessible media in violation of these restrictions. You will also be liable for such other legal consequences as are applicable.

Access to accessible media through Bookshare is a valuable right and privilege. Protect this access for the print disabled community by complying with these restrictions!

You, your parents, or your school (or agency) signed a Bookshare agreement. For the full text of the current version of the Member Agreements, please visit www.bookshare.org/Agreements. This information in this accessible media file does not in any way change the terms of your Agreement with Bookshare.

Limitation of Liability

Most authors and publishers do not have control over the content available through Bookshare. By downloading and using this material, you agree that neither Bookshare nor the authors or original publishers of the materials shall be financially responsible for any loss or damage to you or any third parties caused by the failure or malfunction of the Bookshare website (www.bookshare.org) or because of any inaccuracy or lack of completeness of any content that you download from the website.

BOOKSHARE, AND THE AUTHORS, PUBLISHERS, AND COPYRIGHT OWNERS OF THE MATERIALS, SHALL NOT IN ANY CASE BE LIABLE FOR DIRECT, INDIRECT, SPECIAL, INCIDENTAL, OR CONSEQUENTIAL DAMAGES, WHETHER BASED ON CONTRACT, TORT, OR ANY OTHER LEGAL THEORY, IN CONNECTION WITH OR ARISING OUT OF THE FURNISHING OF CONTENT, THE FUNCTIONING OF THE WEB SITE, OR ANY OTHER ASPECT OF YOUR USE OF THE WEB SITE AND THE CONTENTS PROVIDED HEREUNDER.

Digital Rights Management

This material contains digital watermarks and fingerprints designed to identify this material as a Bookshare digital material that was specifically downloaded by you. It is a violation of the terms of your Member Agreement, and may be illegal, to delete or modify these watermarks and fingerprints. Your Member Agreement expressly authorizes us to include these security devices, solely for this use, as an express exception to current and future privacy laws relating to protection of personal information data. Should any future privacy law or regulation preclude the use of this personal data for purposes of tracking the downloading and use of these materials and enforcing the limitations of relevant copyright law or the Member Agreement, your right to use these materials will terminate on the effective date of any such law or regulation.

This material was downloaded by hemant patel and is digitally fingerprinted in the manner described above.

Book Quality

Bookshare is interested in improving book quality over time, if you can help us by providing any book quality feedback, we'll work hard to make those changes and republish the books.

Report book quality issue

See all reported book quality issues

Begin Content

हिंदी

(कक्षा-6)

राजकीय विद्यालयों में नि:शुल्क वितरण हेतु

राजस्थान राज्य शैक्षिक अनुसंधान एवं प्रशिक्षण संस्थान, उदयपुर

प्रकाशक
राजस्थान राज्य पाठ्यपुस्तक मण्डल, जयपुर

संकरण : 2016

© राजस्थान राज्य शैक्षिक अनुसंधान एवं प्रशिक्षण संस्थान, उदयपुर
© राजस्थान राज्य पाठ्यपुस्तक मण्डल, जयपुर

मूल्य :

पेपर उपयोग : आर. एस. टी. बी. वाटरमार्क 80 जी.एस.एम. पेपर पर मुद्रित

प्रकाशक : राजस्थान राज्य पाठ्यपुस्तक मण्डल
2-2 ए, झालाना डूंगरी, जयपुर

मुद्रक :

मुद्रण संख्या :

सर्वाधिकार सुरक्षित

प्रकाशक की पूर्व अनुमति के बिना इस प्रकाशन के किसी भाग को छापना तथा इलैक्ट्रानिकी, मशीनी, फोटोप्रतिलिपि, रिकॉर्डिंग अथवा किसी अन्य विधि से पुन:प्रयोग पद्धति द्वारा उसका संग्रहण अथवा प्रसारण वर्जित है।

इस पुस्तक की बिक्री इस शर्त के साथ की गई है कि प्रकाशक की पूर्व अनुमति के बिना यह पुस्तक अपने मूल आवरण अथवा जिल्द के अलावा किसी अन्य प्रकार से व्यापार द्वारा उधारी पर, पुनर्विक्रय या किराए पर न दी जाएगी, न बेची जाऐगी।

इस प्रकाशन का सही मूल्य इस पृष्ठ पर मुद्रित है। रबड़ की मुहर अथवा चिपकाई गई पर्ची (स्टिकर) या किसी अन्य विधि द्वारा अंकित कोई भी संशोधित मूल्य गलत है तथा मान्य नहीं होगा।

किसी भी प्रकार का कोई परिवर्तन केवल प्रकाशक द्वारा ही किया जा सकेगा।

प्राक्कथन

बदलती हुई परिस्थितियों के अनुरुप शिक्षा में परिवर्तन होना जरुरी है, तभी विकास की गति तेज होती है| विकास में सहायक कई तत्त्वों के अलावा शिक्षा भी एक प्रमुख तत्त्व है| विद्यालयी शिक्षा को प्रभावशाली बनाने के लिए पाठ्यचर्या को समय-समय पर बदलना एक आवश्यक कदम है| वर्तमान में राष्ट्रीय पाठ्यचर्या की रुपरेखा 2005 तथा नि :शुल्क एवं अनिवार्य बाल शिक्षा अधिकार अधिनियम 2009 के द्वारा यह स्पष्ट है कि समस्त शिक्षण क्रियाओं में `विद्यार्थी' केन्द्र के रुप में है| हमारी सिखाने की प्रक्रिया इस प्रकार हो कि विद्यार्थी स्वयं अपने अनुभवों के आधार पर समझ कर ज्ञान का निर्माण करे| उसके सीखने की प्रक्रिया को ज्यादा से ज्यादा स्वतंत्रता दी जाए, इसके लिए शिक्षक एक सहयोगी के रुप में कार्य करे| पाठ्यचर्या को सही रुप में पहुँचाने के लिए पाठ्यपुस्तक महत्त्वपूर्ण साधन है| अत: बदलती पाठ्यचर्या के अनुरुप ही पाठ्यपुस्तकों में परिवर्तन कर राज्य सरकार द्वारा नवीन पाठ्यपुस्तक तैयार कराई गई है|

पाठ्यपुस्तक तैयार करने में यह ध्यान रखा गया है कि पाठ्यपुस्तक सरल, सुगम, सुरुचिपूर्ण, सुग्राह्य एवं आकर्षक हो, जिससे विद्यार्थी सरल भाषा, चित्रों एवं विभिन्न गतिविधियों के माध्यम से इनमें उपलब्ध ज्ञान को आत्मसात् कर सकें| साथ ही वह अपने सामाजिक एवं स्थानीय परिवेश से जुड़े तथा एेतिहासिक एवं सांस्कृतिक गौरव, संवैधानिक मूल्यों के प्रति समझ एवं निष्ठा बनाते हुए एक अच्छे नागरिक के रुप में अपने आप काे स्थापित कर सके|

शिक्षकों से मेरा विशेष आग्रह है कि इस पुस्तक को पूर्ण कराने तक ही सीमित नहीं रखें, अपितु पाठ्यक्रम एवं अपने अनुभव को आधार बनाकर इस प्रकार प्रस्तुत करें कि बालक को सीखने के पर्याप्त अवसर मिलें एवं विषय शिक्षण के उद्देश्यों की प्राप्ति की जा सकें|

राजस्थान राज्य शैक्षिक अनुसंधान एवं प्रशिक्षण संस्थान (एस.आई.ई.आर.टी.) उदयपुर पाठ्यपुस्तक विकास में सहयोग के लिए उन समस्त राजकीय एवं निजी संस्थानों, संगठनों यथा एन.सी.ई.आर.टी. नई दिल्ली, राज्य सरकार, बिहार सरकार, उत्तरा खण्ड सरकार, राजस्थान राज्य पाठ्यपुस्तक मण्डल जयपुर, विद्याभवन उदयपुर का पुस्तकालय एवं लेखकों, समाचार पत्र-पत्रिकाओं, प्रकाशकों तथा विभिन्न वेबसाइट्स के प्रति आभार व्यक्त करता है जिन्होंने पाठ्यपुस्तक निर्माण में सामग्री उपलब्ध कराने एवं चयन में सहयोग दिया| हमारे प्रयासों के बावजूद किसी लेखक, प्रकाशक, संस्था, संगठन और वेबसाइट का नाम छूट गया हो तो हम उनके आभारी रहते हुए क्षमा प्रार्थी हैं| इस संबंध में जानकारी प्राप्त होने पर आगामी संस्करणों में उनका नाम शामिल कर लिया जाएगा|

पाठ्यपुस्तकों की गुणवत्ता बढ़ाने हेतु श्री कुंजीलाल मीणा, शासन सचिव, प्रारंभिक शिक्षा, श्री नरेशपाल गंगवार, शासन सचिव, माध्यमिक शिक्षा एवं आयुक्त राष्ट्रीय माध्यमिक शिक्षा परिषद्, श्री बाबूलाल मीणा, निदेशक प्रारंभिक शिक्षा, श्री सुवालाल, निदेशक माध्यमिक शिक्षा एवं श्री बी. एल. जाटावत, आयुक्त, राजस्थान प्रारम्भिक शिक्षा परिषद्, जयपुर, राजस्थान सरकार का सतत् मार्गदर्शन एवं अमूल्य सुझाव संस्थान को प्राप्त होते रहे हैं| अत: संस्थान हृदय से आभार व्यक्त करता है|

इस पाठ्यपुस्तक का निर्माण यूनिसेफ के वित्तीय एवं तकनीकी सहयोग से किया गया है| इसमें सेम्युअल एम., चीफ यूनिसेफ राजस्थान जयपुर, सुलग्ना रॉय, शिक्षा विशेषज्ञ एवं यूनिसेफ से संबंधित अन्य सभी अधिकारियों के सहयोग के लिए संस्थान आभारी है| संस्थान उन सभी अधिकारियों एवं कार्मिकों का, जिनका प्रत्यक्ष एवं अप्रत्यक्ष रुप से इस कार्य संपादन में सहयोग रहा है, उनकी प्रशंसा करता है|

मुझे इस पुस्तक को प्रस्तुत करते हुए प्रसन्नता हो रही है, साथ ही यह विष्वास है कि यह पाठ्यपुस्तक विद्यार्थियों एवं शिक्षकों के लिए उपयोगी सिद्ध होगी और अध्ययन-अध्यापन एवं विद्यार्थी के व्यक्तित्व विकास की एक प्रभावशाली कड़ी के रुप में कार्य करेगी|

विचारों एवं सुझावों को महत्त्व देना लोकतंत्र का गुण है| अत: राजस्थान राज्य शैक्षिक अनुसंधान एवं प्रशिक्षण संस्थान, उदयपुर सदैव इस पुस्तक को और श्रेष्ठ एवं गुणवत्तापूर्ण बनाने के लिए आपके बहुमूल्य सुझावों का स्वागत करेगा|

निदेशक
राजस्थान राज्य शैक्षिक अनुसंधान
एवं प्रशिक्षण संस्थान, उदयपुर

पाठ्यपुस्तक निर्माण समिति

संरक्षक : विनीता बोहरा, निदेशक, एस.आई.ई.आर.टी., उदयपुर

मुख्य समन्वयक : नारायण लाल प्रजापत, उपनिदेषक, एस.आई.ई.आर.टी, उदयपुर

समन्वयक : दीपिका पंड्या, व्याख्याता, रा.रा.शै.अ.प्र.सं, उदयपुर

लेखकगण : डॉ. विमलेश कुमार पारीक, अध्यापक, रा.उ.प्रा.वि., तेजावाला, सांगानेर, जयपुर (संयोजक)

डॉ. सुजाता शर्मा, व्याख्याता, रा.उ.मा.वि., चाकसू, जयपुर

नरेश कुमार जैन, प्रधानाचार्य, रा.उ.मा.वि. कासीमपुर, धौलपुर

रणछोड़ लाल डामोर, व्याख्याता, रा.वरि.उपा.संस्कृत विद्यालय, बडला खेरवाड़ा, उदयपुर

सीताराम शर्मा, प्रधानाचार्य, रा.उ.मा.वि., लूलवा, मसूदा, अजमेर

विद्याराम गुर्जर, प्रधानाचार्य, रा.उ.मा.वि., केकींदड़ा, पाली

डॉ. मदन गोपाल लढा, व्याख्याता, रा.उ.मा.वि., लूणकरनसर, बीकानेर

जगजितेंद्र सिंह, प्रधानाचार्य, रा.उ.मा.वि., गेगा का खेड़ा, भीलवाड़ा

डॉ. मूलचंद बोहरा, प्रधानाचार्य, रा.उ.मा.वि., सियाणा, बीकानेर

बद्रीविशाल व्यास, प्रधानाध्यापक, रा.उ.प्रा.वि., बड़ाबाग, जैसलमेर

नरेंद्र वासु, वरिष्ठ अध्यापक, रा.मा.वि., जेठवाई, जैसलमेर

विमलेश कुमार शर्मा, अध्यापक, रा.प्रा.वि., ढ़ाणी रामगढ़, सवाई माधोपुर

आवरण एवं सज्जा : डॉ. जगदीश कुमावत, प्राध्यापक, एस.आई.ई.आर.टी, उदयपुर

चित्रांकन : जगदीश नंदवाना, व्याख्यता, रा.उ.मा.वि. राजसमंद

तकनीकी सहयोग : हेमन्त आमेटा, व्याख्याता, एस.आई.ई.आर.टी, उदयपुर

कम्प्यूटर ग्राफिक्स : सिमेटिक्स माइनिंग प्रा.लि., देहरादून, (उत्तराखण्ड)

शिक्षकों से...

गुरुर्ब्रह्मा गुरुर्विष्णु:गुरुर्देवो महेश्वर:|
गुरु:साक्षात् परब्रह्म, तस्मै श्री गुरवे नम:||

समय के साथ बदलाव स्वाभाविक है| समय-समय पर आए शैक्षिक सुधारों के सुझावों को ध्यान में रखते हुए यह पुस्तक तैयार की गई है| यह पारंपरिक भाषा शिक्षण की कई सीमा से आगे जाती है| राष्ट्रीय पाठ्यचर्या की रुपरेखा विद्यार्थी के व्यक्तित्व का सबसे समृद्ध संसाधन मानते हुए उसे पाठ्यक्रम के हर विषय से जोड़कर देखती है| इसलिए पाठ्यसामग्री का चयन और अभ्यासों में विद्यार्थी के भाषाई विकास की समग्रता को ध्यान में रखा गया है|

पाठ्यपुस्तक में पाठ्यसामग्री चयन में राजस्थानी परिवेश को प्रधानता दी गई है| सामग्री चयन करते समय संवैधानिक मूल्यों, जेंडर संवेदनशीलता, विशेष योग्यजन, स्वच्छता, स्वास्थ्य आदि मुद्दों को भी ध्यान में रखा गया है| पाठों के माध्यम से देश भक्ति, जीवदया, जल संरक्षण, प्रकृति प्रेम, मानवीय संवेदना, स्वावलंबन, नैतिक मूल्यों, पर्यावरण संरक्षण आदि को विकसित करने की कोशिश की गई, जिनसे बच्चों का सर्वांगीण विकास हो सके| पाठ्यपुस्तक में हिंदी की कविता, कहानी, प्रेरक प्रसंग, यात्रा वृत्तांत, संस्मरण, निबंध, व्यंग्य, जीवनी, एकांकी, पत्र, आत्मकथा आदि विधाओं का समावेश किया गया है| बच्चों के स्तर व रुचि को ध्यान में रखते हुए प्रसिद्ध लेखकों-कवियों की स्थापित रचनाएँ ली गई हैं| पाठ्यपुस्तक के प्रति विद्यार्थी के अपनेपन को और सघन बनाने के लिए पाठों के अतिरिक्त रोचक सामग्रियाँ भी दी गई हैं जो बच्चों में पढ़ने के प्रति ललक, पुस्तकालय से जुड़ाव, विद्यार्थी की जानकारी और जिज्ञासा को बढ़ाने वाली हैं जो `केवल पढ़ने के लिए' शीर्षक से दी गई हैं| उक्त सामग्री मूल्यांकन प्रक्रिया से मुक्त है| शिक्षण के क्रम में पाठ्यसामग्रियों की चर्चा अवश्य की जानी चाहिए|

गतिविधियाँ इस प्रकार से बनाई गई हैं कि जिससे बच्चों को रटने की अपेक्षा समझने, करके सीखने, ज्ञान के अन्य बाह्य स्रोतों (अभिभावक, जन प्रतिनिधि, विषयवेत्ता, पुस्तकालय, समाज, आधुनिक तकनीकी) से सीखने हेतु प्रेरित किया गया है| कई अभ्यास प्रकृति, समाज, विज्ञान, इतिहास आदि विषयों में विद्यार्थी की जिज्ञासा को नए आयाम देते हैं| पाठ पर केंद्रित अभ्यास प्रश्नों में प्रश्नों के विविध प्रकारों का समावेश किया गया है जो जगत को समझने, बच्चों को प्रतियोगी परीक्षाओं की दृष्टि से रुबरु कराने तथा विषयवस्तु को समझने में मदद करते हैं|

`भाषा की बात' में व्याकरण के विभिन्न बिंदुओं को सहज, सरल और व्यावहारिक रुप में बोधगम्य बनाने का प्रयास किया गया है| साथ ही भाषा की बारीकियों को भी समझाने का प्रयास किया गया है| बच्चे स्वयं रचना कर सकें इसलिए सृजनात्मक गतिविधियों को भी `सृजन' स्तम्भ में जोड़ा गया है|

पाठ से आगे विषयवस्तु से संबद्ध अतिरिक्त ज्ञान, ज्ञान को व्यवहार में उतारना, कौशल विकास आदि को समाहित किया गया है| बच्चे को पाठ्यपुस्तक से परे समाज व दुनिया से जोड़ने की कोशिश की गई है| कल्पना, चिंतन, विश्लेषण व निर्णय लेने की क्षमता बच्चे में विकसित हो सके, एेसी गतिविधियों का भी समावेश है| भाषा के बदलते रुपों का भी परिचय करवाया गया है|

भाषा का दायित्व चिंतन, मनन, विश्लेषण, तर्क, निर्णय लेना आदि कौशल विकसित करना ही नहीं बल्कि नैतिक, चरित्रवान, सुयोग्य नागरिक तैयार करना भी है| इसके लिए पाठ के अंत में एक-दो विचार दिए गए हैं जो एन.सी.एफ की भावनानुसार बहुभाषिकता को बढ़ावा देने एवं विषयों की दीवार को नीचा करने की ओर बढ़ाया गया एक कदम है|

पाठ्यपुस्तक की अपनी सीमाएँ हैं| पाठ्यपुस्तक में दी गई गतिविधियाँ संकेत रुप में हैं| एेसी गतिविधियाँ और बनाएँ तथा अपने अनुभवों से नई गतिविधियाँ बनाकर बच्चों के ज्ञान को समृद्ध करें| व्याकरण में भाषा का जो बिंदु उठाया गया है, उस बिंदु को शिक्षक पूरा पढ़ाएँ, जैसे- विशेषण के किसी एक भेद पर बात की गई है तो वहाँ विशेषण से संबंधित सम्पूर्ण जानकारी दी जाए, एेसी आप से अपेक्षा की जाती है|

आप से अनुरोध है कि इस पाठ्यपुस्तक में किसी प्रकार की त्रुटि अथवा सुझाव ध्यान में आए तो निदेशक, राजस्थान राज्य शैक्षिक अनुसंधान एवं प्रशिक्षण संस्थान, उदयपुर को भिजवाएँ ताकि आगामी संस्करणों को और बेहतर बनाया जा सके|

अनुक्रमणिका

क्र. पाठ का शीर्षक रचनाकार

1. हे मातृभूमि! हमको वर दो (कविता)

2. नादान दोस्त (कहानी) प्रेमचन्द

पहेलियाँ (केवल पढ़ने के लिए)

3. मच्छड़बाबू (एकांकी) बलदेव प्रसाद

पढ़ो! हँसो! (केवल पढ़ने के लिए)

4. वर्षा समीर (कविता) हरिवंशराय बच्चन

5. सहेली (कहानी) पदमा राव

6. मनोहर (संस्मरण) राकेश तैलंग

एेसा मेरा देश हो (केवल पढ़ने के लिए)

7 भक्ति-माधुरी (पद) सूरदास, रसखान

8. गुलाबसिंह (कहानी) सुभद्रा कुमारी चौहान

हमारा ऊँचा झंडा (केवल पढ़ने के लिए)

9. हमारी धराेहर : तीर्थराज मचकडुं (निबंध)

10. नीति-सुधा (दोहे) रहीम, बिहारी, बाँकीदास,

वृंद व चतरसिंह

11 चंबल की कहानी (आत्मकथा)

बड़ा पुरस्कार (केवल पढ़ने के लिए)

12. मुंडमाल (कहानी) शिव पूजन सहाय

13. धरती धोरां री (कविता) कन्हैया लाल सेठिया

14 शहीद बकरी (कहानी) अयोध्या प्रसाद गोयलीय

15. योग और हमारा स्वास्थ्य (निबंध) राजनारायण तिवारी

हिंदी शब्दकोश (केवल पढ़ने के लिए)

पाठ-1. हे मातृभूमि! हमको वर दो

हे मातृभूमि! हमको वर दो, पढ़-लिखकर हम गुनना सीखें|
बोलें न बुरा, देखें न बुरा, कुछ भी न बुरा सुनना सीखें||
हम खेल-खेल पढ़ते जाएँ, पढ़-लिखकर नित बढ़ते जाएँ|
हम रुकें नहीं, हम झुकें नहीं, गिरि शिखरों पर चढ़ते जाएँ||
विघ्नों से कभी न घबराएँ, सत्पथ को कभी न छोडें़ हम|
बाधाओं पर बाधा आएँ, बाधाओं का रुख मोडं़े हम||
क्यों बनें फकीर लकीरों के, नित नए सपन बुनना सीखें|
हे मातृभूमि! हमको वर दो, पढ़-लिखकर हम गुनना सीखें||

पाकर आशीष तुम्हारा माँ, आलोक जगत में हम भर दें|
हम वीरानों को चमन करें, जो गूंगे हैं उनको स्वर दें||
अपनापन सब में देखें हम, मन से विद्वेष मिटाएँ हम|
पर सुख को अपना सुख मानें, पर दु:ख में हाथ बटाएँ हम||
जग की इस सुंदर बगिया से हम, सार सुमन चुनना सीखें|
हे मातृभूमि! हमको वर दो, पढ़-लिखकर हम गुनना सीखें||

शब्दार्थ

गिरि - पहाड़

शिखर - चोटी

गुनना - समझना, मनन करना

विघ्न - बाधा

आलोक - प्रकाश

वीरान - उजाड़

चमन - बगीचा

विद्वेष - ईर्ष्या

अभ्यास कार्य

पाठ से

उच्चारण के लिए

मातृभूमि, विघ्नों, आशीष, सत्पथ|

सोचें और बताएँ

1. `लकीर का फकीर' बनने से क्या आशय है?

2. हम वीरानों को चमन कैसे कर सकते हैं?

3. दूसरों के दुख को दूर करने के लिए हम क्या-क्या कर सकते हैं?

लिखें

बहुविकल्पी प्रश्न

1. कवि वर माँग रहा है -

(क) भगवान से (ख) संन्यासी से

(ग) मातृभूमि से (घ) आकाश से ()

2. कवि जग रुपी बगिया से चुनना चाहता है -

(क) कंकड़-पत्थर (ख) सार-सुमन

(ग) सोना-चाँदी (घ) हीरे-मोती ()

निम्नलिखित शब्दों में से उचित शब्द छाँटकर रिक्त स्थानों की पूर्ति कीजिए-

सपन, सत्पथ, शिखरों

1. विघ्नों से कभी न घबराएँ ................................... को कभी न छोडे़ हम|

2. हम रुकें नहीं, हम झुकें नहीं, गिरि ................... पर चढ़ते जाएँ|

3. क्यों बनें फकीर लकीरों के, नित नए ........................... बुनना सीखें|

लघूत्तरात्मक प्रश्न

1. जीवन में विघ्न आने पर क्या करना चाहिए?

2. कवि मातृभूमि से क्या वरदान माँगता है?

3. `गूंगों को स्वर देने' से कवि का क्या आशय है?

दीर्घ उत्तरात्मक प्रश्न

1. बाधाओं का रुख हम कैसे मोड़ सकते हैं? लिखिए|

2. मन से विद्वेष मिटाने के लिए हमें क्या प्रयास करने चाहिए?

3. पढ़ने-लिखने के साथ `गुनना' क्यों जरुरी है?

भाषा की बात

1 निम्नलिखित शब्दों को पढि़ए-

बुरा - अच्छा, वीरान - चमन, अपना - पराया, नए - पुराने|

इन शब्द युग्मों के अर्थ में परस्पर विरोध प्रकट हो रहा है| एेसे शब्दों को विलोम शब्द कहते हैं|

आप भी निम्नलिखित शब्दों के विलोम शब्द लिखिए-

चढ़ना, सुख, वरदान, सुंदर, आलोक

2. पाठ में धरती माता के लिए मातृभूमि शब्द का प्रयोग हुआ है अत: धरती व भूमि शब्द का एक ही अर्थ है अर्थात एक ही वस्तु के अनेक नाम होते हैं, जिन्हें पर्यायवाची कहते हैं|

आप भी निम्नलिखित शब्दों के दो-दो पर्यायवाची शब्द लिखिए -

सुमन, चमन, गिरि

पाठ से आगे

1. पाठ में कवि मातृभूमि से वरदान माँग रहा है आप जब प्रार्थना करते हैं ताे किससे वरदान माँगते हैं?

2. आपके आस-पास अनेक एेसे असहाय लोग हो सकते हैं जिनको मदद की आवश्यकता होती है| एेसे पाँच कार्याें की सूची बनाइए जिनसे हम जरुरतमंद लोगों की सहायता कर सकते हैं|

यह भी करें

1. इस कविता में कवि ने मातृभूमि के प्रति अपने अनुराग को अभिव्यक्त किया है| एेसे ही भावों से भरी अन्य कविताओं का संकलन कर कक्षा में सुनाइए|

2. आज़ादी की लड़ाई में देश के अनगिनत सपूतों ने मातृभूमि के लिए अपना संपूर्ण जीवन समर्पित कर दिया| एेसे पाँच देशभक्तों के नाम लिखिए|

यह भी जानें

1. वाल्मीकि कृत 'रामायण' में कहा गया हैं 'जननी जन्मभूमिश्च स्वर्गादपि गरीयसी' इसका अभिप्राय है कि माता एवं मातृभूमि स्वर्ग से भी बढ़कर हैं| अच्छे विचारों व सत्कर्माें से मातृभूमि का मान बढ़ाया जा सकता है|

2. ये `बंदर' हमें कुछ संदेश दे रहे हैं| संदेशों की जानकारी कीजिए|

जानें, गुनें और जीवन में उतारें

`न जानना बुरा है़(परंतु न जानने की इच्छा करना अधिक बुरा है|'

पाठ-2. नादान दोस्त

केशव के घर कार्निस के ऊपर एक चिडि़या ने अंडे दिए थे| केशव और उसकी बहन श्यामा दोनों बडे़ ध्यान से चिडि़या को वहाँ आते-जाते देखा करते| सवेरे दोनों आँखें मलते कार्निस के सामने पहुँच जाते और चिड़ा और चिडि़या दोनों को वहाँ बैठा पाते|

उनको देखने में दोनों बच्चों को न मालूम क्या मज़ा मिलता, दूध और जलेबी की सुध भी न रहती थी| दोनों के दिल में तरह-तरह के सवाल उठते| अंडे कितने बड़े होंगे? किस रंग के होंगे? क्या खाते होंगे? कितने होंगे? उनमें से बच्चे किस तरह निकल आएँगे? बच्चों के पर कैसे निकलेंगे? घोंसला कैसा है? लेकिन इन बातों का जवाब देने वाला कोई नहीं| न अम्मा को घर के काम-धंधों से फुरसत थी, न बाबू जी को पढ़ने-लिखने से| दोनों बच्चे आपस ही में सवाल-जवाब करके अपने दिल को तसल्ली दे लिया करते थे|

श्यामा कहती-क्यों भइया, बच्चे निकलकर फुर्र-से उड़ जाएँगे?

केशव विद्वानों जैसे गर्व से कहता-नहीं री पगली, पहले पर निकलेंगे| बगैर परों के बेचारे कैसे उडेंगे?

श्यामा- बच्चों को क्या खिलाएगी बेचारी?

केशव इस पेचीदा सवाल का जवाब कुछ न दे सकता था|

इस तरह तीन-चार दिन गुजर गए| दोनों बच्चों की जिज्ञासा दिन-दिन बढ़ती जाती थी| अंडाें को देखने के लिए वे अधीर हो उठते थे| उन्हाेंने अनुमान लगाया कि अब जरुर बच्चे निकल आए होंगे| बच्चों के चारे (चुग्गे) का सवाल अब उनके सामने आ खड़ा हुआ|

चिडि़या बेचारी इतना दाना कहाँ पाएगी के सारे बच्चों का पेट भरे! गरीब बच्चे भूख के मारे चूँ-चूँ करके मर जाएँगे|

इस मुसीबत का अंदाज़ा करके दोनाें घबरा उठे| दोनों ने फैसला किया कि कार्निस पर थोड़ा-सा दाना रख दिया जाए| श्यामा खुश होकर बोली-तब तो चिडि़या को चारे (चुग्गे) के लिए कहीं उड़कर न जाना पड़ेगा न?

केशव- नहीं तब क्यों जाएँगी?

श्यामा- क्यों भइया, बच्चों को धूप न लगती होगी?

केशव का ध्यान इस तकलीफ़ की तरफ़ न गया था| बोला-जरुर तकलीफ़ हो रही होगी| बेचारे प्यास के मारे तड़पते हाेंगे| ऊपर छाया भी तो कोई नहीं|

आखिर यही फ़ैसला हुआ कि घाेंसले के ऊपर कपड़े की छत बना देनी चाहिए| पानी की प्याली और थोड़े-से चावल रख देने का प्रस्ताव भी स्वीकृत हो गया|

दोनों बच्चे बड़े चाव से काम करने लगे| श्यामा माँ की आँख बचाकर मटके से चावल निकाल लाई| केशव ने पत्थर की प्याली का तेल चुपके से ज़मीन पर गिरा दिया और उसे खूब साफ़ करके उसमें पानी भरा|

अब चाँदनी के लिए कपड़ा कहाँ से आए? फिर ऊपर बगैर छडि़यों के कपड़ा ठहरेगा कैसे और छडि़याँ खड़ी होंगी कैसे?

केशव बड़ी देर तक इसी उधेड़बुन में रहा| आखिरकार उसने यह मुश्किल भी हल कर दी|

श्यामा से बोला- जाकर कूड़ा फेंकने वाली टोकरी उठा लाओ| अम्मा जी को मत दिखाना|

श्यामा- वह तो बीच से फटी हुई है| उसमें से धूप न जाएगी?

केशव ने झुँझलाकर कहा- तू टोकरी तो ला, मैं उसका सुराख बंद करने की कोई हिकमत निकालूँगा|

श्यामा दौड़कर टोकरी उठा लाई| केशव ने उसके सुराख में थोड़ा-सा कागज ठूँस दिया और तब टोकरी को एक टहनी से टिकाकर बोला-देख, एेसे ही घोंसले पर उसकी आड़ कर दूँगा| तब कैसे धूप जाएगी?

श्यामा ने दिल में सोचा, भइया कितने चालाक हैं|

गरमी के दिन थे| बाबू जी दफ़्तर गए हुए थे| अम्मा दोनों बच्चों को कमरे में सुलाकर खुद सो गई थी| लेकिन बच्चों की आँखों में आज नींद कहाँ? अम्मा जी को बहलाने के लिए दोनों दम रोके, आँखें बंद किए, मौके का इंतजार कर रहे थे| ज्यों ही मालूम हुआ कि अम्मा जी अच्छी तरह से सो गईं, दोनों चुपके से उठे और बहुत धीरे से दरवाज़े की सिटकनी खोलकर बाहर निकल आए| अंडों की हिफ़ाज़त की तैयारियाँ होने लगीं| केशव कमरे से एक स्टूल उठा लाया, लेकिन जब उससे काम न चला तो नहाने की चौकी लाकर स्टूल के नीचे रखी और डरते-डरते स्टूल पर चढ़ा|

श्यामा दोनों हाथों से स्टूल पकड़े हुए थी| स्टूल की चारों टाँगें बराबर न होने के कारण जिस तरफ़ ज्यादा दबाव पाता था, जरा-सा हिल जाता था| उस वक्त केशव को कितनी तकलीफ़ उठानी पड़ती थी, यह उसी का दिल जानता था| दोनों हाथों से कार्निस पकड़ लेता और श्यामा को दबी आवाज़ से डाँटता-अच्छी तरह पकड़, वरना उतरकर बहुत मारुँगा| मगर बेचारी श्यामा का दिल तो ऊपर कार्निस पर था| बार-बार उसका ध्यान उधर चला जाता और हाथ ढीले पड़ जाते|

केशव ने ज्यों ही कार्निस पर हाथ रखा, दोनों चिडि़याँ उड़ गईं| केशव ने देखा, कार्निस पर थोडे़ तिनके बिछे हुए हैं और उन पर तीन अंडे पड़े हैं| जैसे घोंसले उसने पेड़ों पर देखे थे, वैसा कोई घोंसला नहीं है| श्यामा ने नीचे से पूछा- कै बच्चे हैं भइया?

केशव- तीन अंडे हैं, अभी बच्चे नहीं निकले|

श्यामा- ज़रा हमें दिखा दो भइया, कितने बड़े हैं?

केशव- दिखा दूँगा, पहले ज़रा चिथडे़ ले आ, नीचे बिछा दूँ| बेचारे अंडे तिनकाें पर पडे़ हैं|

श्यामा दौड़कर अपनी पुरानी धोती फाड़कर एक टुकड़ा लाई| केशव ने झुककर कपड़ा ले लिया, उसकी कई तह करके उसने एक गद्दी बनाई और उसे तिनकाें पर बिछाकर तीनों अंडे धीरे से उस पर रख दिए|

श्यामा ने फिर कहा-हमको भी दिखा दो भइया|

केशव- दिखा दूँगा, पहले ज़रा वह टोकरी तो दे दो, ऊपर छाया कर दूँ|

श्यामा ने टोकरी नीचे से थमा दी और बोली-अब तुम उतर आओ, मैं भी तो देखूँ?

केशव ने टोकरी को एक टहनी से टिकाकर कहा-जा, दाना और पानी की प्याली ले आ, मैं उतर आऊँ तो तुझे दिखा दूँगा|

श्यामा प्याली और चावल भी लाई| केशव ने टोकरी के नीचे दोनाें चीजें रख दीं और आहिस्ता से उतर आया|

श्यामा ने गिड़गिड़ाकर कहा- अब हमको भी चढ़ा दो भइया|

केशव- तू गिर पड़ेगी|

श्यामा- न गिरुँगी भइया, तुम नीचे से पकड़े रहना|

केशव- न भइया, कहीं तू गिर-गिरा पड़ी तो अम्मा जी मेरी चटनी ही कर डालेंगी| कहेंगी कि तूने ही चढ़ाया था| क्या करेगी देखकर? अब अंडे बडे़ आराम से हैं| जब बच्चे निकलेंगे तो उनको पालेेंगे|

दोनों चिडि़याँ बार-बार कार्निस पर आती थीं और बगैर बैठे ही उड़ जाती थीं|

केशव ने सोचा, हम लोगों के डर से नहीं बैठतीं| स्टूल उठाकर कमरे में रख आया, चौकी जहाँ की थी, वहाँ रख दी|

श्यामा ने आँखों में अँासू भरकर कहा,- तुमने मुझे नहीं दिखाया, मैं अम्मा जी से कह दूँगी|

केशव- अम्मा जी से कहेगी तो बहुत मारुँगा, कहे देता हूँ|

श्यामा- तो तुमने मुझे दिखाया क्यों नहीं?

केशव- और गिर पड़ती तो चार सर न हो जाते|

श्यामा- हो जाते तो हो जाते! देख लेना मैं कह दूँगी!

इतने में कोठरी का दरवाज़ा खुला और माँ ने धूप से आँखों को बचाते हुए कहा-तुम दोनों बाहर कब निकल आए? मैंने कहा न था कि दोपहर को न निकलना| किसने किवाड़ खोला?

किवाड़ केशव ने खोला था, लेकिन श्यामा ने माँ से बात नहीं कही| उसे डर लगा कि भइया पिट जाएँगे| केशव दिल में काँप रहा था कि कहीं श्यामा कह न दे| अंडे न दिखाए थे, इससे अब उसको श्यामा पर विश्वास न था| श्यामा सिर्फ  मुहब्बत के मारे चुप थी या इस कसूर में हिस्सेदार होने की वजह से, इसका फैसला नहीं किया जा सकता| शायद दोनों ही बातें थीं|

माँ ने दोनों को डाँट-डपटकर फिर कमरे में बंद कर दिया और आप धीरे-धीरे उन्हें पंखा झलने लगी| अभी सिर्फ दो बजे थे| बाहर तेज लू चल रही थी| अब दोनों बच्चों को नींद आ गई थी|

चार बजे यकायक श्यामा की नींद खुली| किवाड़ खुले हुए थे| वह दौड़ी हुई कार्निस के पास आई और ऊपर की तरफ़ ताकने लगी| टोकरी का पता न था| संयोग से उसकी नज़र नीचे गई और वह उलटे पाँव दौड़ती हुई कमरे में जाकर जोर से बोली- भइया, अंडे तो नीचे पड़े हैं, बच्चे उड़ गए|

केशव घबराकर उठा और दौड़ा हुआ बाहर आया तो क्या देखता है कि तीनों अंडे नीचे टूटे पडे़ हैं| और उनसे कोई चूने की-सी चीज़ बाहर निकल आई है| पानी की प्याली भी एक तरफ टूटी पड़ी है|

उसके चेहरे का रंग उड़ गया| सहमी हुई आँखों से ज़मीन की तरफ देखने लगा| श्यामा ने पूछा-बच्चे कहाँ उड़ गए भइया?

केशव ने करुण स्वर में कहा-अंडे तो फूट गए|

श्यामा- और बच्चे कहाँ गए?

केशव- तेरे सर में! देखती नहीं है अंडाें में से उजला-उजला पानी निकल आया है| वही तो दो-चार दिनों में बच्चे बन जाते|

माँ ने सोटी हाथ में लिए हुए पूछा- तुम दोनों वहाँ धूप में क्या कर रहे हो?

श्यामा ने कहा- अम्मा जी, चिडि़या के अंडे टूटे पड़े हैं|

माँ ने आकर टूटे हुए अंडों को देखा और गुस्से से बोली - तुम लोगाें ने अंडों को छुआ होगा|

अब तो श्यामा को भइया पर ज़रा भी तरस न आया| उसी ने शायद अंडाें को इस तरह रख दिया कि वह नीचे गिर पडे़|इसकी उसे सज़ा मिलनी चाहिए| बोली-इन्होंने अंडों को छेड़ा था अम्मा जी|

माँ ने केशव से पूछा- क्यों रे?

केशव भीगी बिल्ली बना खड़ा रहा|

माँ- तू वहाँ पहुँचा कैसे?

श्यामा- चौकी पर स्टूल रखकर चढ़े अम्मा जी|

केशव- तू स्टूल थामे नहीं खड़ी थी?

श्यामा- तुम्हीं ने तो कहा था|

माँ- तू इतना बड़ा हुआ, तुझे अभी इतना भी नहीं मालूम कि छूने से चिडि़यों के अंडे गंदे हो जाते हैं|

चिडि़या फिर उन्हें नहीं सेती|

श्यामा ने डरते-डरते पूछा- तो क्या चिडि़या ने अंडे गिरा दिए हैं अम्मा जी?

माँ- और क्या करती?केशव के सिर इसका पाप पड़ेगा| हाय, हाय, तीन जानें ले लीं दुष्ट ने!

केशव रोनी सूरत बनाकर बोला-मैंने तो सिफ़ अंडाें को गद्दी पर रख दिया था अम्मा जी|

माँ को हँसी आ गई| मगर केशव को कई दिनों तक अपनी गलती पर अफ़सोस होता रहा|

अंडाें की हिफ़ाज़त करने के जोग में उसने उनका सत्यानाश कर डाला| इसे याद कर वह कभी-कभी रो पड़ता था| दोनों चिडि़याँ वहाँ फिर न दिखाई दीं|

प्रेमचंद

शब्दार्थ

पेचीदा - कठिन                                     जिज्ञासा - जानने की इच्छा

अधीर - चंचल, धैर्यरहित                   तकलीफ़ - परेशानी

चाँदनी - चँदोवा                                   उधेड़बुन - असमंजस

हिकमत - उपाय                                   दफ़्तर - कार्यालय

हिफ़ाज़त - रक्षा                                     मुहब्बत - प्रेम

आहिस्ता - सावधानीपूर्वक,              धीरे से कार्निस - छज्जा

अभ्यास कार्य

पाठ से

उच्चारण के लिए

हिफ़ाज़त, हिकमत, आहिस्ता, मुहब्बत,

सोचें और बताए

1. केशव व श्यामा अंडों की रक्षा क्याें करना चाहते थे?

2. केशव व श्यामा के प्रयासों का क्या परिणाम निकला?

3. यदि केशव ने अंडाें को न छुआ होता तो क्या होता?

लिखें

बहुविकल्पी प्रश्न

1. कार्निस पर चिडि़या ने अंडे दिए थे -

(क) 2 (ख) 3 (ग) 4 (घ) 5 ()

2. चिडि़या के अंडों को चिथडे़, पानी, दाना आदि की व्यवस्था करना केशव व श्यामा का प्रयास अंतत: हुआ-

(क) सार्थक (ख) नादानी (ग) मनोरंजक (घ) आत्मघाती ()

किसने, किससे कहा-

1. बच्चों को क्या खिलाएगी बेचारी?

2. जाकर कूड़ा फेंकने वाली टोकरी उठा लाओ|

3. तीन अंडे हैं, अभी बच्चे नहीं निकले|

4. तुझे अभी इतना भी नहीं मालूम कि छूने से चिडि़यों के अंडे गंदे हो जाते हैं|

लघूत्तरात्मक प्रश्न

1. केशव ने किसकी सहायता से कार्निस पर चिथड़े बिछाकर टोकरी व दाना पानी रखा था?

2. केशव व श्यामा ने अंडाें के बारे में क्या-क्या अनुमान लगाए?

3. केशव को अपने किए पर पछतावा क्यों हुआ?

दीर्घ उत्तरात्मक प्रश्न

1. बच्चों द्वारा चिडि़यों के अंडों की रक्षा का जो प्रयत्न किया गया उसका क्या परिणाम हुआ?

2. पशु-पक्षी की रक्षा के समय हमें क्या सावधानी बरतनी चाहिए|

भाषा की बात

1. निम्नलिखित गद्यांश को पढि़ए और रेखांकित पदों के स्थान पर निम्नलिखित शब्दों में से उचित शब्द छाँटकर लिखिए-

(अपनी, उससे, उसकी, उसने, उसे, उस,)

श्यामा दौड़कर श्यामा की पुरानी धोती फाड़कर एक टुकड़ा लाई| केशव ने झुककर श्यामा से कपड़ा ले लिया| कपडे़ की कई तह करके केशव ने एक गद्दी बनाई और गद्दी को तिनकाें पर बिछाकर तीनों अंडे़ धीरे से गद्दी पर रख दिए| श्यामा ने फिर कहा- हमको भी दिखा दो भैया|

संज्ञा शब्द को बार-बार न लिखकर उसके स्थान पर जिन शब्दाें का प्रयोग किया जाता है उन शब्दाें को सर्वनाम कहते हैं|

सर्वनाम के छह भेद होते हैं-

1. पुरुषवाचक सर्वनाम - मैं, हम, उस, उसका, तुम, वह, वे

2. निश्चयवाचक सर्वनाम - यह, वह

3. अनिश्चयवाचक सर्वनाम - कोई, कुछ

4. प्रश्नवाचक सर्वनाम - कौन, क्या

5. संबंधवाचक सर्वनाम - जो, सो, जिसकी, उनकी

6. निजवाचक सर्वनाम - अपनी, अपना, स्वयं

आप भी पाठ में आए सर्वनाम शब्दाें को छाँटकर लिखिए|

2. कोई, किसी और कुछ का प्रयोग

(अ) `कोई` और `किसी` अनिश्चयवाचक सर्वनाम हैं, इन दोनों का प्रयोग सजीव प्राणियों के लिए किया जाता है|

जैसे - दरवाज़े पर कोई खड़ा है| किसी को भी बुला लाओ|

(ब) `कुछ` शब्द का प्रयोग निर्जीव वस्तुओं, कीडे़-मकोडे़ एवं कीटाणुओं के लिए किया जाता है|

जैसे-झाडि़यों में कुछ है| दूध में कुछ गिरा है|

पाठ से आगे

1. अगर आप केशव के स्थान पर होते तो अंडों की देखभाल किस प्रकार करते?

2. आपके आसपास कोई घायल पशु-पक्षी मिलता है, तो उसकी रक्षा के लिए आप क्या उपाय करेंगे|

यह भी करें

1. आपके आस-पास कौन-कौनसे पशु-पक्षी पाए जाते हैं, उनकी सूची बनाइए|

सृजन

आपकी पसंद के किसी पक्षी का चित्र बनाइए और उसमें रंग भरिए|

जानें, गुनें और जीवन में उतारें

As You sow so shall you reap.

जैसा करोगे वैसा फल पाओगे|

केवल पढ़ने के लिए

पहेलियाँ

1. कौन व्यक्ति था जो भारत का राष्ट्रपिता कहलाया,
सत्य-अहिंसा से भारत की आज़ादी ले आया?

2. `जय जवान-जय किसान' जिसका था नारा,
कौन था वह ईमानदार देश का दुलारा?

3. राष्ट्र एकता के माने में रह न सका जो मौन,
आजीवन सरदार रहा वह लौहपुरुष था कौन?

4. दृढ़ निश्चय, उर्वर साहस की वह थी कौन भवानी?
मनु कहो या लक्ष्मी जिसकी हर युग कह रहा कहानी|

5. बेजुबान फिर भी मै बोलूँ, सारी दुनिया दिल पर ढोलूँ|
मैं लोगों का दिल बहलाता, अब बोलो मैं क्या कहलाता||

6. दो भाई हैंय एक रंग-रुप, दोनों में है पटती खूब|
यदि एक गुम हो जाता, दूसरा कोई काम ना आता|

6. जूते 5. रेडियो 4. झाँसी की रानी लक्ष्मी बाई
3. सरदार वल्लभ भाई पटेल 2. लाल बहादुर शास्त्री 1. महात्मा गांधी

पाठ-3. मच्छड़बाबू

पात्र
मच्छड़ बाबू : मच्छर
बालक : विद्यार्थी

मच्छड़ : भन् भन् भन् भन् भन् भन् भन्
राग सुरीले गाते हैं हम|
चूस-चूस कर खून खुशी से,
चुपके से उड़ जाते हैं हम|

बालक : आप कौन हैं? आपका राग तो बड़ा सुरीला है|

मच्छड़ : मेरा राग सुरीला है| क्यों न होगा मेरा राग सुरीला?

क्या तुम जानते नहीं कि मैं हर रोज कितना खून पीता हूँ|

बालक : क्या कहा! आप हर रोज खून पीते हैं, क्या इसीलिए आपका राग सुरीला है?

मच्छड़: हाँ! मुझे एेसा लगता है कि तुम मुझे पहचानते नहीं हो|

बालक: हाँ भाई, आज तक तो मुझे तुमसे मिलने का सौभाग्य नहीं मिला|

मच्छड़: मुझे लोग मच्छड़बाबू कहकर पुकारते हैं| मैं नालियों और पानी के गड्ढ़ाें में पैदा होता हूँ| इसीलिए मुझे आप नालीप्रसाद या गड्ढ़ाचंद भी कह सकते हैं|

बालक: ओ हो! तो आप श्री नालीप्रसादजी,गड्ढ़ाचंदजी या मच्छड़बाबूजी हैं| बड़ी कृपा की आपने जो इस दास को दर्शन दिए|

मच्छड़: (हँसते हुए) हैं हैं हैं ..... अजी इसमें कृपा की कौन-सी बात है? कृपा करना तो मेरा धंधा ही है| मैं तो एेसी कृपा रोज बहुतों पर करता हूँ|

बालक: ओ हो! तब तो आप बड़े परोपकारी हैं|

मच्छड़: (हँसते हुए) हैं हैं हैं .....परोपकारी! हाँ मैं सचमुच बड़ा परोपकारी हूँ | मैं सफाई का पाठ पढ़ाता हूँ | जो लोग घर साफ़ नहीं रखते हैं, या जिनके घर के आस-पास कीचड़ भरे गड्ढे या रुके हुए पानी की नालियाँ होती हैं, उन्हें मैं सजा देता हूँ|

(एक बालक बैठा है| दूसरा मच्छड़ का वेश बनाए आता है)

बालक : क्यों महाशय, आप साफ न रहने की क्या सजा देते हैं?

मच्छड़ : मैं कभी उनके कान या नाक में और यदि मुँह खुला मिला तो उसमें भी घुस जाता हूँ| इससे भी वे नहीं चेतते तो मैं उन्हें काटता हूँ|

बालक : वाह! वाह! निश्चय ही आप संसार का बड़ा उपकार कर रहे हैं| मच्छड बाबू, आपको बार-बार प्रणाम है|

मच्छड़ : प्रणाम! अरे, तुम तो क्या बडे़-बड़े तक मुझे प्रणाम करते हैं| अपने बल से मैं बड़े-बड़े पहलवानों को पछाड़ देता हूँ | वह दाँव लगाता हूँ कि वे कई दिनाें तक चित पडे़ रहते हैं|

बालक : बडे़ आश्चर्य की बात है| आप हैं तो इतने जरा-से और पहलवानों को पछाड़ देते हैं| वह कौन-सा दाँव है आपका?

मच्छड़ : मैं उन्हें काटकर उनके खून में रोग के कीटाणु छोड़ देता हूंँ  | कुछ दिनाें बाद उन्हें जोर से ठंड लगती है और तेज बुखार आ जाता है| इस बुखार का नाम जानना चाहते हो?

बालक : हाँ, हाँ|

मच्छड़ : इस बुखार का नाम है- मलेरिया या जूड़ीताप|

बालक : आपकी बात सुनकर तो मुझे भी ठंड लगने लगी है| मालूम होता है मानो बुखार बढ़ रहा है|

मच्छड़ : डरो मत, बैठो| देखो, मैं तुम्हे अपने दाँव से बचने का उपाय भी बताता हूंँ|

बालक : (डर से काँपता हुआ) जरुर बताइए, जरुर बताइए| महाराज मच्छड़बाबू, नालीप्रसादजी, गड्ढ़ाचंदजी, जरुर बताइए|

मच्छड़ : सुनो, मलेरिया या जूड़ीताप होने पर कुनैन और उससे मिलती-जुलती दवाइयाँ खानी चाहिए| पेट साफ रखना चाहिए|

बालक : अच्छा-अच्छा! मैं जूड़ीताप से छुटकारा पाने के लिए कुनैन और उससे मिलती-जुलती दवाइयाँ भी खाऊँगा| पेट भी साफ़ रखूंँगा (पेट और पीठ पर हाथ रखता है) साथ ही साथ, आपसे बचने का उपाय भी बता दीजिए|

मच्छड़ : (हँसता है) तुम बहुत चालाक हो| अच्छा बताता हूंँ| मुझसे बचने का उपाय है- घर में स्वच्छता रखना| घर के आस-पास जो नाली और गड्ढे हों, उनमें डी.डी.टी. डालना या कोई एेसी दवाई छिड़कना, जिससे कीटाणु मर जाते हैं|

बालक : मैं आज ही से अपने घर में बड़ी सफाई रखूंँगा | घर के आस-पास नाली और गड्ढ़ों में कीटाणु मारने की दवाई छिड़का करुँगा| पर मैं एक बात पूछना चाहता हूंँ|

मच्छड़ : क्या?

बालक : मच्छरदानी से आपका क्या संबंध है?

मच्छड़ : ओफ-ओ| मच्छरदानी मेरी शत्रु है, समझे| उसे लगाकर जो लोग सोते हैं उनका खून मैं नहीं पी सकता| उन्हें मैं पछाड़ नहीं सकता| तुमने मच्छरदानी का नाम लेकर मुझे गुस्सा दिलाया है... हांँ|

बालक : (कान पकड़कर और गालोें पर मारते हुए) भूल हुई| (जाते-जाते) अब मैं चलता हूंँ| मुझे आपसे डर लगता है लेकिन मच्छड़बाबू! आज से मैं मच्छरदानी लगा कर सोऊंँगा|

मच्छड़ : (गुस्से से धमकाता हुआ) भाग जा....नहीं तो...|

(लड़का चिढ़ाता हुआ भाग जाता है)

(पर्दा गिरता है)

बलदेव प्रसाद

शब्दार्थ

सुरीला - मीठे स्वर वाला दर्शन - देखना, दिखाई देना,

सौभाग्य - अच्छा भाग्य कीटाणु - रोग पैदा करने वाले छोटे-छोटे जीव

जूड़ीताप - ठंड लगकर कँपकपी के साथ आने वाला बुखार

अभ्यास कार्य

पाठ से

उच्चारण के लिए

कृपा, श्रीयुत् ,दर्शन, प्रणाम, आश्चर्य|

सोचें और बताएँ

1. 'मेरा राग सुरीला है' किसने, किससे कहा?

2. मच्छड़बाबू के काटने से कौन-सा बुखार हो जाता है?

3. मच्छड़बाबू का राग सुरीला क्यों है?

लिखें

बहुविकल्पी प्रश्न

1. मलेरिया होने का कारण है -

(क) कुत्ते का काटना (ख) मधुमक्खी का काटना

(ग) मच्छर का काटना (घ) ततैया का काटना

2. मलेरिया बुखार को किस दूसरे नाम से जाना जाता है -

(क) हैजा (ख) जूड़ीताप

(स) डेंगू (ग) प्लैग

अति लघूत्तरात्मक प्रश्न

1. मच्छड़बाबू कहाँ पैदा होते हैं?

2. `'ओ हो! तब तो आप बड़े परोपकारी हैं|'' यह वाक्य किसने कहा?

3. मलेरिया होने पर कौन-सी दवाई खाने की बात कही गई है?

लघूत्तरात्मक प्रश्न

1. मच्छड़बाबू किस बात का पाठ पढ़ाते हैं और क्याें?

2. मच्छड़बाबू किसे सज़ा देते हैं और कैसे?

3. मलेरिया बुखार के क्या लक्षण होते हैं?

दीर्घ उत्तरात्मक प्रश्न

1. मच्छराें से फैलने वाले रोग कौन-कौनसे हैं?

2. मच्छरों से बचने के उपायों के बारे में विस्तार से लिखिए?

भाषा की बात

1. सुर शब्द में `ईला' जुड़ने पर सुरीला शब्द बनता है| आप भी निम्नलिखित शब्दों में `ईला`

जोड़कर देखो कि नए शब्द क्या बनते हैं-

जहर, हठ, नशा, रंग, चमक

जो शब्दांश किसी शब्द के अंत में जुड़कर उसके अर्थ में परिवर्तन कर दे या नया शब्द बना दे, उसे प्रत्यय कहते हैं|

निम्नलिखित प्रत्यय लगाकर तीन-तीन शब्द बनाओ-

ता, ई, ईय

1. आपने कक्षा पँाच में 'र' के विभिन्न रुपाेंं के बारे में पढ़ा था(जैसे - प्रश्न, राम, धर्म, राष्ट्र|

हिंदी भाषा में 'र' निम्न रुपों में लिखा जाता है -

'र' व्यंजन के रुप में (स्वर सहित) अपने मूल रुप में आता है|

'र्' व्यंजन के पहले आता है तो जहाँ उच्चरित होता है उसके आगे वाले वर्ण के

ऊपर ' ' आता है(जैसे-कर्म, वर्ण|

यदि हलंत व्यंजन के बाद 'र' आता है तो ` |्र ' रुप में लिखा जाता है (जैसे-प्रकाश, भ्रम| `र' यदि ट्,ठ्,ड्,ढ् के बाद प्रयुक्त होता है तो उसके हलंत के साथ जुड़कर ट्र, ड्र आदि रुप में लिखा जाता है, जैसे - ट्रक, राष्ट्र, ड्रम आदि|

आप भी `र' के रुप वाले तीन-तीन शब्द लिखिए|

पाठ से आगे

1. आपके घरों में मच्छरों से बचने के लिए और क्या-क्या उपाय करते हैं? लिखिए|

2. गन्दगी से मच्छर अधिक पैदा होते हैं| गंदगी से अन्य कौन-कौन सी बीमारियाँ होती हैं? जानकारी करके लिखिए|

यह भी करें

1. मलेरिया एक विशेष मच्छर के काटने से होता है| उस मच्छर का नाम पता कीजिए|

2. मलेरिया व डेंगू जैसी बीमारियों के लिए परम्परागत इलाज के बारे मेंं पता कीजिए|

3. भारत सरकार व राज्य सरकार द्वारा `स्वच्छता अभियान' चलाया गया है, उसके बारे में अपने शिक्षकों से जानकारी प्राप्त कीजिए|

यह भी जानें

खुले में शौच न करें, शौचालय में ही शौच करें|

शौच के बाद हाथों को अच्छी तरह साबुन से धोएँ|

भोजन से पूर्व हाथों को साबुन से धोएँ|

अपनी व्यक्तिगत स्वच्छता का ध्यान रखें एवं शुद्ध जल पीएँ|

कूड़े-कचरे का निष्पादन कचरा गड्ढों में करें|

बेकार पानी की निकासी सोख्ता गड्ढे में करें|

तब और अब

पुराना रुप | धन्धा | ठण्ड | सम्बन्ध
मानक रुप | धंधा | ठंड | संबंध

जानें, गुनें और जीवन में उतारें

A bad work man blames his tools.
एक खराब कारीगर अपने औज़ारों को दोष देता है|

केवल पढ़ने के लिए

पढ़ो! हँसो!

1. दिनेश- शर्ट सिलवाने के लिए अच्छा कपड़ा दिखाओ|

सेल्समेन- प्लेन में दिखाऊँ|

दिनेश- नहीं, अभी तो ज़मीन पर ही दिखाओ|

------- o -------- o --------

2. भिखारी- `एे भाई, एक रुपया दे दो, तीन दिन से भूखा हूँ|'

कनिष्क- तीन दिन से भूखा हाे ताे एक रुपये का क्या कराेगे?

भिखारी- वज़न तोलूगाँ, कितना घटा है?

------- o -------- o --------

3. पत्रकार ग्रामीण से- सुना है आपके गाँव में किसी बड़े आदमी ने जन्म लिया था?

ग्रामीण- नहीं साहब, हमारे गाँव में तो अब तक सिर्फ बच्चों ने ही जन्म लिया है|

------- o -------- o --------

4. पत्नी पति से - तुम रोज सुबह मेरे चेहरे पर पानी क्यों डालते हो?

पति - तुम्हारे पिता ने कहा था मेरी बेटी फूल की तरह है, इसे मुरझाने मत देना, इसलिए .....

5. सुरेश साधु से - स्वामी जी, मेरी पत्नी बहुत पेरशान करती है| कोई उपाय बताइए?

साधु - बेटा, उपाय होता तो मैं साधु क्यों बनता?

6. राजू- माँ कहती हैं भैंस का दूध पीने से दिमाग तजे हाेता है|

तुन्नु- माँ बेवकूफ बनाती है| अगर एेसा होता तो भैंस का बच्चा वैज्ञानिक नहीं बन जाता?

(आप भी एेसे चुटकुले संकलित करें और अपने साथियों को सुनाएँ|)

पाठ-4 वर्षा समीर

बरसात की आती हवा,
वर्षा धुले आकाश से,
या चंद्रमा के पास से,
या बादलों की साँस से,
मधु सिक्त मदमाती हवा,
बरसात की आती हवा!!1!!

यह खेलती है ढाल से,
ऊँचे शिखर के भाल से,
आकाश से पाताल से,
झकझोर लहराती हवा,
बरसात की आती हवा!!2!!

यह खेलती सर-वारि से,
नद-निर्झरों की धार से,
इस पार से, उस पार से,
झुक-झूम बल खाती हवा,
बरसात की आती हवा!!3!!

यह खेलती तरु माल से,
यह खेलती हर डाल से,
लोनी लता के जाल से,
अठखेलती इठलाती हवा,
बरसात की आती हवा!!4!!

यह शून्य से होकर प्रकट,
नव हर्ष से आगे झपट,
हर अंग से जाती लिपट,
आनंद सरसाती हवा,
बरसात की आती हवा!!5!!

इसकी सहेली है पिकी,
इसकी सहेली है चातकी,
संगिनी शिखीन, संगी शिखी,
यह नाचती गाती हवा,
बरसात की आती हवा!!6!!

रंगती कभी यह इंद्र धनु,
रंगती कभी यह चंद्र धनु,
पीत घन, अब रक्त घन,
रंगरेल लहराती हवा,
बरसात की आती हवा!!7!!

हरिवंश राय बच्चन

शब्दार्थ

मंद - धीमी

तरुमाल - पेड़ाें की कतार

लता - बेल

शून्य - आकाश

ढाल - ढलान/उतार

भाल - मस्तक

तरुवर - पेड़

हर्ष - प्रसन्न

पिकी - कोयल

चातकी - पपीहा (मादा)

शिखिन - मोरनी

शिखी - मोर

इंद्र धनु - सात रंग की आकृति (जो बरसात के बाद आकाश में दिखाई देती है)

पीत घन - बरसात के बाद आसमान में दिखने वाले पीले बादल

अभ्यास कार्य

पाठ से

उच्चारण के लिए

चंद्रमा, तरुवर, अठखेलती, इठलाती, झकझोर|

सोचें और बताएँ-

1. कविता में किसकी अठखेलियाें का वर्णन है?

2. हवा किससे खेलती है|

3. हवा की सहेलियाँ कौन-कौन हैं?

लिखें

बहुविकल्पी प्रश्न

1. इस कविता में वर्णन किया गया है-

(क) गर्मी ऋतु का (ख) वर्षा ऋतु का

(ग) शरद ऋतु का (घ) बसंत ऋतु का ()

2. बरसात में हवा होती है -

(क) आनंददायक (ख) कष्टदायक

(ग) प्रचण्ड (घ) शुष्क ()

निम्नलिखित शब्दों में से उचित शब्द चुनकर रिक्त स्थानाें की पूर्ति कीजिए

(बादलों, हर्ष, झकझोर, ढाल)

1. वर्षा धुले आकाश से या ......................................... की साँस से|

2. आकाश से पाताल से ................................................. लहराती हवा|

3. यह शून्य से होकर प्रकट नव ................................................. से आगे झपट|

4. यह खेलती है .................................... से, ऊँचे शिखर के भाल से|

लघूत्तरात्मक प्रश्न

1. मधु सिक्त मदमाती हवा से क्या अभिप्राय है?

2. बरसात की हवा किसके भाल से खेलती है?

3. तरुमाल का क्या अर्थ है?

दीर्घ उत्तरात्मक प्रश्न

1. बरसात की हवा किस-किससे खेलती है?

2. बरसात की हवा की क्या-क्या विशेषताएँ हैं?

3. वर्षा ऋतु में ही इंद्रधनुष क्यों दिखाई देता है?

भाषा की बात

1. आकाश से

साँस से

ढाल से

भाल से

कविता की अंतिम समान ध्वनि को तुक कहते हैं| प्रस्तुत कविता में 'से' तुक का प्रयोग किया गया है| इसी प्रकार समान ध्वनियों का प्रयोग करते हुए आप भी कविता की पंक्तियाँ लिखिए|

2. निम्नलिखित शब्दों को पढि़ए-

पीत घन, रक्त घन शब्दाें में `पीत' व `रक्त' शब्द `घन` शब्द की विशेषता बता रहे हैं, इस प्रकार संज्ञा, सर्वनाम आदि की विशेषता बताने वाले शब्दों को विशेषण कहते हैं तथा जिसकी विशेषता बताई जाती है, उसे विशेष्य कहते हैं| विशेषण के प्रकार निम्नानुसार है-

क्र.सं. | विशेषण के प्रकार | परिभाषा | उदाहरण
1 | गुणवाचक विशेषण | किसी वस्तु/व्यक्ति या भाव के रंग, रुप, आकार, अवस्था आदि की विशेषता बताने वाले शब्दाें को गुणवाचक विशेषण कहते हैं| | मोटा हाथी, बड़ा घर, शुद्ध पानी, नीला आसमान|
2 | संख्यावाचक विशेषण | जिन शब्दों से किसी वस्तु, की संख्या का पता चलता है, उसे संख्यावाचक विशेषण कहते हैं| | तीन अण्डे, दूसरा छात्र, सैक़डों पशु, कुछ लोग|
3 | परिमाणवाचक विशेषण | किसी विशेष्य की मात्रा बताने वाले शब्द परिमाणवाचक विशेषण कहलाते हैं| | तीन लीटर दूध, पाँच किलो अनार, सात मीटर कपडा़, थाेडा़ घी|
4 | संकेतवाचक विशेषण (सार्वनामिक विशेषण) | जब कोइ सर्वनाम विशेषण का कार्य करता है, उसे संकेतवाचक (सार्वनामिक) विशेषण कहते हैं| | वह लड़का अच्छा खिलाड़ी है| यह आदमी यहीं रहता है|

आप भी निम्नलिखित शब्दों में से विशेषण व विशेष्य शब्द छाँटिए और वाक्यों में प्रयोग कीजिए|

महामानव, गुलाबी साड़ी, पाँच बालक, ठंडी हवा

पाठ से आगे

1. 'बरसात की हवा ढाल से, ऊँचे शिखर के भाल से, आकाश से पाताल से खेलती है,' वैसे ही आप किस-किससे खेलना पसंद करते हैं?

2. ऋतुओं से हम क्या-क्या सीख सकते हैं?

यह भी करें

1. पाठ में बरसात की हवा के बारे में जानकारी दी गई है| आप अपने शिक्षक/शिक्षिकाओं के सहयोग से ग्रीष्म ऋतु की हवा व वसंत ऋतु की हवा के बारे में जानकारी प्राप्त कर कविता के रुप में

चार-चार पंक्तियाँ लिखिए|

यह भी जानें

1. हमारे देश में छह ऋतुएँ होती हैं -वसंत ऋतु, ग्रीष्म ऋतु, वर्षा ऋतु, शरद ऋतु, शीत ऋतु, शिशिर ऋतु (हेमंत ऋतु)| वसंत ऋतु को ऋतुओं का राजा कहा जाता है| इस ऋतु में मौसम बहुत ही सुहावना होता है| फूलों की महक से वातावरण आनंददायक बन जाता है|

तब और अब

पुराना रुप चन्द्रमा आनन्द इन्द्र

मानक रुप चंद्रमा आनंद इंद्र

जानें, गुनें और जीवन में उतारें

The Volume of the nature is the book of knowledge.
विराट प्रकृति ज्ञान की पुस्तक है|

पाठ-5. सहेली

मार्च का महीना था, पतझड़ का मौसम होने की वजह से पेड़ाें से पीली पत्तियों के साथ पतली-पतली शाखाएँ भी टूट रही थीं| शाम को मौसम ठंडा हो जाता तो मिनी अपनी पहिए वाली कुर्सी को बालकनी में ले आती| बारह वर्ष की मिनी के हाथ-पैर कमजोर थे, इसलिए खेल नहीं सकती थी, बस कुर्सी पर बैठे खेलते बच्चाें को निहारती रहती|

एक दिन वह बालकनी में बैठी बच्चों को खेलते देख रही थी| तभी उसकी माँ ने पुकारा, ''मिनी अंदर आ जाओ न!”

“एक मिनट रुक जाओ, माँ!'' मिनी ने कहा| वह बच्चाें का एक बड़ी-सी लाल गेंद को उछाल-उछाल कर खेलना देख रही थी| तभी माँ ने कहा `'मिनी, अगर बारिश हो तो अंदर आ जाना, भीगना मत|”

मिनी को प्रारंभिक शिक्षा पूरी करने के लिए खास प्रकार के स्कूल में भेजा जाता था| इस स्कूल में उसे पढ़ाई के साथ तरह-तरह के व्यायाम और बोलना भी सिखाया जाता था, जिससे उसे काफी फ़ायदा भी हुआ| अब वह धीरे-धीरे चलने के साथ हाथों से पेन, ब्रश या चम्मच पकड़ना सीख गई थी| पहिए वाली कुर्सी से वह घर में यहाँ-वहाँ आ जाया करती थी| हालाँकि सुबह पापा स्कूल छोड़ आया करते थे और शाम को मम्मी जाकर ले आती थीं|

मिनी के परिवार को इस कॉलोनी में आए हुए छह माह हो गए थे, पर उससे किसी की दोस्ती नहीं हुई थी|

बच्चे अभी भी पार्क में खेल ही रहे थे कि बारिश शुरु हो गई, पर बूँदों की परवाह किए बगैर ही बच्चे खेलने में मस्त थे| तभी अचानक एक भूरे रंग की गेंद-सी कोई चीज नीचे गिरी| बच्चे चीखते हुए उसके आस-पास जमा हो गए और उसे गौर से देखने लगे, वो छोटी-सी वस्तु पंख फड़फड़ाते हुए मिनी की गोद में आकर गिर गई|

पहले तो मिनी घबरा गई| फिर उसने हिम्मत करके देखा तो वो चीज गेंद नहीं, एक पक्षी था| डर के कारण वो पक्षी मिनी की गोद में दुबका हुआ था| अचानक बारिश की बूँदे तेजी से गिरने लगीं| ``माँ ............माँ............ जल्दी आओ,'' मिनी ने माँ को पुकारा| ``क्या बात है मिनी?'' माँ ने कहा|

“देखो माँ, आसमान से ये पक्षी गिरा है|'' मिनी माँ को पक्षी दिखाते हुए बोली|

माँ ने बताया, ``मिनी, यह बतख है- शौवलर प्रजाति की बतख| यह उन प्रवासी पक्षियाें में से एक है जो हजारों किलोमीटर दूर उत्तर की ओर बर्फानी प्रदेशों में रहते हैं| जब वहाँ सर्दी और ज्यादा बढ़ जाती है तो वे दक्षिण की ओर गर्म प्रदेशों में उड़ जाते हैं जाड़े के मौसम में यहीं रहते हैं और गर्मियाँ शुरु होते ही वापस लौट पड़ते हैं|”

“लगता है बहुत थक गई है ये माँ,'' मिनी ने कहा| ``हाँ, एेसा लगता है कि अपने घर लौटते वक्त अपने झुंड से बिछुड़ गई है| अपने बाकी साथियों को खोजने के लिए ज्यादा उड़ान भरने की वजह से थक गई और एेसे में पंख कहीं टकरा गए जिससे घायल हो गई|'' माँ ने कहा ``हाँ माँ, एेसा ही लगता है|'' मिनी ने कहा|

माँ ने जैसे ही पक्षी को उठाना चाहा तो वह लड़खड़ाती हुई अंदर वाले कमरे में चली गई और एक कोने में लेटकर हाँफने लगी|

मिनी और माँ ने उसे खिलाने की बहुत कोशिश की पर उसने कुछ भी नहीं खाया|

“माँ शायद ये दूध-चावल खा ले|'' मिनी बोली|

माँ ने मिनी के कहे अनुसार ही चावल और दूध मिलाकर एक कटोरी में रखा, पर बतख ने उसे मुँह भी नहीं लगाया| तब मिनी ने उसे गोद में बिठाकर ड्रॉपर से दूध पिलाया| दूध पीते ही उसकी आँखें चमकने लगीं| अब वो पंख फैलाकर मिनी की गोद में लेट गई|

“माँ, यह मेरी सहेली है| मैं इसका नाम 'सहेली' रंखूगी |'' मिनी ने कहा|

माँ मुसकुरा दी|

रात होने पर उसके पिताजी ने पूछा, `'मिनी की सहेली कहाँ सोएगी|”

“यहाँ मेरे पास|'' मिनी ने अपने पलंग की तरफ इशारा करते हुए कहा|

सहेली को एक टोकरी में सूखी घास रखकर सुला दिया गया|

सुबह उठकर मिनी ने देखा तो टोकरी खाली थी, वह जोर से पुकारने लगी, ``सहेली, सहेली|”

तभी देखा कि सहेली बाथरुम के दरवाज़े के पास भीगी हुई झाँक रही है| ये देखकर मिनी हँसने लगी| मिनी उसके पास जैसे ही गई, वह पंख फड़फड़ाकर दूर जा खड़ी हुई| यूँ ही दोनों एक दूसरे के साथ कुछ देर तक खेलती रहीं| तभी माँ कमरे में आई और कहा, `'चलो मिनी, तुम्हारा और तुम्हारी सहेली का नाश्ता तैयार है|'' 'माँ, पहले सहेली को खिला दूँ| फिर खुद खाऊँगी|'' मिनी ने कहा|

तभी दरवाज़े की घंटी बजी| कई बच्चे वहाँ खड़े थे| उन्होंने पूछा, ``आंटी, क्या हम बतख को देख लें|'' हाँ .......हाँ .........आओ........यह देखो|

मिनी बतख को लिए ड्रॉपर से दूध पिला रही थी| सभी बच्चों ने उसे छू-छूकर देखा और अपने स्कूल जाते-जाते कह गए, मिनी हम सब स्कूल से लौटकर फिर आएँगे| मिनी ने भी नाश्ता किया और सहेली को टोकरी में लिटाकर अपने स्कूल के लिए तैयार होने चली गई| शाम को बच्चे मिनी के घर आए| बंटी बोला, इस बेचारी सहेली के साथी तो बहुत दूर उड़ गए हाेंगे|

“और यहाँ तो इसका कोई दोस्त भी नहीं बनेगा क्योंकि ये लंगड़ी हो गई है|'` अंजू ने कहा| लेकिन मिनी का ध्यान आते ही उसने अपने मुँह पर हाथ रख लिया|

“मैं उसके पैर और पंख को दवाई लगाकर ठीक कर दूंगी| ठीक होते ही देखना यह फिर से उड़ सकेगी|'' मिनी ने कहा| सभी बच्चाें ने हाँ में अपनी गरदन हिलाई| धीरे-धीरे बच्चे मिनी के दोस्त बन गए|

कुछ दिन बाद 'सहेली' बिलकुल ठीक हो गई| एक कमरे से दूसरे कमरे में उड़ती रहती थी| एक दिन मिनी के पिताजी मिनी और बच्चों को नहर के पास वाले पार्क में ले गए| सहेली को भी साथ लेकर गए| 'सहेली' को नहर में तैरने के लिए उतारा, वह धीरे-धीरे तैरने लगी और फिर पंख फड़फड़ाकर पानी में उछलने लगी| बच्चे बहुत देर तक उसे तैरते हुए देखते रहे| वह तैरते-तैरते दूर निकल गई|

मिनी और बच्चे सहेली को 'टा-टा, बाय-बाय' कहकर अपने घर लौट आए| शाम को सभी बच्चे अपने घर लौट गए| मिनी उदास बैठी थी| बच्चे भी खेलने नहीं आए थे| तभी दरवाज़े की घंटी बजी| सारे बच्चे वहाँ खडे़ थे| अंजू ने कहा, `'आंटी, मिनी को हमारे साथ खेलने भेज दीजिए| हम उसे बहुत संभालकर ले जाएँगे|”

“हम सब उसका ध्यान रखेंगे|'' बंटी बोला| मिनी को अब बहुत से मित्र मिल गए थे| अब मिनी उदास और अकेली नहीं रहेगी|

पदमा राव

शब्दार्थ

प्रारंभिक - शुरुआती

हिम्मत - साहस

ड्रॉपर - बूँद-बूँद कर तरल पदार्थ गिराने वाली पिचकारी

पार्क - बगीचा

अभ्यास कार्य

पाठ से

उच्चारण के लिए

प्रारंभिक, ड्रॉपर, शौवलर, प्रजाति

सोचें और बताएँ

1. मिनी को प्रांरभिक शिक्षा पूरी करने के लिए खास प्रकार के स्कूल में क्याें भेजा जाता था?

2. प्रारंभ में मिनी की कोई सहेली क्याें नहीं थी?

3. शौवलर प्रजाति के पक्षी अपने मूल स्थान से गर्म प्रदेशाें में क्यों उड़ जाते हैं?

लिखें

बहुविकल्पी प्रश्न

1. मिनी की गोद में आकर गिरने वाली चीज़ थी -

(क) कबूतर (ख) शौवलर प्रजाति की बतख

(ग) भूरे रंग का तीतर (घ) सारस ()

2. मार्च के महीने में मौसम होता है -

(क) ठंड का (ख) गर्मी का

(ग) पतझड़ का (घ) बरसात का ()

निम्न वाक्यों के आगे सही वाक्य पर सही का (Yes) गलत वाक्य पर गलत (No) का चिह्न लगाएँ

1 मिनी अन्य बच्चों के साथ सामान्य स्कूल में पढ़ती थी| ()

2 जब बतख मिनी की गोद में आकर गिरी तो पहले तो वह घबरा गई| ()

3 मिनी ने बतख को चावल व दाल खिलाई| ()

4 सभी बच्चे मिनी के मित्र बन गए| ()

लघूत्तरात्मक प्रश्न

1. मिनी बालकनी में बैठकर क्या करती थी?

2. शौवलर प्रजाति के पक्षी भारत में किस मौसम में आते हैं और वापस कब लौट जाते हैं?

3. बतख मिनी के घर पर कैसे आ गई थी?

4. मिनी का ध्यान आते ही अंजू ने अपने मुँह पर हाथ क्याें रख लिया था?

दीर्घ उत्तरात्मक प्रश्न

1. मिनी अन्य बच्चों के साथ खेलने क्याें नहीं जा पाती थी?

2. मिनी ने बतख की देखभाल कैसे की?

3. अन्य बच्चों की मित्रता मिनी से कैसे हुई?

4. मिनी व उसके पापा ने बतख को नहर के पानी में क्यों छोड़ दिया?

भाषा की बात

1. अब वह धीरे-धीरे चलने के साथ अन्य कार्य भी करने लगी|

प्रस्तुत वाक्य में रेखांकित वाक्यांश में `धीरे-धीरे` शब्द चलना क्रिया की विशेषता बता रहा है| जो शब्द क्रिया की विशेषता बताते हैं, उन्हें क्रिया विशेषण कहते हैं|

आप भी पाठ में आए अन्य एेसे शब्दाें को छाँटकर लिखें जो क्रिया की विशेषता बताते हैं|

2. निम्नलिखित वाक्यों को पढि़ए-

माँ! कमरे में आई|

ऋचा बहुत थक गई थी|

मिनी का कोई दोस्त नहीं था|

बतख तैरने लगी |

हम अपने भावाें, विचाराें को अभिव्यक्त करने के लिए सार्थक शब्दों के व्यवस्थित समूह का प्रयोग करते हैं, जिसे वाक्य कहते हैंं|

वाक्य के दो भाग होते हैं -

1. उद्देश्य 2. विधेय

उद्देश्य यानी कर्ता, विधेय यानी कर्ता के विषय में जो कुछ कहा जाए|

उपर्युक्त वाक्यों में उद्देश्य व विधेय निम्नानुसार हैं -

उद्देश्य | विधेय
1. माँ! | कमरे में आई|
2. ऋचा | बहुत थक गई थी|
3. मिनी का | कोई दोस्त नहीं था|
4. बतख | तैरने लगी|

रचना की दृष्टि से वाक्य तीन प्रकार के होते हैं-

1. साधारण वाक्य 2. संयुक्त वाक्य 3. मिश्र वाक्य

साधारण वाक्य - जिस वाक्य में एक उद्देश्य तथा एक विधेय होता है, अर्थात एक कर्ता और उसकी एक ही क्रिया होती है, उसे साधारण वाक्य कहते हैं| उपर्युक्त सभी वाक्य साधारण वाक्य हैं|

आप भी अपनी पाठ्यपुस्तक में से पाँच साधारण वाक्य छाँटकर लिखिए|

पाठ से आगे

1. अगर आपके परिवार में या आस-पास मिनी जैसा बालक/बालिका हो तो कैसा व्यवहार करेंगे?

2. अगर मिनी की माँ! बतख को घर में नहीं रखने देती तो क्या होता?

3. अगर मिनी की जगह आप होते तो बतख का क्या करते?

यह भी करें

सरकार द्वारा विशेष आवश्यकता वाले व्यक्तियों के लिए विशेष प्रकार की व्यवस्था उपलब्ध कराई जाती है, जिससे उन्हें अपने दैनिक कार्य करने में किसी प्रकार की असुविधा न हो| आप उन व्यवस्थाओं के बारे में जानकारी प्राप्त कीजिए|

यह भी जानें

हमारे आस-पास या परिवार में एेसे लोग होते हैं जो अपने दैनिक कायांे को करने में असुविधा महसूस करते हैं| उन्हेें विशेष सहायता की आवश्यकता होती है| हमें कोशिश करनी चाहिए कि हम एेसे व्यक्तियों की सहायता करें उन्हें उनकी नि:शक्तता का अहसास नहीं कराएँ, बल्कि उनके साथ मित्रवत तथा सम्मानपूर्वक व्यवहार करें|

जानें, गुनें और जीवन में उतारें

अतिथि देवो भव| - अतिथि देवता के समान हो|

पाठ-6. मनोहर

मैं बिलासपुर की एक घनी बस्ती के बीच खड़ा था| बहुत वर्षों बाद इस नगर में आने का अवसर मिला| चारों ओर देखा, दस वर्ष में कितना परिवर्तन हो गया था? बस्ती के लोगों के चेहरे जाने-पहचाने थे लेकिन समय की मार से वे चेहरे बूढे़ हो गए थे|

मेरी निगाहें बस्ती के बीच चाय के उस ठेले को ढूँढ़ रही थीं, जो उन दिनों एक चाय की दुकान थी| आज वहाँ एक पक्का मकान बन चुका था| हाँ, मकान के नीचे फुटपाथ से लगे एक छोटे से केबिन को देखकर मेरी दृष्टि एक पल के लिए ठिठकी|

हाँ! वही चाय का ठेला आज साफ़-सुथरा केबिन बन गया था| बिलासपुर छोड़ने के बाद मैं सपरिवार जनकनगर के अपने पुश्तैनी घर में बस गया था| आज इतने वर्षों बाद एक पारिवारिक समारोह में सम्मिलित होने आया था| न जाने क्याें बरसाें पुराना चाय का ठेला मुझे बिलासपुर की पुरानी बस्ती में खींच लाया था|

केबिन पर चाय बनाते एक युवक को देखकर मेरे पैर बरबस उसकी ओर बढ़ गए, ''क्या तुम मनोहर नाम के किसी व्यक्ति को जानते हो?”

युवक ने चाय को प्यालों में डालते हुए पूछा, ''बाबूजी! किस मनोहर के लिए पूछ रहे हैं, अाप?'' मुझे अावाज पहचानी-सी लगी| ध्यान से देखा, युवक अपनी मस्ती में खोया, चाय बनाने में मशगूल था| चेहरा भाेले-भाला, आँखों में बचपन जैसे अभी भी झूल रहा था|

ललाट पर खिंची रेखाएँ चेहरे की मासूमियत के साथ मेल नहीं खा रही थीं| वे बता रही थीं कि कैसे कच्ची उम्र, अनुभव और जीवन के थपेड़ों से गंभीर हो जाती हैं|

मैंने सभ्रम पूछा, ''मैं उस मनोहर की बात कर रहा हूँ, जो कभी यहाँ चाय के ठेले पर काम करता था|'' यह सुनकर युवक की आँखें चमक उठीं, ''बाबूजी! कहीं आप वे तो नहीं जो वषाें पहले यहाँ चाय पीने आते थे|”

“हाँ! तुमने ठीक पहचाना| तो तुम ही मनोहर हो|”

मनोहर ने झुककर मेरे पैर छू लिए| मेरे लिए समझने को इतना ही पर्याप्त था| बचपन के मनोहर की विनम्रता आज आरै भी घनीभतू हाे गइ थी|

मुझे बीते समय की याद आने लगी| तब मनोहर चाय की दुकान पर काम करता था| गज़ब की फुर्ती थी उसमें| इस कार्य को करने के लिए किसी की बाध्यता नहीं थी|

सुबह-शाम की मेहनत के साथ स्कूल की पढ़ाई भी मन लगाकर करता था| चाय की दुकान पर मेहनत से कमाया उसका पैसा स्कूल की फीस में चला जाता था| बातों ही बातों में एक दिन उसकी राम कहानी सुनने का अवसर मिला था| उसने बताया था-''मैं अपने घर से भागकर यहाँ आया हूँ|'' यह पूछने पर कि तुम घर से क्यों भागे, मनोहर ने जो कुछ बताया था, वह एक अमिट छाप की तरह मेरे हृदय में अंकित हो गया -

“बाबूजी! अब उस घर में मेरा क्या रह गया था, जो मैं वहाँ रहता|”

“तुम कहाँ के रहने वाले हो?”

“राजस्थान में डूँगरपुर के पास एक छोटे-से गाँव का|”

“तुम्हारे माता-पिता कहाँ हैं?”

“एक माँ ही तो थी, मर गई|”

“कब, कैसे?”

“बाबूजी| तब मैं कोई दो बरस का था| बड़ी प्यारी थी मेरी माँ| बहुत प्यार करती थी मुझे बीमार हाे गइ थी बेचारी| दवा के पैसे नहीं थे हमारे पास| बस, बिना किसी दवाइ के एक दिन मुझे छाेड़ कर चली गइ|”

आज युवक मनोहर को देखकर मुझे बचपन का वह मनोहर याद आ गया, जो माँ की बात करते हुए फूट-फूट कर रो पड़ा था|

“और घर में कौन-कौन हैं?'' सुनकर उस दिन मनोहर के चेहरे पर कड़वाहट-सी आ गई थी| ''वे तो उसी दिन मुझे छोड़कर चले गए, जिस दिन माँ मुझे छोड़कर चली गई थी|'' यह कहकर बालक मनोहर रो पड़ा था|

आज भी मैं वे पल भूल नहीं पाया, जब बालक ने टूटे-फूटे शब्दों में अपनी कहानी बयान की थी| सब कुछ सुनने के बाद मैं इस निष्कर्ष पर पहुँचा था कि मातृ-पितृ विहीन उस बालक का बचपन संघर्ष से भरा हुआ था| अकेला बच्चा| अपना कहने वाला कोई नहीं| जो कुछ करना था, उसका अपना निर्णय था| इसीलिए पाँच वर्ष का होते-होते मनोहर बड़ा मेहनती बालक बन गया था|

मुझे आज भी याद है, उस दिन बहुत तेज सर्दी थी| शाम होते-होते बाजार सूने हो गए थे| दिन भर रजाई में दुबके रहने के बाद इच्छा हो आई, टहलने की| सर्दी से बचाव के लिए ओवरकोट पहना| न जाने क्यों कदम मनोहर के घर की ओर चल पडे़|

क्या मनोहर का वह घर सचमुच का घर था? चाय के ठेले के सामने दुछत्ती के नीचे कोने पर दीए की लौ में स्कूल के सबक को याद करता मनोहर दूर से ही दिखाई दे गया| श्रमसिक्त चेहरे पर थकान स्पष्ट नज़र आ रही थी, लेकिन आँखों में सुनहरे भविष्य का सपना चमक रहा था|

“मनोहर क्या हो रहा है?'' मेरी आवाज़ सुनते ही मनोहर उठ खड़ा हुआ| शरीर पर सर्दी से बचाव का कोई उपाय न देख मैं विचलित हो उठा| मनोहर ने शायद मेरे मन की थाह ले ली| बोला-''आज सर्दी थोड़ी कम है, बाबूजी! फिर यह कंबल भी तो है मेरे पास| आप चिंता न करें|”

मैंने देखा, मनोहर के पास एक फटा कंबल था| अभी वह बिछा हुआ था| अधिक जरुरत हुई तो उसी को ओढ़कर सो रहेगा मनोहर| मैंने कहा- ''मनोहर! आगे चलकर तुम क्या बनना चाहोगे?'' मनोहर बडे़ विश्वास के साथ बोला, “बाबूजी! मैं पढ़-लिखकर बहुत कुछ बनना चाहता हूँ| अभी मैं चाय के ठेले पर थोड़ी बहुत मेहनत करता हूँ| जेब खर्च के लिए मुझे मेरे मालिक पर्याप्त रुपया देते हैं| वे मेरे लिए पिता तुल्य हैं| मुझे उनका बड़ा आसरा है| उनके दिए गए रुपयों में से स्कूल की पढ़ाई के लिए पैसा बचाने के बाद जो कुछ बचता है, वह बचत के रुप में इस डिब्बे में बंद है, बाबूजी|”

मनोहर की गुल्लख देखकर मैं गद्गद् हो उठा| बालक का संकल्प कितना दृढ़ है? हठात् मेरे मुँह से आशीर्वाद के ये शब्द फूट पड़े - ''बेटा! तुम्हारी मेहनत अवश्य एक दिन रंग लाएगी|”

अचानक यादों का सिलसिला रुका| युवक मनोहर कह रहा था - ''बाबूजी! उस रात आपके दिए गए आशीर्वाद का ही फल है कि आज मेरा स्वयं का चाय का केबिन है| पिता के समान मेरे मालिक मरते समय यह छोटी-सी जगह मेरे नाम कर गए| बचत के रुपयों से ही धीरे-धीरे यह स्थान रहने लायक बना लिया, केबिन भी तैयार कर लिया|

मनोहर के चेहरे पर अपार संतोष, कृतज्ञता और आत्मविश्वास तीनों एक साथ दिखाई दिए| बीते हुए समय के प्रति कृतज्ञता, वर्तमान के प्रति अपार संतोष और भविष्य के प्रति आशावादिता ही तो थी यह|

मुझे लगा, एक मनोहर ही नहीं! एेसे अनेक मनोहर देश के कोने-कोने में अपने जीवन को सँवारने में लगे हैं| मनोहर मेरे लिए भारत के सुखद भविष्य का पर्याय बन गया है|

डॉ0 राकेश तैलंग

शब्दार्थ

हठात् - बलपूर्वक

घनीभूत - जो घना हो, गहरा

श्रमसिक्त - श्रम से सींचा हुआ

कृतज्ञता - कृतज्ञ होने का भाव

सभ्रम - संशय सहित

बाध्यता - विवशता, मजबूरी

संकल्प - दृढ़ निश्चय

मासूमियत - मासूम होने का भाव

मशगूल - लगा हुआ, व्यस्त

विहीन - रहित

पुश्तैनी - जो कई पीढि़याें से चला आ रहा हो, पैतृक

अभ्यास कार्य

पाठ से

उच्चारण के लिए

मातृ-पितृ, श्रमसिक्त, कृतज्ञता, मशगूल, दुछत्ती

सोचें और बताएँ

1. लेखक ने जब बालक मनोहर से उसके माता-पिता के बारे में पूछा तो उसने क्या उत्तर दिया?

2. मनोहर का बचपन कैसे बीता?

3. लेखक का मनोहर से प्रथम परिचय कैसे हुआ?

लिखें

बहुविकल्पी प्रश्न

1. लेखक बिलासपुर छोड़कर जनकनगर में बस गया था-

(क) अपने नये घर में (ख) अपने पुश्तैनी घर में

(ग) डाक बंगले में (घ) किले में ()

2. मनोहर राजस्थान के जि़ले का रहने वाला था-

(क) अजमेर का (ख) उदयपुर का

(ग) डूँगरपुर का (घ) बाड़मेर का ()

3. लेखक की निगाहें बस्ती के बीच ढूँढ़ रही थीं-

(क) चाय के ठेले को (ख) फल की दुकान को

(ग) सब्जी के ठेले को (घ) मिठाई की दुकान को ()

अति लघूत्तरात्मक प्रश्न

1. मनोहर ने अपना जीवन चलाने के लिए क्या किया?

2. मनोहर की माँ की मृत्यु का क्या कारण था?

लघूत्तरात्मक प्रश्न

1. मनोहर पाँच वर्ष का होते-होते कैसा बालक बन गया था?

2. बालक मनोहर अपने स्कूल की फीस की व्यवस्था कैसे करता था?

3. मनोहर ने किसे अपना पिता तुल्य बताया?

दीर्घ उत्तरात्मक प्रश्न

1. ''बाबूजी उस रात आपके दिए गए आशीर्वाद का ही फल है'' मनोहर ने किस रात की घटना की बात कही है? विस्तार से बताइए?

2. लेखक वर्षो  बाद बिलासपुर आने पर मनोहर से मिलने के लिए क्याें उत्सुक था?

भाषा की बात

1. निम्नलिखित शब्दों को पढि़ए और जानिए

मातृ - माता | शौक - आदत
मात्र - केवल | शोक - दु:ख
कूल - किनारा | अंश - भाग
कुल - वंश | अंस - कंधा

2. अर्थ के आधार पर शब्दों के निम्नलिखित भेद किए जाते हैं

1. एकार्थी शब्द; जैसे-गाय,घर

2. अनेकार्थी शब्द; जैसे -कनक-धतूरा व सोना|

3. पर्यायवाची शब्द; जैसे -बादल, नीरद, जलद|

4. विलोम शब्द; जैसे -रात-दिन|

5. युग्म शब्द; जैसे -दिन व दीन

पाठ से आगे

1. अगर आप बालक मनोहर की जगह होते तो क्या करते?

2. यदि लेखक वापस बिलासपुर आने पर मनोहर से नहीं मिलता तो क्या होता?

यह भी करें

अगर आपके आस-पास कोई एेसा बालक हो जिसके परिवार में कोई नहीं है| आप उसकी किस प्रकार सहायता कर सकते हैं|

यह भी जानें

हमारे देश में बाल मजदूरी को कानूनन अपराध माना जाता है| भारत सरकार व राज्य सरकारों द्वारा अपने-अपने स्तर पर बाल मजदूरी रोकने के उपाय किए जा रहे हैं| एेसे बालक जो बेसहारा हैं उनके लिए रहने-पढ़ने की व्यवस्था सरकार द्वारा की जाती है| समाज कल्याण विभाग एेसे बच्चों के लिए आवास व शिक्षा का प्रबंध करता है| स्वयंसेवी संगठन भी एेसे जरुरतमंद बच्चाें की मदद करते हैं| हमें भी एेसे बच्चाें की मदद के लिए हमेशा तैयार रहना

जानें, गुनें और जीवन में उतारें

Whatever you have, spent less.
जितना भी तुम्हारे पास है, उससे कम खर्च करें|

केवल पढ़ने के लिए

एेसा मेरा देश हो

लहराती हरियाली हो, महकाता मधुरेश हो|
नई जिन्दगी झूमे जिसमें, एेसा मेरा देश हो||
हर घर में हो नया तराना, हर घर में हो गीत नया|
मेहनत की ममता में डूबा, जागे फिर संगीत नया|
नए रंग हों, नव उमंग हो, नई बात हो, नए ढंग हो|
नव विकास की नई किरण में, तम का कहीं न लेश हो||
एेसा मेरा देश हो|

पर्वत को भी तोड़ चले जो, टकराए तूफान से|
कोटि चरण प्रस्थान करें, नव पौरुष से अभिमान से||
गगन गहरता गूँजे गान, जागे सारा हिंदुस्तान|
डगर-डगर से नगर-नगर से, निविड़ तमिश्रा शेष हो||
एेसा मेरा देश हो|

मिट्टी का मोती मुस्काए, खेतों में खलिहानाें में|
अपनेपन का दीप नया फिर, जागे नए किसानों में||
अपनी धरती हो निर्धन की, पूरी हो आशा जन-जन की|
कोई रहे न भूखा नंगा, ना कोई दरवेश हो||
एेसा मेरा देश हो|

श्री जयशिव व्यास श्रीमाली

पाठ-7. भक्ति-माधुरी

जसोदा हरि पालने झुलावै|
हलरावै, दुलरावै, मल्हावै, जोइ सोइ कछु गावै||
मेरे लाल को आउ निंदरिया, काहे न आन सुलावै|
तू काहे न बेगि सी आवै, तोको कान्ह बुलावै||
कबहूँ पलक हरि मँदू कबहूँ लेत  हैं कबहूँ अधर फरकावै
सोवत जानि मौन ह्वै रहि-रहि, करि-करि सैन बतावै||
इहि अंतर अकुलाइ उठे हरि, जसुमति मधुरै गावै|
जो सुख ‘सूर' अमर-मुनि दुर्लभ, सो नंद भामिनी पावै||

सूरदास

यह लकुटी अरु कामरिया पर, राज तिहूँ पुर को तजि डारौ|
आठहुँ सिद्धि नवौ निधि के सुख, नन्द की गाय चराय बिसारौं||
रसखानि जवैं इन नैनन ते, ब्रज के बन-बाग तड़ाग निहारौं|
कोटिक ये कलधौंत के धाम, करील की कुंजन ऊपरवारौं||

धूरि भरे अति सोभित स्यामजू, तैसी बनी सिर सुंदर चोटी|
खेलत खात फिरै अंगना, पग पैंजनि बाजति पीरी कछोटी|
वा छबि को रसखानि बिलोकत, वारत काम कलानिधि कोटी|
काग के भाग बडे़ सजनी, हरि-हाथ साें लै गयौ माखन-रोटी||

रसखान

शब्दार्थ

निंदरिया - नींद | दुलरावै - दुलारती
बेगि - शीघ्र | कान्ह - कृष्ण
अधर - होठ | सैन - संकेत/इशारा
भामिनी - स्त्री/पत्नी | पग - पैर
पैंजनि - पायल | वारत - न्योछावर
कलानिधि - चन्द्रमा | लकुटी - लकड़ी/लाठी
कामरिया - कंबल/ओढ़नी | कौटिक - करोड़ों
तिहुँपुर - तीनों लोक | कलधौंत - सोना

अभ्यास कार्य

पाठ से

उच्चारण के लिए

पैंजनि, भामिनी, न्योछावर, कलधौंत, मल्हावै

सोचें और बताएँ

1. माँ यशोदा कृष्ण को पालने में क्यों झुला रही है?

2. जब बालक कृष्ण पालने में अकुलाते हुए जाग जाते हैं तो मैया क्या यत्न करती है?

3. रसखान ने किसके भाग्य की सराहना की है?

4. रसखान किस क्षेत्र में निवास की इच्छा प्रकट करते हैं?

लिखें

बहुविकल्पी प्रश्न

1. जो सुख `सूर' अमर-मुनि दुर्लभ सो नंद भामिनी पावे| रेखांकित पद आया है-

(क) देवकी के लिए (ख) यशोदा के लिए (ग) राधा के लिए (घ) ललिता के लिए ()

2. सूरदास के पदों की भाषा है -

(क) मारवाड़ी (ख) ढूँढ़ाड़ी (ग) ब्रज (घ) अवधी ()

अति लघूत्तरात्मक

1. रसखान के सवैया ``धूरि भरे अति शोभित श्यामजू, तैसी बनी सिर सुंदर चोटी|'' में कृष्ण के किस रुप का वर्णन किया गया है?

2. किसकी लकुटी व कामरिया पर कवि तीनों लोकाें का राज्य न्योछावर करना चाहता है?

3. ``तू काहे न बेगि सी आवै, तोको कान्ह बुलावै!'' यहाँ कान्ह द्वारा किसे बुलाने के लिए कहा गया है?

लघूत्तरात्मक प्रश्न

1. माँ यशोदा मौन होकर इशारे कर-करके बात क्यों करती है?

2. श्रीकृष्ण कहाँ खेल रहे हैं?

3. रसखान अपने नैनों से क्या देखना चाहते हैं?

दीर्घ उत्तरात्मक प्रश्न

1. श्रीकृष्ण के बाल रुप का अपने शब्दाें में वर्णन कीजिए|

2. माँ यशोदा कृष्ण को सुलाने के लिए क्या-क्या यत्न करती है?

3. कवि रसखान कृष्ण का सामीप्य प्राप्त करने के लिए क्या-क्या न्योछावर करने को तैयार है?

भाषा की बात

1. हिंदी भाषा में स्रोत की दृष्टि से पाँच प्रकार के शब्द होते हैं -

1. तत्सम- संस्कृत भाषा के वे शब्द जो हिंदी में ज्यों के त्यों प्रचलित हैं उन्हें तत्सम् शब्द कहते हैं(जैसे-अग्नि, दुग्ध|

2. तद्भव-वे शब्द जो संस्कृत के शब्दों से विकसित होकर हिंदी में आए हैं; जैसे-आग, दूध|

3. देशज -वे शब्द जो स्थानीय भाषाआें या बोलियों से हिंदी में आए हैं; जैसे - खिड़की, सूप|

4. विदेशज - वे शब्द जो विदेशी भाषाओं से हिंदी में आए हैं; जैसे-डॉक्टर, स्कूल|

5. संकर- वे शब्द जो दो प्रकार के शब्दों से मिलकर बने हैं(जैसे- टिकिटघर, रेलगाड़ी|

आप भी प्रत्येक प्रकार के दो-दो शब्दाें के उदाहरण लिखिए|

पाठ से आगे

1. यदि आपको श्रीकृष्ण का साथ मिले तो आपको कैसा अनुभव होगा? सोचकर लिखिए|

2. माँ अपने छोटे बच्चे को सुलाने के लिए क्या-क्या प्रयास करती है? लिखिए|

यह भी करें

1. सूरदास व रसखान हिंदी साहित्य में कृष्णभक्ति काव्य धारा के कवि हैं| हिंदी में इस धारा से संबंधित अन्य रचनाकारों के बारे में अपने शिक्षक/शिक्षिका तथा पुस्तकालय की मदद से जानकारी हासिल कीजिए तथा इनकी अन्य रचनाओं का संकलन कीजिए|

2. तुलसीदास द्वारा लिखित राम के बाल रुप का कोई एक पद याद करके अपनी बाल सभा में सुनाइए|

यह भी जानें

1. आठ सिद्धियाँ

अणिमा, गरिमा, महिमा, लघिमा, प्राप्ति, प्राकाम्य, ईशत्व व वशित्व

2. नौ निधियाँ -

इन्हें कुबेर के नौ रत्न भी कहते हैैं|

जानें, गुनें और जीवन में उतारें

त्याग और उपलब्धि एक ही सिक्के के दो पहलू हैं|

पाठ-8. गुलाब सिंह

उसके घर में माता-पिता और एक गुडि़या-सी बहन थी| वह सारे घर का दुलारा था| एक दिन की बात है कि वह बीमार पड़ा| माँ ने उसका खाना बिल्कुल बंद कर दिया था| पर उसका बार-बार कुछ खाने को माँगना, छोटी बहन से न सहा गया| वह चुपके से गुड़ और चने चुरा लाई और खिला दिया, अपने भाई को|

उसके बाद भैया को बुखार चढ़ गया, पर वह तो खिला चुकी थी| अपने भाई के संतोष के लिए वह माँ-बाप का गुस्सा भी सहने को तैयार थी, पर भाई ने गुड़-चने की बात किसी को न बताई| धीरे-धीरे रोग चला गया पर भाई के मन पर बहन के प्रेम की छाप छप गई|

एेसी एक नहीं अनेक बातें-बहन की, माँ की, उसके मन पर छपी थीं| वह कभी उनसे लड़ता -झगड़ता भी, पर आँखों के आँसू और मन के रंग, उसके मन पर छपी इन तस्वीरों को धो न सके|

एक दिन एेसी हवा बही कि मुरझाए हुए दिलों में नई जान आ गई| यह हवा उमंगाें की हवा थी| बड़ा भारी जुलूस निकलना था| कौमी झंडे का जूलूस था| वहाँ पर बादशाह का हुक्म था कि जुलूस न निकले| शहर में आतंक छा गया| बड़ा अत्याचारी था वह बादशाह|

“बड़ा आया बादशाह| क्यों न निकले जुलूस?क्यों न निकले हमारा झंडा?'' भाई ने बहन से कहा| बहन बोली, ''कौन है यह बादशाह?'' भैया ने कहा, ''ऊहँ, होगा कोई|”

बहन ने पूछा, ''क्यों न निकले जुलूस? क्यों न निकले झंडा?'' भाई कटु स्वर में बोला, “हमारा देश बादशाह का गुलाम जो है” उत्तर था- ''तब तो जरुर निकले जुलूस| हम जरुर फहराएँगे अपना झंडा| दे खते हैं कौन रोकता है हमें?”

झंडे की तैयारी होने लगी| बहन ने अपनी पुरानी ओढ़नी फाड़कर झंडा बना लिया|

भाई ने उसे खेलने के डंडे से बाँध लिया| झंडा तैयार था|

अब भाई झंडा लेकर चला|

“अरे भाई! जाते कहाँ हो, हम भी साथ चलेंगे|'' बहन आग्रह से बोली|

“पर बहन बड़ी दूर जाना है तुम थक जाओगी|”

“नहीं भैया|”

“नहीं बहन|”

“जुलूस कौन बनाएगा?'' तुम झंडा उठाना, हम जुलूस बनाकर पीछे-पीछे चलेंगे|

“नहीं रानी, तुम जुलूस नहीं.... तुम एक काम करो| हमें रोली का तिलक लगाकर विदा करो जैसे राजकुमारी अपने भाई राजकुमार को विदा करती है|”

बहन ने खुशी से किलकारी के साथ ताली बजाई और दौड़कर थोड़ी-सी रोली, थोड़े-से चावल सजा लाई, थाली में एक दीया भी जल रहा था| भाई की आरती उतारने लगी| मुँह के चारों तरफ घूमती थाली एक आभामंडल बनाने लगी|

उसने देवी-देवताओं के चित्रों में भी वैसा ही आभामंडल देखा था| भाई के चारों तरफ वैसा ही आभामंडल देखकर वह बहुत खुश हुई|

भाई के माथे पर तिलक लगाया, चावल बिखराए| तब भाई ने बहन के पैर छुए और विदा ली| बहन ने भाई के सिर पर हाथ फेरा और बलैयाँ लीं|

अब वह झंडा लेकर चला| बहन दरवाजे़ पर खड़ी देखती रह गई| कहानियों में राजकुमारी भाइयों को इसी तरह विदा करती है| वह झंडे को लहराते हुए, ले जाते हुए भाई को दूर तक देखती रही| कुछ दूर जाने पर बादशाह के सिपाहियों ने झंडे वाले को रोका| वह न रुका| बादशाह के सिपाहियों ने गोली चला दी| वह गिरा, झंडा न गिरा| वह उसके हाथ में था| गोली चलते देख कोई उसके पास न आया| बहन ने भाई को गिरते देखा, वह दौड़ पड़ी| भाई खून से लथपथ पड़ा था| वह पुकारती रही “भैया! भैया!'' भाई के प्राण मानो यह अमृतवाणी सुनकर लौट पड़े| वह बोला, “तू आ गई, यह झंडा ले|”

बहन ने झंडा थाम लिया| भाई चला गया| वह रोयी, पर झंडा हाथ में उठाए रही| बादशाह के सिपाही मानो गढ़ जीतकर चले गए| लोग भागे आए| उन्हाेंने भाई की देह उठाई| आगे-आगे झंडा लिए बहन चलने लगी| बादशाह का हुक्म था-जुलूस नहीं निकलेगा| जुलूस निकला | झंडा नहीं निकलेगा| झंडा निकला और बड़ी शान से निकला| यह बालक था-गुलाबसिंह, जो अपनी सुगंध बिखेर कर चला गया|

सुभद्रा कुमारी चौहान

शब्दार्थ

दुलारा - प्यारा | लथपथ - सना हुआ
गढ़ - किला | देह - शरीर
हुक्म - आदेश | आभा - चमक
किलकारी - खुशी से निकली बच्चों की आवाज़ |

अभ्यास कार्य

पाठ से

उच्चारण के लिए

जुलूस, अत्याचारी, आभामंडल, अमृतवाणी|

सोचें और बताएँ

1. घर में कौन-कौन रहते थे?

2. छोटी बहन ने चुपके से क्या खिलाया था?

3. बीमार कौन हो गया था?

लिखें

बहुविकल्पी प्रश्न

1. किसका हुक्म था कि जुलूस न निकले -

(क) बहन का (ग) सिपाहियों का

(ख) बादशाह का (घ) गाँव के लोगों का ()

2. झंडा हाथ में लेकर जुलूस निकालने वाला बालक था -

(क) सुभाष चंद्र बोस (ग) गुलाब सिंह

(ख) गंगाधर तिलक (घ) झाँसी की रानी ()

रिक्त स्थानों की पूर्ति करें -

1. भाई के सिर पर हाथ फेरा और ............................ लीं|

2. बादशाह के सिपाहियों ने .......................... चला दी|

3. वह रोई पर ..................................... हाथ में उठाए रही|

निम्नलिखित वाक्यों को कहानी के कथानक के अनुसार क्रमबद्ध करें

(क) यह बालक था गुलाबसिंह जो अपनी सुगंध बिखेरकर चला गया|

(ख) भाई ने गुड़-चने की बात किसी को न बताई|

(ग) वह झंडे को लहराते हुए, ले जाते हुए भाई को दूर तक देखती रही|

(घ) बहन ने झंडा थाम लिया|

(ड) झंडा निकला और बड़ी शान से निकला|

लघूत्तरात्मक प्रश्न

1. बादशाह ने क्या हुक्म दे रखा था?

2. हमारा देश किसका गुलाम था?

3. भाई पर गोली किसने चलाई?

दीर्घ उत्तरात्मक प्रश्न

1. बहन ने भाई को किस प्रकार विदा किया था?

2. भाई के गोली लगने पर जुलूस को किसने और किस प्रकार आगे बढ़ाया था?

3. इस कहानी से हमें क्या प्रेरणा मिलती है?

भाषा की बात

1. सिपाही शब्द का बहुवचन सिपाहियों होता है|

हिंदी व्याकरण में वचन संज्ञा, सर्वनाम, विशेषण, क्रिया का संख्याबोधक शब्द होता है| वचन के दो रुप होते हैं (1) एक वचन (2) बहुवचन| अपने शिक्षक की सहायता से निम्नलिखिखत शब्दों के वचन अंकित कीजिए-

किताब, लड़कियों, आदमी, घर, बसें, नदियाँ

2. निम्नलिखित गद्यांश को ध्यान पूर्वक पढि़ए -

भाई नें झंडा उठाया और सड़क पर चलने लगा| बहन ने रोली-चावल का तिलक लगाकर भाई को विदा किया| बादशाह के सिपाहियाें ने गोली चला दी| बहन को गुस्सा आया| झंडा उठाकर चलने वाला बालक गुलाब सिंह था|

गद्यांश में रेखांकित शब्द किसी व्यक्ति, वस्तु, स्थान, भाव आदि का बोध कराते हैं| इस प्रकार के

शब्दों को संज्ञा कहते हैं|

संज्ञा के तीन भेद होते हैं

1. व्यक्तिवाचक- व्यक्ति, स्थान, वस्तु आदि नाम शब्द व्यक्तिवाचक संज्ञा कहलाते हैं(जैसे-गुलाब सिंह, रमेश, काशी, गंगा|

2. जातिवाचक- जिन शब्दों से किसी जाति, पदार्थ, प्राणी तथा उनके समूह का बोध होता है उसे जाति वाचक संज्ञा कहते हैं(जैसे-सिपाही, बादशाह, घर, पहाड़|

3. भाव वाचक- जिन शब्दों से भाव,पदार्थ में पाए जाने वाले किसी धर्म, गुण, अवस्था आदि का बोध होता है उसे भाववाचक संज्ञा कहते हैं(जैसे- गुस्सा, निराशा, प्यार, बुढ़ापा, मिठास|

निम्नलिखित गद्यांश को पढ़कर इसमें से संज्ञा शब्दों को छाँटकर लिखिए|

उसके घर में माता-पिता और एक गुडि़या-सी बहन थी| वह सारे घर का दुलारा था| एक दिन की बात है कि वह बीमार पड़ा| माँ ने उसका खाना बंद कर दिया था| उसकी बहन चुपके से गुड़ व चने चुरा लाई और खिला दिए अपने भाई को|

पाठ से आगे

1. भाई को गोली लगने के बाद बहन ने जुलूस को आगे बढ़ाया था| यदि आप बहन के स्थान पर होते तो क्या करते?

यह भी करें

1. भारत के स्वतंत्रता संग्राम में अपना बलिदान करने वाले देश भक्तों के बारे में पता लगाएँ व उनके चित्र संकलित कर `मेरा संकलन' तैयार करें|

2. देश भक्ति की कहानियों को ढूँढ़कर पढे़ं और अपनी कक्षा में सुनाएँ|

3. सभी देशवासी अपने देश से पे्रम करते हैं, उसकी प्रगति में कुछ न कुछ सहायता करते हैं| आपके विचार से निम्नलिखित लोग अपने देश की प्रगति में किस प्रकार सहायता कर सकते हैं - किसान, मजदूर, व्यापारी, डॉक्टर, शिक्षक

यह भी जानें

हमारे राष्ट्रीय ध्वज की शान को बनाए रखने के लिए `भारतीय झंडा संहिता 2002' में राष्ट्रीय ध्वज के लिए कुछ नियम निर्धारित किये गए हैं -

सूर्योदय से सूर्यास्त तक ही ध्वज फहराया जाना चाहिए|

ध्वज की लम्बाई एवं चौड़ाई का अनुपात 3:2 होना चाहिए|

फहराया जाने वाला झंडा मैला कुचैला अथवा फटा हुआ नहीं होना चाहिए|

ध्वज की समान चौड़ाई की पट्टियों में सबसे ऊपर केसरिया, बीच में सफेद और नीचे हरी पट्टी होनी चाहिए|

सफेद पट्टी के बीचों-बीच गहरे नीले रंग का 24 धारियों का अशोक चक्र होना चाहिए|

15 अगस्त 1947 को प्रथम प्रधानमंत्री पंडित जवाहर लाल नेहरु ने लाल किले पर आज़ाद भारत का पहला तिरंगा फहराया था| वह तिरंगा हमारे राजस्थान के दौसा ज़िले के आलूदा गाँव के कारीगरों ने तैयार किया था|

तब और अब

पुराना रुप | झण्डा | सुगन्ध | बन्द | डण्डा
मानक रुप | झंडा | सुगंध | बंद | डंडा

जानें, गुनें और जीवन में उतारें

बाळो माय भुजा पर झेल्यो, भार वहन्ती, बोली यूँ|
धरती माँ को भार हटाइये, मत ना बोझ्याँ मारी तँू|

(अपने नवजात शिशु को माँ अपनी बाहों पर उठाती हुई बोली कि बेटे तू भी इसी तरह धरती माँ के भार को कम करने की कोशिश करना, उस पर बोझ मत बनना|)

केवल पढ़ने के लिए

हमारा ऊँचा झंडा

एक हमारा ऊँचा झंडा, एक हमारा देश
इस झंडे के नीचे निश्चित एक अमिट उद्देश्य|
देखा जागृति के प्रभात में एक स्वतंत्र प्रकाश,
फैला है सब ओर एक-सा एक अतुल उल्लास|
कोटि-कोटि कंठों में कूजित एक विजय-विश्वास,
मुक्त पवन में उड़ उठने का एक अमर अभिलाष!
सबका सुहित, सुमंगल सबका, नहीं वैर-विद्वेष,
एक हमारा ऊँचा झंडा, एक हमारा देश|
कितने वीरों ने कर-करके प्राणों का बलिदान,
मरते-मरते भी गाया है इस झंडे का गान|
रखेंगे ऊँचे उठ हम भी अक्षय इसकी आन,
चखेेंगे इसकी छाया में रस-विष एक समान!
एक हमारी सुख-सुविधा है, एक हमारा क्लेश,
एक हमारा ऊँचा झंडा, एक हमारा देश|
मातृभूमि की मानवता का जाग्रत जय जयकार,
फहर उठे ऊँचे से ऊँचे यह विरोध, उदार|
साहस, अभय और पौरुष का यह सजीव संचार,
लहर उठे जन-जन के मन में सत्य अहिंसा प्यार!
अगणित धाराओं का संगम, मिलन तीर्थ संदेश,
एक हमारा ऊँचा झंडा, एक हमारा देश|
इस झंडे के नीचे निश्चित एक अमिट उद्देश्य|

सियाराम शरण गुप्त

पाठ-9. हमारी धरोहर-तीर्थराज मचकुंड

राष्ट्रीय राजमार्ग-3 पर स्थित धौलपुर जि़ला मुख्यालय से मात्र 3 किलोमीटर पश्चिम में अरावली की गोद में स्थित प्राकृतिक सरोवर मचकुंड पौराणिक महत्त्व का स्थान है| यह स्थान भगवान श्रीकृष्ण व मुचुकुंद महाराज के जीवन से जुड़ा हुआ है| मुचुकुंद महाराज से संबंधित होने के कारण ही इसे कालांतर में मचकुंड कहा गया| विष्णु पुराण के पंचम अंश के 23वें अध्याय व श्रीमद्भागवत के दशम् स्कंद के 51वें अध्याय में इस स्थान का वर्णन मिलता है| किंवदंती है कि त्रेता युग में हुए देवासुर संग्राम में इंद्र ने महाराज मुचुकुंद को अपना सेनापति बनाया था| इस युद्ध में विजय होने के बाद मुचुकुंद महाराज विश्राम के लिए श्यामाचल पर्वत की एक गुफ़ा में जाकर सो गए| देवताओं ने उन्हें वरदान दिया कि जो आपकी नींद में खलल डालेगा अर्थात आपको जगाने पर आपकी प्रथम दृष्टि जिस पर पडे़गी वह भस्म हो जाएगा| जब जरासंध ने कृष्ण से बदला लेने के लिए मथुरा पर आक्रमण किया तो कालयवन नामक दैत्य भी उसके साथ था| भगवान शंकर से उसे युद्ध में अजेय रहने का वरदान मिला हुआ था| शंकर के वरदान को पूर्ण करने के लिए श्रीकृष्ण को रणछोड़ कर भागना पड़ा| इसी से श्रीकृष्ण `रणछोड़' कहलाए| कालयवन ने श्रीकृष्ण का पीछा किया| श्रीकृष्ण भागते हुए श्यामाचल पर्वत की उस गुफ़ा में पहुँच गए जहाँ मुचुकुंद महाराज सो रहे थे| वहाँ पहुँचकर श्रीकृष्ण श्यामाचल पर्वत की गुफ़ा में निद्रासीन मुचुकुंद महाराज के ऊपर अपनी पीतांबरी डाल कर छिप गए| कालयवन जब श्रीकृष्ण का पीछा करता हुआ वहाँ पहुँचा तो उसने मुचुकुंद महाराज को श्रीकृष्ण समझकर ललकारा| मुचुकुंद महाराज जगे तो उनकी दृष्टि कालयवन पर पड़ी| नेत्राें की ज्वाला से कालयवन भस्म हो गया| यहाँ श्रीकृष्ण ने मुचुकुंद महाराज को विष्णु रुप में दर्शन दिए| अभिभूत मुचुकुंद महाराज ने भगवान श्रीकृष्ण से संसार में शांति का मार्ग पूछा| श्रीकृष्ण ने उन्हें यहाँ पाँच कुंडीय यज्ञ करके गंधमादन पर्वत पर तपस्या के लिए कहा| महाराज मुचुकुंद ने यहाँ पाँच कुण्डीय यज्ञ कर ऋषि पंचमी को पूर्णाहुति दी तथा अगले दिन भाद्रपद शुक्ला छठ, जिसे देवछठ भी कहा जाता है, को भोज का आयोजन किया| यह स्थान आजकल मचकुंड के नाम से जाना जाता है|

मचकुंड पर अपूर्व प्राकृतिक छटा से युक्त पवित्र सरोवर के किनारे मंदिरों का निर्माण धौलपुर रियासत के शासक महाराज भगवंतसिंह के काल में हुआ| यह स्थान धार्मिक आस्था, पवित्र स्नान तथा कौमी एकता के लिए जाना जाता है| यहाँ प्रत्येक माह की पूर्णिमा को दीपदान व महाआरती का आयोजन किया जाता है| प्रत्येक माह की अमावस्या को परिक्रमा का आयोजन धार्मिक आस्था और संस्कृति को साकार कर देता है| यहाँ प्रतिवर्ष भाद्रपद-शुक्ला छठ को वार्षिक मेला भरता है| इस मेले में श्रद्धालु पवित्र स्नान करते हैं व शादियों की मौरछड़ी व कलंगी आदि का विसर्जन करते हैं| इस पवित्र कुण्ड के कुल 40 घाट हैं| मान्यता है कि इसमें स्नान करने से चर्म रोग समाप्त हो जाते हैं| इस स्थान को तीर्थाें का भानजा कहा जाता है| इस कुण्ड के आस-पास अनेक हिन्दू मंदिर, सिक्ख गुरुद्वारा तथा निकट पहाड़ी पर मौनीबाबा की गुफ़ा व अब्दाल शाह की मज़ार है|

यहाँ बने मंदिरों में रानी गुरु मंदिर, लाडली मोहन मंदिर तथा राजगुरु मंदिर विशेष महत्त्व के हैं| इन मंदिरों में लाडली मोहन मंदिर काफी प्राचीन है| इसकी स्थापना सम्वत् 1899 में राजखजाने से की गई थी| धौलपुर के लाल पत्थर से जडि़त यह मंदिर शिल्प कला व नक्काशी का सुंदर नमूना है| इसके चौक के मध्य 7 फीट ऊँचाई पर अष्टकोण में एक शिवालय है| यहाँ पंचमुखी शिवलिंग के अलावा हनुमान, राम, जानकी व बलराम की मूर्ति विराजमान है| राजगुरु मंदिर की स्थापना रियासत काल में महाराज भगवंत सिंह ने कराई थी| मंदिर में जगनाथ जी, बलराम जी, सुभद्रा जी, रामचंद्र जी, लक्ष्मण जी, जानकी जी के विग्रह सुशोभित है| मदनमोहन मंदिर इस सरोवर के आग्नेय कोण में स्थापित है| इस मंदिर को रानी गुरु मंदिर के नाम से जाना जाता है| यहाँ सिक्ख धर्मावलंबियों का एक गुरुद्वारा है जिसे दातावंदी छोड़ शेर शिकार गुरुद्वारे के नाम से जाना जाता है| माना जाता है कि 4 मार्च, 1612 में सिक्खों के छठे गुरु हरगोंविद सिंह ग्वालियर जाते समय यहाँ एक दिन ठहरे थे| गुरुद्वारे में भजन कीर्तन व लंगर का आयोजन होता है|

मचकुंड के पास एक पहाड़ी पर अब्दाल शाह रहमतुल्ला अलैह सूफी संत की मज़ार है| पहाड़ी पर मौनी बाबा की गुफ़ा भी है| जनश्रुति हैं कि अब्दाल शाह व मौनी बाबा की एक बार भेंट हुई थी| दोनों परोपकारी संत थे| यहीं पर अब्दाल शाह ने अपना स्थान बनाया| यह स्थान सांप्रदायिक सौहार्द्र व कौमी एकता की अनूठी मिसाल है| यहाँ देवछठ के वार्षिक मेले पर कव्वाली का आयोजन किया जाता है| मचकुंड सरोवर के पास स्थित छीतरीया ताल भी पर्यटन की दृष्टि से आकर्षक स्थान है| यह ताल राज्य सरकार द्वारा नौकायन के लिए विकसित किया जा रहा है| मचकुंड के पास स्थित मौनी बाबा की गुफा आज भी पर्यटक व श्रद्धालुओं को आकृष्ट करती है| इस स्थान की पवित्रता बनाए रखने के लिए प्रतिवर्ष स्काउट गाइड़, एन.सी.सी., सांस्कृतिक धरोहर सेवा वाहिनी एवं अन्य स्वयंसेवक यहाँ श्रमदान करते हैंतथा धौलपुर नगर परिषद् नियमित सफाई कराती है| एेसे स्थानों पर गंदगी फैलाने से हमारी विरासत को क्षति पहुँचती है| यहाँ आयोजित मेले व कव्वाली में सभी धर्म व संप्रदाय के लोग बढ़-चढ़कर भाग लेते हैं| मेले के दिन नगर में भारी उत्साह देखा जा सकता है| मचकुंड सरोवर के नैसर्गिक सौंदर्य, धार्मिक महत्त्व व प्रकृति की छटा को देखते हुए इसे पूर्वांचल का पुष्कर कहा जाए तो कोई अतिशयोक्ति नहीं होगी|

शब्दार्थ

स्कन्द - भाग | संग्राम - लड़ाई
दृष्टि - नजर | भस्म - राख
दैत्य - राक्षस, दानव | ज्वाला - अग्नि, आग
विग्रह - प्रतिमा, मूर्ति |

अभ्यास कार्य

पाठ से

उच्चारण के लिए

गंधमादन, मुचुकुंद, कुंडीय, प्राकृतिक, भाद्रपद, धर्मावलम्बी, जनश्रुति

सोचें और बताएँ

1. तीर्थराज मचकुंड का उल्लेख किस पुराण में मिलता है?

2. भगवान कृष्ण को `रणछोड़'क्यों कहा जाता है?

3. मचकुंड सरोवर पर पवित्र मंदिरों का निर्माण किस काल में हुआ था?

लिखें

बहुविकल्पी प्रश्न

1. मचकुंड का प्रसंग मिलता है, श्रीमद्भागवत के-

(क) 23वें अध्याय में (ख) 46वें अध्याय में (ग) 51वें अध्याय में (घ) 57 वें अध्याय में ()

2. देवासुर संग्राम में इन्द्र ने अपना सेनापति बनाया था-

(क) कृष्ण को (ख) अर्जुन को (ग) मुचुकुंद महाराज को (घ) कालयवन को ()

3. मचकुंड सरोवर पर प्रतिवर्ष वार्षिक मेले का आयोजन होता हैं-

(क) भाद्रपद शुक्ला दूज को (ख) भाद्रपद्र शुक्ला छठ को

(ग) भाद्रपद शुक्ला दशमी को (घ) आश्विन शुक्ला दशमी को ()

लघूत्तरात्मक प्रश्न

1. मचकुंड सरोवर राजस्थान के किस जि़ले में स्थित है?

2. मचकुंड सरोवर के पास निर्मित गुरुद्वारा किस सिक्ख गुरु की स्मृति से जुड़ा है?

3. मचकुंड तीर्थ के पास प्रसिद्ध गुफा का नाम लिखिए|

4. अब्दाल शाह की मज़ार पर कव्वाली का आयोजन कब होता है?

दीर्घ उत्तरात्मक प्रश्न

1. मचकुंड सरोवर के धार्मिक व सांस्कृतिक महत्त्व को लिखिए|

2. मचकुंड सरोवर जैसे धार्मिक व एेतिहासिक स्थलों की स्वच्छता व संरक्षण हेतु क्या-क्या उपाय किए जाने चाहिए? लिखिए|

भाषा की बात

1. निम्नलिखित शब्दों को ध्यानपूर्वक पढि़ए -

सरोवर, अध्याय, श्रीमद्भागवत, देवासुर, पूर्णाहुति

इन शब्दों की रचना इस प्रकार हुई है -

सर: + वर - सरोवर

अधि+ आय - अध्याय

श्रीमत् + भागवत् - श्रीमद्भागवत

देव + असुर - देवासुर

पूर्ण + आहुति - पूर्णाहुति

वर्णाें के मेल से होने वाले परिवर्तन को संधि कहा जाता है| हिंदी में संधि के तीन भेद माने जाते हैं-

(1) स्वर संधि (2) व्यंजन संधि (3) विसर्ग संधि

स्वर संधि- दो स्वरों के मेल को स्वर संधि कहते हैं(

जैसे- देवासुर, पूर्णाहुति, अध्याय

स्वर संधि के पाँच भेद होते हैं|

(1) दीर्घ संधि - पूर्णाहुति

(2) गुण संधि - महेश

(3) वृद्धि संधि - सदैव

(4) यण् संधि - प्रत्येक

(5) अयादि संधि - पावन|

व्यंजन संधि- जब व्यंजन के बाद स्वर या व्यंजन आए और पूर्व व्यंजन में परिवर्तन हो तो इस परिवर्तन को व्यंजन संधि कहतें हैं(जैसे-जगदीश, सदाचार|

विसर्ग संधि - जब आपस में मिलने वाले दोनों शब्दाें में पहले शब्द के अंत में विसर्ग (:) और दूसरे शब्द के आरंभ में कोई स्वर या व्यंजन होने से विसर्ग में परिवर्तन हो, वहाँे विसर्ग संधि होती है; जैसे-मनोबल, तपोवन, तपोबल|

आप भी पाठ से संधि शब्दों को छाँटिए और उनके भेद लिखिए|

पाठ से आगे

राजस्थान में पवित्र सरोवर हमारी धार्मिक व सांस्कृतिक मूल्यों के जीवन्त स्मारक हैं| पुष्कर राज, कोलायत तीर्थ, लोहार्गल तीर्थ, गलता जी, भीमगौड़ा, विमल कुण्ड आदि राज्य के इसी प्रकार के तीर्थ हैं| आप अपने नजदीकी तीर्थ के बारे में जानकारी कर उसके बारे में पाँच वाक्य लिखिए|

यह भी जानें

धौलपुर राजस्थान का क्षेत्रफल की दृष्टि से सबसे छोटा जि़ला है| यह जि़ला राज्य के पूर्वी भाग में उत्तरप्रदेश व मध्यप्रदेश की सीमाओं पर स्थित है| यह जि़ला देश में अपने शानदार रेड स्टोन जिसे रेड डायमंड कहा जाता है, के लिए भी जाना जाता है| यह पर्यटन की दृष्टि से अपार संभावनाओं से भरा हुआ है| यहाँ के दर्शनीय स्थलों में मचकुंड सरोवर के अलावा तालाब-ए-शाही, खानपुर महल, वन विहार, केसर बाग व रामसागर अभयारण्य, केसर क्यारी, देवहंस का किला, हनुहुँुंकार तोप, सिटी पैलेस, चंबल उद्यान, चंबल सफारी, दमोह झरना, सैंपऊ महोदव, पार्वती डेम और शेरगढ़ दुर्ग आदि भव्य स्थान हैं|

यह भी करें

1. राजस्थान के मानचित्र में धौलपुर जि़ले को पहचानिए|

2. निम्नांकित चित्र को ध्यान पूर्वक देखिए और उन कारणों का पता लगाइए जिनके कारण हमारे जल प्रवाह प्रदूषित हो रहे हैं| इन्हें प्रदूषण से बचाने के लिए क्या उपाय कर सकते हैं| चर्चा करें|

जानें़, गुनें और जीवन में उतारे

अप्पस्मा दक्खिणा दिन्ना सहस्सेन समंमिता| (पालि भाषा) -`संयुक्तनिकाय'
थोड़े में से भी जो दान दिया जाता है| वह हज़ारों के दान की बराबरी करता है|

पाठ-10. नीति-सुधा

कदली सीप भुजंग मुख, स्वाति एक गुण तीन|
जैसी संगति बैठिएे, तैसो ही फल दीन||

पावस देखि रहीम मन, कोयल साधी मौन|
अब दादुर वक्ता भये, हमको पूछत कौन|

रहीम

बड़े न हूजै गुननि बिन, बिरद बड़ाई पाय|
कहत धतूरे सो कनक, गहनो गढ्यो न जाय||

अति अगाध अति ओथरो, नदी कूप सर बाय|
सो ताको सागर जहाँ, जाकी प्यास बुझाय||

बिहारी

वणी सूत री सींदरी, वणी सूत री पाग|
बंधवा बंधवा में फरक, जश्यो जणींरो भाग||
काम बड़ो वो ही बड़ो, वृथा बड़ो आकार|
मेंगल मोटा दाँत सो, ना ना नख रो नार||

चतरसिंह बावजी

कृपण जतन धन रो करे, कायर जीव जतन|
सूर जतन उण रो करे, जिण रौ खायो अन्न||

सूर न पूछे टीेपणो, सकुन न देखो सूर|
मरणा नूँ मंगल गिणै, समर चढ़ै मुख नूर||

सुत मरियो हित देश रे, हरख्यो बंधु समाज|
माँ नहीं हरखी जनम दे, जतरी हरखी आज||

बाँकीदासजी 

जो जाको गुन जानहि, सो तिहि आदर देत|
कोकिल अंबहि लेत है, काग निबोरी लेत|

दीबो अवसर को भलो, जासो सुधरे काम|
खेती सूखे बरसिवो,घन को कोने काम||

वृन्द

शब्दार्थ

कदली - केला | भुजंग - सर्प
पावस - वर्षा | दादुर - मेंढ़क
सींदरी - रस्सी | वृथा - बेकार
मेंगल - हाथी | नार - शेर
टीपणो - पंचांग | कनक - सोना
अगाध - गहरा | ओथरो - छिछला

अभ्यास कार्य

पाठ से

उच्चारण के लिए

हरखी, हरख्यो, जतन, जणींरो, मेंगल,

सोचें और बताएँ

1. कायर और कृपण किसका जतन करते हैं?

2. बूँद पर कदली की संगत का क्या प्रभाव पड़ता है?

3. कोयल व कौआ एक रंग के होते हैं, लेकिन उनके बोलने में क्या अंतर है?

लिखें

बहुविकल्पी प्रश्न

1. कवि बाँकीदास ने सूर कहा है -

(क) किसान को (ख) वीर पुरुष को

(ग) व्यापारी को (घ) राजा को ()

2. मेंगल मोटा दाँत सों ना ना नखरो नार| यहाँ रेखांकित शब्द का अर्थ है -

(क) शेर (ख) बन्दर

(ग) हाथी (घ) घोड़ा ()

3. किस प्रकार के बलिदान पर बांधव लोग हर्षित होते हैं -

(क) अकाल मृत्यु पर (ख) देश हित में बलिदान पर

(ग) दुर्घटना में मृत्यु पर (घ) सामान्य मृत्यु पर ()

दिये गए शब्दों से रिक्त स्थानों की पूर्ति कीजिए-

(पावस, दादुर, कदली, मेंगल, नार)

1. केले को ............................... भी कहते हैं|

2. शेर को .................................... भी कहते हैं|

3. वर्षा ऋतु को .................................... ऋतु भी कहते हैं|

4. हाथी को ....................................... कहते हैं|

5. मेंढ़क को ................................... भी कहते हैं|

लघूत्तरात्मक प्रश्न

1. वर्षा ऋतु में कोयल के मौन हो जाने का क्या कारण है?

2. वृन्द ने खेती सूखने पर बरसने वाले बादलों को महत्त्व क्यों नहीं दिया?

3. आदमी बिना गुण के महान क्यों नहीं होता?

दीर्घ उत्तरात्मक प्रश्न

1. कवि ने संगति का जो प्रभाव बताया है, उसे अपने शब्दों में लिखिए|

2. कवि बाँकीदास ने वीर पुरुष के क्या लक्षण बताए हैं?

3. `दीबो अवसर को भलो, जासो सुधरे काम' का अर्थ स्पष्ट कीजिए|

भाषा की बात

1. निम्नलिखित शब्दों को ध्यान पूर्वक पढि़ए -

बताना, बैठना, बोलना, जानना, देना, लेना, होना, गढ़ना, बुझाना|

ऊपर लिखे हुए सभी शब्दों से किसी कार्य के होने या करने का बोध होता है| एेसे शब्दाें को `क्रिया' शब्द कहते हैं|

क्रिया के मुख्य रुप से दो भेद होते हैं -

(1) अकर्मक क्रिया (2) सकर्मक क्रिया

(i) अकर्मक क्रिया :- जिन क्रियाओं का फल सीधा कर्ता पर पड़ता है, उन्हें अकर्मक क्रिया कहते हैं| अकर्मक क्रियाओं का कर्म नहीं होता(जैसे -नीरज सोता है, किसको सोता है? इसका उत्तर कर्म के रुप में प्राप्त नहीं होता| अत: यहाँ `सोता है' अकर्मक क्रिया है|

(2) सकर्मक क्रिया :- जिन क्रियाओं का फल कर्ता पर न पड़कर कर्म पर पड़ता है, उन्हें सकर्मक क्रिया कहते हैं| सकर्मक क्रिया के लिए कर्म का होना आवश्यक है(जैसे-सुशीला केला खाती है| किसको खाती है| `केले को'| अत: यहाँ `खाती है' सकर्मक क्रिया है|

आप भी दिए गए वाक्यों में से अकर्मक क्रिया छाँटकर लिखिए|

1. रवि सड़क पर दौड़ता है|

2. सुषमा गाती है|

3. अक्षय पुस्तक पढ़ रहा था|

4. राधा स्नान करेगी|

पाठ से आगे

1. पाठ में रहीम ने संगति का असर होना बताया है| आप पर अपने साथियाें की किन-किन बाताें का असर पड़ता है| लिखिए|

2. बाँकीदास जी ने शगुन देखना व पंचांग देखकर कार्य करने को व्यर्थ बताया है| आप इस बारे में क्या सोचते हैं? लिखिए|

यह भी करें

1. पाठ में आए दोहों को यादकर बाल सभा में सुनाइए|

2. पुस्तकालय से अन्य कवियों के नीतिपरक दोहे एकत्र करके अपनी डायरी में लिखिए|

जानें, गुनें और जीवन में उतारें

विचारों के युद्ध में पुस्तकें अस्त्र हैं|

पाठ-11 चंबल की आत्मकथा

मैं चंबल हूँ| विंध्याचल पर्वत की जनापाव पहाड़ी मेरा घर है| यह स्थान मध्यप्रदेश के इंदौर जि़ले में मऊ के पास है| मैं यहाँ से निकली तो यह नहीं सोचा था कि रास्ता इतना दुर्गम होगा! कितने गाँव-शहर मेरे अपने होंगे| मैं छोटी-सी धार सरसराती निकल पड़ी| पहाड़ों के कठिन जीवन का थोड़ा अनुभव था, लेकिन मैदान व घाटी की निर्जनता का भान नहीं था| लोगाें का प्यार और स्नेह मिलता गया, मैं बढ़ती गई| किसी की मेरे घरघराते प्रवाह को देखकर सिट्टी-पिट्टी गुम हो गई तो कोई अभावों की दुनिया में आशा की एक किरण के रुप में मुझे देख रहा था| मध्यप्रदेश के मंदसौर जि़ले में सर्वप्रथम मेरी घेराबंदी की गई| नाम दिया-गाँधीसागर बाँध| लगा कि अब बस मेरी इतिश्री हो जाएगी, लेकिन मुझे अपने पिता विंध्याचल से मिली यह सीख याद आ गई-

चरैवेति चरैवेति यही तो मंत्र है अपना|
सतत चलना, नहीं रुकना, शुभंकर मंत्र है अपना|

मैंने हिम्मत नहीं हारी और आगे बढ़कर चित्तौड़गढ़ जि़ले के चौरासीगढ़ में राजस्थान की पवित्र भूमि का स्पर्श किया| मेरा जीवन वीरान जंगलों, भरकाओं और डाँग क्षेत्रों में समाया हुआ है| इन वीरानियों में मैंने शेर, भालू, चीते, जरख, मगरमच्छ और घडि़यालों के बीच उजड़ते और बसते लोगों को देखा है| कभी गरजती बंदूकों की खौफ़नाक जिंदगियाें ने मुझे घेरा तो कभी बॉलीवुड की जमात ने मुझे फिल्मों के पर्दे पर दिखाकर कुतूहल का विषय बनाया| मुख्यधारा से भटके जन मेरी शीतलता पाकर सात्विक जीवन में लौटे| आज भी अनेक परिवार मेरी क्रोड़ में शहर की चकाचौंध से दूर जीवन जी रहे हैं| मैं अपनी वीरानी के बीच उन्हें बढ़ते देखना चाहती हूँ| बन्दूक की जगह कलम देखकर मुझे खुशी होती है| मैंने अपने मार्ग में ऊबड़-खाबड़ धरातल, टेढे़े-मेढ़े रास्तों से कभी भय नहीं खाया| धैर्य नहीं छोड़ा| युग बदला, शासन बदला, पुल बने, मार्ग सुगम हुए|

मैंने रावतभाटा को परमाणु नगरी बनते देखा है| चित्तौड़गढ़ जि़ले की भैंसरोडगढ़ तहसील में मेरा जल राणा प्रताप का नाम पाकर धन्य हो गया| मुझे गर्व है कि यहाँ बना बाँध राजस्थान का सबसे बड़ा बाँध है| जवाहर सागर व कोटा बैराज भी मेरे अपने ही हैं| मैं जंगल की रानी थी, लेकिन भैंसरोडगढ़ में मेरे तट पर सुंदर जल दुर्ग बना तो मैं फूली नहीं समायी| भैंसरोडगढ़ किला राजस्थान का `बैल्लौर' कहलाता है| मुझे राजस्थान के छह जि़लों का अक्षुण्ण साथ मिला है| ये जि़ले हैं - चित्तौडगढ़, बूँदी, कोटा, सवाईमाधोपुर, करौली व धौलपुर| इतने मित्रों को पाकर मैं अपना घर छोड़ने का दर्द भूल गई| मुझे अनेक सहेलियों ने अपने अकूत जल का उपहार देकर मालामाल कर दिया| बामनी, सीप, मेज कुराल, घोड़ा पछाड़, कुन्नू, पार्वती, परवन, आहू, कालीसिंध और बनास के इस उपकार को मैं भूली नहीं हूँ पर आज इनकी सूखी धारा मुझे विचलित करती है| अब मैं चाहती हूँ कि इनकी मदद का समय आ गया है| मुझे इनसे जोड़कर आप इनको भी सदानीरा कर सकते हैं| भैंसरोडगढ़ के अलावा कोटा, केशोरायपाटन, पालीधाम, रामेश्वरधाम, धौलपुर जैसे स्थान मेरे किनारे पर बसे तो मेरा जीवन सरस हो गया| मेरे लिए कोटा में उद्यान बनाया गया| यहाँ खिलते फूल, मुस्कुराते चेहरे, उड़ती तितलियाँ व चहकते पक्षी मेरा स्वागत करते हैं| मुझे कोटा बैराज में एक बार फिर कैद किया, लेकिन जब मैंने देखा कि मेरी इस कैद से दूसरों का कायाकल्प हो रहा है तो मैं अपना दर्द भूल गई| मेरा पानी नहरों में गया तो खेती लहराई| प्यासे को मिला तो प्यास बुझी| बाढ़ की विभीषिका थमी| बिजली से घर रोशन हुए| मुझे रहीम याद आ गए-

तरवर फल नहीं खात है, सरवर पिए न पान|
कहै रहीम पर काज हित, सम्पति संचै सुजान|

केशोरायपाटन में केशव जी व मुनि सुव्रतनाथ के दर्शन तथा अजीज मक्की साहब की दरगाह होती हुई मैं पालीधाम व रामेश्वरधाम तीर्थ पहुँची| पालीधाम में झरैल के बालाजी व रामेश्वरधाम में चतुर्भुजनाथ जी का आशीष मिला| सवाईमाधोपुर का रामेश्वरधाम त्रिवेणी, सीप व बनास के अथाह संप्रण का परिचायक है| धौलपुर जि़ले में कुदिन्ना गाँव में बाबू महाराज के थान की घंटियों से मेरा मन भक्ति से आप्लावित हो उठता है| धौलपुर में चंबल सफ़ारी में नौका विहार करते पर्यटक मेरे खौफ़नाक जीवन पर सरसता व आनंद की विजय है| आज भी अनेक गाँवों की सूखी धरती व प्यासे लोगों को देखकर मेरा गला भर आता है|

सवाईमाधोपुर व भरतपुर जि़लों के अलावा करौली व धौलपुर जि़लों में भी लिफ्ट योजना द्वारा मेरे जल से हरियाली आ जाए तो मैं इसे अपने जीवन की सार्थकता मानूँगी|

बरसात के दिनाें में पूरे क्षेत्र का पानी उमड़ पड़ता है तो मैं तनिक अहंकारी और अमर्यादित हो जाती हूँ| मेरा यह वेग बाढ़ का रुप धारण कर लेता है| इसके लिए मुझे दोषी ठहराने से पूर्व मनुष्य को अपनी गलतियों के बारे में भी सोचना चाहिए| पेड़ों की अंधाधुंध कटाई व अवैध खनन ने भी मुझे उग्र किया है| खतरे के निशान से ऊपर आते ही आप को सावधान हो जाना चाहिए| जब मेरा वेग प्रचण्ड होता है तो दु खांतिका घट जाती हैं| इससे मुझे अपार पीड़ा होती है| आपकी सजगता मुझे इस कलंक से बचा सकती है|

राजस्थान व मध्यप्रदेश के बीच लगभग 250 किलोमीटर की सीमा में मुझे जो प्यार व स्नेह मिला उसे मैं भुला नहीं सकती| मुझे 'चंबल मैया' कहा जाता है| मैं माँ का दर्जा पाकर धन्य हो गई| मैं अपनी संतति के लिए सब कुछ देने को तैयार हूँ| लिफ्ट लगाकर मेरा जल कहीं भी ले जाओ, बाँध बनाकर बिजली बनाओ या उद्योग, खेती और उद्यानों को सिंचित करो परंतु माँ के अस्तित्व के लिए एक विनती है कि कल-कारखानों के अपशिष्ट पदार्थ, शहर के गंदे नाले, मृत जानवरों के शव आदि मुझमें मत फेंको| इनसे मेरा दम घुटता है| मेरी सखियाँ इसी बीमारी से दम तोड़ रही हैं| शास्त्रों में कहा गया हैं कि जो धर्म की रक्षा करते हैं धर्म उनकी रक्षा करता है| आप मेरी रक्षा करेंगे तो मैं आपकी रक्षा करुँगी| उपकार करोगे तो उससे मैं सदैव कृतज्ञ रहूँगी|

आपके प्यार और सद्भाव ने मुझ छोटी-सी धारा को लगभग 965 किमी. तक जाने का जो हौसला दिया उसी से मैं यमुना तक पहुँची हूँ| उत्तरप्रदेश के इटावा जि़ले के मुरादगंज में यमुना बहिन से मिलकर मेरे आँसू छलक पड़े| अपने प्रियतम सागर तक मेरा नीर निर्मल बना रहे, यह तो केवल आप ही के हाथ में है|

शब्दार्थ

अथाह - जिसकी कोई थाह न हो | पर्यटक - भ्रमण करने वाले
आकर्षण - लुभाना अपनी ओर खींचना | सुलभ - आसानी से उपलब्ध होना
निर्मल - मल रहित, स्वच्छ | सदानीरा- सदैव जल से युक्त
नित्यवाहिनी - रोजाना बहने वाली | अक्षुण्ण - कभी नष्ट न होने वाला
अकूत - असीमित |

अभ्यास कार्य

पाठ से

उच्चारण के लिए

विंध्याचल, विभीषिका, सुव्रत, आप्लावित, अक्षुण्ण, कायाकल्प

सोचें और बताएँ

1. यह पाठ किस विधा में लिखा गया है?

2. चंबल नदी ने किन-किन नदियाें के उपकार का बदला चुकाने की बात कही है?

3. नदी किस ऋतु में अहंकारी और अमर्यादित हो जाती है?

लिखें

बहुविकल्पी प्रश्न

1. चंबल नदी का उद्गम स्थान है -

(क) मध्यप्रदेश (ख) राजस्थान

(ग) उत्तरप्रदेश (घ) महाराष्ट्र ()

2. चंबल नदी पर बना राजस्थान का सबसे बड़ा बाँध है-

(क) गाँधी सागर (ख) राणा प्रताप सागर

(ग) जवाहर सागर (घ) कोटा बैराज ()

कथन के सामने सत्य या असत्य पर निशान लगाएँ-

(1) चंबल को प्राचीन काल में चर्मण्यवती के नाम से जाना जाता था| सत्य/असत्य

(2) चंबल नदी यमुना नदी में मिल जाती है| सत्य/असत्य

(3) जयपुर चंबल नदी के किनारे बसा है| सत्य/असत्य

(4) भैंसरोडगढ़ कोटा जि़ले में हैं| सत्य/असत्य

मिलान कीजिए

बाँध | जिला जहाँ निर्मित है
जवाहर सागर | मंदसौर
गाँधी सागर | कोटा
कोटा बैराज | चित्तौड़
राणाप्रताप सागर | बूँदी -कोटा

अति लघूत्तरात्मक प्रश्न

1. परमाणु नगरी किसे कहा गया है?

2. राजस्थान का सबसे बड़ा बाँध कौन-सा है?

लघूत्तरात्मक प्रश्न

1. चंबल नदी से हमें क्या-क्या लाभ हैं?

2. बाँध क्याेंं बनाए जाते हैं?

3. नदियों को प्रदूषित होने से बचाने के लिए क्या करना चाहिए?

दीर्घ उत्तरात्मक प्रश्न

1. चंबल नदी हमारे किस व्यवहार से दुखी है?अपने शब्दों में लिखिए|

2. चंबल नदी के किनारे कौन-कौनसे दर्शनीय स्थल बने हुए हैं?

3. चंबल नदी राजस्थान के किन-किन जि़लों में होकर निकलती है?

भाषा की बात

1. `प्रदूषित' शब्द प्र + दूषित शब्द से बना है|

कुछ शब्दांश शब्द के प्रारम्भ में जुडकर नया शब्द बनाते हैं, उन्हें उपसर्ग कहते हैं; जैसे- प्रदूषित शब्द में 'प्र' उपसर्ग है| पाठ में 'प्र' उपसर्ग से बने शब्द छाँटिए|

आप भी `हार' शब्द में निम्न उपसर्ग जोड़कर शब्द बनाएँ -

प्र वि उप आ

`सु' उपसर्ग लगाकर तीन शब्द बनाएँ|

पाठ से आगे

1. चंबल नदी ने अपने जीवन के बारे में बताया है| आप भी अपने जीवन के बारे में लिखें और कक्षा में सुनाएँ|

यह भी करे

1. आपके गाँव या शहर के पास कौनसी नदी बहती है? यह भी जाने कि इस नदी के पानी का उपयोग किस प्रकार किया जाता हैं?इस नदी को प्रदूषण से बचाने के लिए आप क्या करेंगे?

2. पानी सीमित है| कई स्थानों पर आपने जल की बरबादी देखी होगी| आप इसे रोकने के लिए क्या-क्या उपाय सोचते हैं?

विश्व में उपलब्ध जल का 91 प्रतिशत भाग महासागरों में है, जो पीने के योग्य नहीं है| नदियाँ सतही जल का अच्छा स्रोत हैं| राजस्थान सहित पूरे देश में पेयजल को सुरक्षित करने के लिए नदियाें को प्रदूषण से बचाना बहुत आवश्यक है| 'जल है तो कल हैं' जल संरक्षण आज की सबसे बड़ी आवश्यकता है| अपने आसपास के कुँए, तालाब व नदियों की सुरक्षा करके तथा लोगों को जागरुक करके आप भी इस कार्य में योगदान कर सकते हैं|

केवल पढ़ने के लिए

बड़ा पुरस्कार

एक बार लंबी दूरी की एक बस अचानक खराब हो गई| रात का समय था| वह स्थान भी बड़ा सुनसान था| चालक ने देखा कि यात्री चिंतित और भयभीत हो रहे हैं| वह बस को ठीक करने के लिए नीचे उतरने लगा| यह देख परिचालक (कंडक्टर) बोला - ``तुम क्यों इसे ठीक करने के झंझट में पड़ते हो? आराम से सो जाते हैं| कल सुबह जब दूसरी बस आएगी तो इसके यात्रियों को उसमें बैठा देंगे|'' ``इससे यात्रियों को परेशानी होगी| पता नहीं कौन अपने किस काम से कहीं जा रहा है? किसका कितना आवश्यक कार्य हमारे ज़रा से आराम से रुक जाए? आराम से सोने के लिए तो कल के दिन का समय ही काफी है|'' चालक ने यात्रियों की परेशानी को देखते हुए कहा| परिचालक बोला - ``तुम तो हमेशा दूसरों की परेशानी देखते रहते हो| इससे तुम्हें कोई पुरस्कार तो मिलेगा नहीं|” “हर कार्य पुरस्कार के लिए ही नहीं किया जाता है| अपना कर्तव्य पालन करके हमें जो खुशी मिलती है, वह किसी पुरस्कार से बढ़कर होती है|'' चालक बस को ठीक करने लगा| उसकी कर्तव्य परायणता का बस में बैठे लोगों पर बड़ा असर पड़ा| सभी राहत महसूस कर रहे थे और अपने दिल में सोच रहे थे कि अगर हम सभी लोग अपने कर्तव्य का पालन करें तो निश्चय ही सुखी जीवन व्यतीत कर सकते हैं| एक यात्री ने अगले दिन यह घटना लिखकर समाचार पत्रों में भेज दी| दूसरे दिन यह घटना प्रकाशित हुई| चालक को तो मानो बहुत बड़ा पुरस्कार मिल गया था|

पाठ-12. मुंडमाल

आज उदयपुर के चौक में चारों ओर बड़ी चहल-पहल है| नवयुवकाें में नवीन उत्साह उमड़ उठा है| मालूम होता है किसी ने यहाँ के कुँओं में भाँग घोल दी है| नवयुवकों की मूँछों में एेंठें भरी हुई हैं| आँखों में ललाई छा गई है| हर तरफ से वीरता की ललकार सुनाई पड़ती है|

महाराणा राजसिंह के समर्थ सरदार चूंड़ावतजी आज औरंगजेब का दर्प दलन करने और उसके अंधाधुंध अंधेर का उचित उत्तर देने वाले हैं| यद्यपि उनकी अवस्था अठारह वर्ष से अधिक नहीं है, तथापि जंगी-जोश के मारे वह इतने फूल गए हैं कि कवच में नहीं अटते| घोडे़ पर सवार होने के लिए वह ज्यों ही हाथ में लगाम थामकर उचकना चाहते हैं त्यों ही अनायास उनकी दृष्टि सामने वाले महल की झंझरीदार खिड़की पर, जहाँ उनकी नवोढ़ा पत्नी खड़ी है, जा पड़ती है| हाड़ा वंश की सुलक्षणा, सुशीला और सुंदर सुकुमारी कन्या से आपका विवाह हुए दो-चार दिन से अधिक न हुए होंगे| अभी नवोढ़ा रानी के हाथ का कंकण हाथ की शोभा बढ़ा रहा है| अभी तक चाँद बादल के ही अंदर छिपा हुआ था, किंतु नहीं, आज तो उदयपुर की शोभा देखने के लिए घनपटल में से अभी वह प्रकट हुआ है|

चूंड़ावत जी हाथ में लगाम लिए ही बादल के जाल से निकले हुए चंद्र पर टकटकी लगाये खडे़ हैं| जालीदार खिड़की से छन-छनकर आने वाली चाँद की चटकीली चाँदनी ने चूंड़ावत चकोर को आपे से बाहर कर दिया है, हाथ की लगाम हाथ ही में है, मन की लगाम खिड़की में है| चूंडावत जी का चित्त चंचल हो चला| वह चटपट चंद्र भवन की ओर चल पड़े| यद्यपि चिन्ता में चूर हैं पर चंद्र दर्शन की चोखीचाट लग रही है| वह संगमरमरी सीढि़यों के सहारे चंद्र भवन पर चढ़ गए| हृदय हारिणी हाड़ी रानी हिम्मत की हद करके हलकी आवाज़ में बोली, ``प्राणनाथ! मन मलिन क्याें है| मुखारविंद मुर्झाया क्यों है?”

चूंडावत जी रानी की चपला की-सी चमक-दमक देख चकित होकर बोले, “प्राणप्यारी! रुपनगर के राठौड़ वंश की राजकुमारी को दिल्ली का बादशाह बलात् ब्याहने आ रहा है, इससे पहले वह राजकुमारी हमारे माननीय राणा जी को वर चुकी है| कल पौ फटते ही राणाजी रुपनगर की राह लेंगे| हम बीच ही में बादशाह की राह रोकने के लिए रण यात्रा कर रहे हैं| शूर सामंतों की सैंकड़ों सजीली सेनाएँ साथ में हैं परंतु हम लड़ाई से अपने लौटने का लक्षण नहीं देख रहे हैं| इस बार घनघोर युद्ध छिडे़गा| हम लोग जी जान से लडे़ंगे| हम सत्य की रक्षा के लिए पुर्जे-पुर्जे कट जाएँगे, किंतु प्राणेश्वरी! हमको केवल तुम्हारी चिंता बेहद सता रही है| किसे मालूम था कि तुम-सी अनूपरुपा कोमलांगी के भाग्य में एेसा भयंकर खेल होगा?किंतु एेसे ही अवसरों पर हम क्षत्रियाें की परीक्षा हुआ करती है| संसार के सारे सुखों की बात ही क्या, प्राणों की भी आहुति देकर क्षत्रियों को अपने कर्तव्य का पालन करना पड़ता है|”

हाड़ी रानी हृदय पर हाथ रखकर बोली, “प्राणनाथ! सत्य और न्याय की रक्षा के लिए लड़ने जाते समय सहज सुलभ सांसारिक सुखों की बुरी वासना को मन में घर करने देना आपके समान प्रतापी क्षत्रियकुमार का काम नहीं है| अपने आप को सुख के फंदे में फाँसकर अपने जातीय कर्तव्य मत भूलिए| मेरा मोह छोड़ दीजिए| भारत की महिलाएँ स्वार्थ के लिए सत्य का संहार करना नहीं चाहतीं| आर्य-महिलाओं के लिए समस्त संसार की सारी संपत्तियों से बढ़कर सतीत्व ही अमूल्य धन है| मैं भी अगर सच्ची राजपूत कन्या होऊँगी तो शीघ्र ही आपसे स्वर्ग में जा मिलँूगी| विलंब करने का समय नहीं|”

चूंडावत जी का चित्त हाड़ी के हृदयरुपी हीरे को परख कर पुलकित हो उठा| प्रफुल्ल मन से चूंड़ावतजी ने रानी को बार-बार गले से लगाया| चूंड़ावत जी आपसे आप कह उठे, ``धन्य देवि! तुम्हारे ... ........... विराजने के लिए वस्तुत: हमारे हृदय में बहुत ऊँचा सिंहासन है अथवा अब हम मरकर अमर होने जाते हैं| देखना प्रिय! कहीं एेसा न हो कि ...............|'' कंठ गद्गद् हो गया| रानी ने फिर उन्हें आलिंगित करके कहा, ``प्राणनाथ! इतना अवश्य याद रखिए कि छोटा बच्चा चाहे आसमान छू ले, सीपों में संभवत: समुद्र समा जाय, हिमाचल भी हिल जाय पर भारत की सती देवियाँ अपने प्रण से तनिक भी नहीं डिग सकतीं|'' चूंड़ावतजी प्रेमभरी नजरों से एकटक रानी को देखते- देखते सीढि़यों से उतर पड़े| रानी सतृष्ण नेत्रोें से ताकती रह गईं|

चूंड़ावत जी घोड़े पर सवार हो रहे हैं| डंके की आवाज़ घनी होती जा रही है| घाेडे़ फड़क-फड़क कर अड़ रहे हैं| चूंड़ावत जी का प्रशस्त ललाट अभी तक चिंताओं की रेखाओं से कुचिंत है| इधर रानी विचार कर रही है, मेरे प्राणेश्वर का मन यदि मुझमें ही लगा रहेगा तो विजयलक्ष्मी किसी प्रकार उनके गले में जयमाला नहीं डालेगी| इसी विचार तरंग में रानी डूबती उतरती है| तभी चूंड़ावत जी का अंतिम संवाद लेकर आया हुआ एक प्रिय सेवक विनम्र भाव से कह उठता है, “चूंड़ावत जी चिह्न चाहते हैं दृढ़ आशा और अटल विश्वास का| संतोष होने योग्य कोई अपनी प्यारी वस्तु दीजिए|'' स्नेह सूचक संवाद सुनकर रानी अपने मन में विचार कर रही है| ``प्राणेश्वर का ध्यान जब तक इस तुच्छ शरीर की ओर लगा रहेगा, तब तक निश्चय ही वह कृत कार्य नहीं हाेंगे|'' इतना सोचकर बोली- ``अच्छा खड़ा रह, मेरा सिर लिए जा|”

उत्तर भी नहीं दे पाया था कि...|

दाहिने हाथ में नंगी तलवार और बाएँ हाथ में लच्छेदार केशोवाला मुंड लिये हुए रानी का धड़ विलास मंदिर के संगमरमरी फर्श को सती के रक्त से सींचकर पवित्र करता हुआ धड़ाम से धरती पर गिर पड़ा|

बेचारे भय चकित सेवक ने यह दृढ़ आशा और अटल विश्वास का चिह्न काँपते हुए हाथों से जाकर चूंड़ावतजी को दे दिया| चूंड़ावत जी प्रेम में पागल हो उठे| वह अपूर्व आनंद में मस्त होकर एेसे फूल गए कि कवच की कडि़याँ कड़क उठीं|

सुगंधों से सींचे हुए मुलायम बालों के गुच्छाें को दो हिस्सों में चीरकर चूंड़ावत जी ने उस सौभाग्य सिंदूर से भरे हुए सुंदर शीश को गले में लटका लिया| मालूम हुआ, मानो स्वयं भगवान रुद्रदेव भीषण वेश धारण करके शत्रु का नाश करने जा रहे हैं| सबको भ्रम हो उठा कि गले में काले नाग लिपट रहे हैं या लम्बी-लम्बी सटाकार लटें हैं| अटारियों पर से सुंदरियों ने भर-भर अंजलि फूलों की वर्षा की, मानो स्वर्ग की मानिनी अप्सराओं ने पुष्पवृष्टि की हो| गाजे बाजे की ध्वनि के साथ लहराता हुआ आकाश फाड़ने वाला एक गम्भीर स्वर चारों ओर गूँज उठा-धन्य मुंडमाल!!

शिव पूजन सहाय

शब्दार्थ

दर्पदलन - अभिमान चूर-चूर करना

झँझरीदार - जालीदार (बहुत छोटे-छोटे छेद वाली खिड़की)

नवोढ़ा - नव विवाहिता

घनपटल - बादलों की ओट

हृदय-हारिणी - मन को लुभाने वाली

सतृष्ण - तृष्णा सहित

सटाकार - लंबी पतली छड़ी के आकार की

मनिनी - अभिमान करने वाली

अभ्यास कार्य

पाठ से

उच्चारण के लिए

जंगी-जोश, मुखारविंद, पुष्प वृष्टि, हृदय हारिणी, झँझरीदार

सोचें और बताएँ-

1. सरदार चूंड़ावत जी युद्ध में क्यों जा रहे थे?

2. इस पाठ के शीर्षक `मुंडमाल' का क्या आशय है?

लिखें

बहुविकल्पी प्रश्न

1. रुप नगर के राठौड वंश की राजकुमारी ने पहले वर लिया था -

(क) दिल्ली के बादशाह को (ख) राणा राजसिंह को

(ग) सरदार चूंड़ावत जी को (घ) शूर सामन्ताें को ()

2. नवोढ़ा रानी ने आशा और अटल विश्वास का चिह्न भेंट किया -

(क) अपनी चूड़ी (ख) अपना सिर

(ग) अपना कंगन (घ) अपना रुमाल ()

अति लघूत्तरात्मक प्रश्न

1. उदयपुर के चौक में चहल-पहल क्यों थी?

2. चूंड़ावत जी के मन की लगाम कहाँ अटकी हुई थी?

3. चूंड़ावत जी ने रानी से चिह्न क्यों मंगवाया?

लघूत्तरात्मक प्रश्न

1. चूंड़ावत जी को अपने युद्ध से वापस लौटने के लक्षण क्यों नहीं दिख रहे थे?

2. हाड़ी रानी ने युद्ध में जाते हुए चूंड़ावत जी को क्या समझाया?

3. चूंड़ावत जी ने रानी के द्वारा भेजे गए आशा और अटल विश्वास के चिह्न का क्या किया?

दीर्घ उत्तरात्मक प्रश्न

1. हाड़ी रानी ने अपने सिर को ही चिह्न के रुप में क्यों भेंट किया?

2. महाराजा राजसिंह व औरंगजेब के बीच युद्ध का क्या कारण था?

भाषा की बात

1. निम्नलिखित शब्दों में से विशेषण व विशेष्य छाँटकर लिखिए

जंगी जोश, झँझरीदार खिड़की, सुकुमारी कन्या, नवोढ़ा रानी, सटाकार लटें, सजीली सेनाएँ|

2. नीचे लिखे गद्यांश को ध्यान पूर्वक पढि़ए-

चूंड़ावत जी बोले, ``प्राणेश्वरी! हमको केवल तुम्हारी चिन्ता बहुत सता रही है| किसे मालूम था कि तुम-सी अनूपरुपा, कोमलांगी के भाग्य में एेसा भयंकर खेल होगा?”

गद्यांश को पढ़ते समय हम विराम चिह्नाें पर रुकते हैं| इन विराम चिह्नों को नाम से जानते हैं(जैसे -

, | अल्प विराम
“ '' | उद्धरण चिह्न
! | विस्मय बोधक चिह्न
? | प्रश्नवाचक
| | पूर्ण विराम
- | योजक चिह्न

आप भी नीचे दिए गए गद्यांश में उचित विराम चिह्नों का प्रयोग करते हुए पुन: लिखिए -

हाड़ी रानी हृदय पर हाथ रखकर बोली प्राणनाथ सत्य और न्याय की रक्षा के लिए लड़ने जाते समय सहज सुलभ सांसारिक सुखों की बुरी वासना को मन में घर करने देना आपके समान प्रतापी क्षत्रियकुमार का काम नहीं है

पाठ से आगे

1. हाड़ी रानी दृढ़ आशा और अटल विश्वास के चिह्न के रुप में अपने सिर के स्थान पर और क्या चिह्न भेज सकती थी?

2. अगर सरदार चूंड़ावत जी के स्थान पर आप होते तो क्या करते? लिखिए|

यह भी करें

1. हाड़ा वंश की राजकुमारी ने अपने देश के लिए बलिदान दिया| अपने शिक्षक/शिक्षिकाआें की मदद से एेसी अन्य वीरागंनाआें के बारे में जानकारी प्राप्त करें जिन्हानें अपने देश के लिए बलिदान किया हो

तब और अब

पुराना रुप | यद्यपि | युद्ध | चिह्न
मानक रुप | यद्यपि | युद्ध | चिह्न

जानें, गुनें और जीवन में उतारें

Love not fear, is the main spring of all true renunciation.
भय नहीं अपितु प्रेम ही सच्चे त्याग का स्रोत है|

पाठ-13 धरती धोरां री

धरती धोरां री,
आ तो सुरगां नै सरमावै,
ईं पर देव रमण नै आवै,
इं रो जस नर नारी गावै,
धरती धोरां री!

काळा बादळिया घहरावै,
बिरखा घूघरिया घमकावै,
बिजळी डरती ओला खावै,
धरती धोरां री!

सूरज कण कण नै चमकावै,
चन्दो इमरत रस बरसावै,
तारा निछरावळ कर ज्यावै,
धरती धोरां री!

लुळ-लुळ बाजरियो लैरावै,
मक्की झालो दे`र बुलावै,
कुदरत दोन्यूं हाथ लुटावै,
धरती धोरां री!

पंछी मधरा-मधरा बोलै,
मिसरी मीठै सुर स्यूँ घोळै,
झीणूँ बायरियो पंपोळै,
धरती धोरां री!

नारा नागौरी हिद ताता,
मदुआ ऊंट अणूंता खाथा!
ईं रै घोड़ां री के बातां?
धरती धोरां री!

ईं रा फळ फुलड़ा मन भावण,
ईं रै धीणो आंगण-आंगण,
बाजै सगळा स्यूं बड़ भागण,
धरती धोरां री!

ईं रो चितौड़ो गढ़ लूंठो,
ओ तो रण वीरां रो खूंटो,
ई रो जोधाणूं नौ कुंटो,
धरती धोरां री!

आबू आभै रै परवाणैं,
लूणी गंगाजी ही जाणै,
ऊभो जयसलमेर सिंवाणै,
धरती धोरां री!

ईं रो बीकाणूं गरबीलो,
ईं रो अलवर जबर हठीलो,
ईं रो अजयमेर भड़कीलो,
धरती धोरां री!

जैपर नगर्यां में पटराणी,
कोटा-बूंदी कद अणजाणी!
चंबल कैवै आं री का'णी,
धरती धोरां री!

कोनी नांव भरतपुर छोटो,
घूम्यो सूरजमल रो घोटो,
खाई मात फिरंगी मोटो,
धरती धोरां री!

इं स्यूं नहीं माळवो न्यारो,
मोबी हरियाणो है प्यारो,
मिलतो तीन्यां रो उणियारो,
धरती धोरां री!

ईडर पालनपुर है ईंरा,
सागी जामण जाया बीरा,
ऐ तो टुकुड़ा मरु रै जी रा,
धरती धोरां री!

सोरठ बंध्यो सोरठां लारै,
भेळप सिंध आप हंकारै,
मूमल बिसर्यो हेत चितारै,
धरती धोरां री!

ईं पर तनड़ो मनड़ो वारां,
ईं पर जीवण प्राण उंवारां,
ईं री धजा उडै गिगनारां,
मायड़ कोड़ां री!

इं नै मोत्यां थाळ बधावां,
ईं री धूळ लिलाड़ लगावां,
ईं रो मोटो भाग सरावां,
धरती धोरां री!

इं रै सत री आण निभावां,
इं रै पत नै नहीं लजावां,
इं नै माथो भेंट चढ़ावां,
मायड कोड़ा री!
धरती धोरां री!

कन्हैयालाल सेठिया

शब्दार्थ

जस - यश | लैरावै - लहराता है
बायरियो - हवा | आभै - आकाश
मात - हार | नारा - बैल
मदुआ - मदमस्त | खाथा - उतावला
उणियारो- चेहरा | बीरा - भाई
हेत - प्रेम | लिलाड़ - ललाट
मोबी - ज्येष्ठ | अणूंता - अत्यधिक
सिंवाणै - सीमावर्ती | मायड़ - माता
धीणो - दुधारु पशुओं की उपलब्धता |

अभ्यास कार्य

पाठ से

उच्चारण के लिए

निछरावल, पंपोळे, अंणूता, अणजाणी, लुळ-लुळ, लिलाड़

सोचें और बताएँ

1. नर-नारी किसका यश गाते हैं?

2. अमृत रस कौन बरसाता है?

3. इस धरती का कण-कण कौन चमकाता है?

लिखें

बहुविकल्पी प्रश्न

1. लूणी नदी की तुलना की गई है-

(क)यमुना से (ख) गंगा से

(ग) ब्रह्मपुत्र से (घ) कावेरी से ()

2. नगरों में पटरानी कहा गया है-

(क) जोधपुर को (ख) अलवर को

(ग) जयपुर को (घ) भरतपुर को ()

3. इस कविता में किस प्रदेश की महिमा का वर्णन हुआ है-

(क)राजस्थान की (ख) पंजाब की

(ग) उत्तर प्रदेश की (घ) गुजरात की ()

रिक्त स्थानों की पूर्ति कीजिए -

(क) ईं रो .................................................. गढ़ लूंठो|

ओ तो ..................................................... रा खूंटों|

(ख) आ तो .........................................................नै सरमावै|

ईं पर....................................................... रमण नै आवै|

(ग) ईं नै ....................................................... थाल बधावां|

ईं री ........................................................ लिलाड़ लगावा|

लघूत्तरात्मक प्रश्न

1. राजा सूरजमल ने अपनी वीरता कहाँ दिखाई?

2. धोरों की धरती के 'जामण जाया वीर' किसे कहा गया है?

3. राजस्थान की दो मुख्य फसलें कौनसी हैं?

दीर्घ उत्तरात्मक प्रश्न

1. कवि ने राजस्थान की धरती को `धोरों की धरती' क्यों कहा है? विस्तार से लिखिए|

2. राजस्थान के प्रमुख पालतू पशु कौन-कौनसे हैं? उनकी विशेषताएँ भी लिखिए|

भाषा की बात

1. नीचे दिए गए राजस्थानी शब्दाें को समानार्थी हिंदी शब्दों से मिलान कीजिए-

जयसलमेर | न्योछावर
इमरत | जैसलमेर
निछारावल | अमृत

2. निम्नलिखित वाक्यांशो को पढि़ए-

धोरां री | धोरों की | सगळा स्यूं | सबसे
सुरगा नै | स्वर्ग को | वीरां रो | वीराें का
मरु रै | रेगिस्तान के |  |

उपर्युक्त वाक्यांशो में राजस्थानी में का,के,की,को से चिह्नों के लिए रो,रै,री,नै,स्यूं, चिह्नों का प्रयोग हुआ है| जो चिह्न् वाक्यों में संज्ञा व सर्वनाम को क्रिया के साथ जोड़ते हैं| इन्हें कारक चिह्न कहते हैं|

हिंदी में आठ प्रकार के कारक हैं-

कारक | चिह्न
कर्ता कारक | ने
कर्म कारक | को
करण कारक | से (के द्वारा)
संप्रदान कारक | के लिए
अपादान कारक | से (अलग होना)
संबंधकारक | का, के, की, ना, ने, नी, रा, रे, री
अधिकरण कारक | में, पर
संबोधन कारक | हे, अरे, ओ

आप भी कविता में से 10 कारक युक्त पंक्तियों को छाँटिए और लिखिए?

3. कविता में लुळ-लुळ, पंपोळै, घोळै, संगळा आदि शब्दों में `ळ' वर्ण का प्रयोग हुआ है| 'ळ' राजस्थानी भाषा का व्यंजन है, इसका उच्चारण 'ल' से किंचित अलग है| यदि आपकी स्थानीय बोली में एेसे शब्द काम में आते हैं तो उन शब्दों की सूची बनाइए|

पाठ से आगे

1. कविता में लूणी नदी का जिक्र हुआ है| राजस्थान में अन्य कई नदियाँ बहती हैं| शिक्षक/शिक्षिका की सहायता से राजस्थान में बहने वाली प्रमुख नदियों की सूची बनाइए|

2. कविता में चित्तौड़-जैसलमेर, कोटा आदि नगरों का संदर्भ आया है| प्रदेश के मानचित्र में कविता में उल्लेखित नगराें को प्रदर्शित कीजिए|

3. कविता में बाज़रा व मक्का की फसलों का वर्णन हुआ है| आपके अंचल में कौन-कौनसी फसलें पैदा होती हैं? उनकी सूची बनाइए|

यह भी करें

1. कन्हैयालाल सेठिया राजस्थानी के प्रसिद्ध कवि हुए हैं| विद्यालय के पुस्तकालय में उपलब्ध किताबों एवं पत्र-पत्रिकाओं से उनकी अन्य कविताओं का संकलन कर `मेरा संकलन' में लिखिए|

2. कविता के आधार पर `हमारा प्यारा राजस्थान' विषय पर एक अनुच्छेद लिखिए|

जानें, गुनें और जीवन में उतारें

मनुष्याें के लिए जीवन में त्याग से बढ़कर कुछ नहीं है|

पाठ-14 शहीद बकरी

हरे-भरे पहाड़ पर बकरियाँ चरने जातीं तो दूसरे-तीसरे रोज एक न एक बकरी कम हो जाती| भेडि़ये की इस धूर्तता से तंग आकर चरवाहे ने वहाँ बकरियाँ चराना बंद कर दिया और बकरियों ने भी मौत से बचने के लिए बाडे़ में कैद रहकर जुगाली करते रहना ही श्रेष्ठ समझा|

लेकिन न जाने क्यों एक युवा नई बकरी को यह बंधन पसंद नहीं आया| अत्याचारी से याें कब तक प्राणों की रक्षा की जा सकेगी? वह पहाड़ से उतर कर किसी रोज बाडे़ में भी कूद सकता है| शिकारी के भय से मूर्ख शुतुरमुर्ग रेत में गरदन छुपा लेता है तब क्या शिकारी उसे बख्श देता है? इन्हीं विचारों से ओत-प्रोत वह हसरत भरी नज़रों से पर्वत की ओर देखती रहती| साथियों ने उसे आँखों-आँखों में समझाने का प्रयत्न किया कि वह एेसे मूर्खतापूर्ण विचारों को मन में न लाए| भोग्य सदैव से भोगने के लिए ही उत्पन्न होते रहे हैं| भेडि़ये के मुँह हमारा खून लग चुका है, वह अपनी आदत से कभी बाज नहीं आएगा| लेकिन नई युवा बकरी तो भेडि़ये के मुँह में लगे खून को ही देखना चाहती थी| वह किस तरह झपटता है, यह करतब देखने की उसकी लालसा बलवती होती गई|

आखिर एक रोज मौका पाकर बाडे़ से वह निकल भागी और पर्वत पर चढ़कर स्वच्छंद विचरती, कूदती, फलाँगती दिन भर पहाड़ पर चरती रही| मनमानी कुलेलें करती रही| भेडि़ये को देखने की उत्सुकता भी बनी रही, परंतु उसके दर्शन न हुए| झुटपुटा होने पर लाचार जब वह नीचे उतरने को बाध्य हुई तो रास्ते में दबे पाँव भेडि़या आता हुआ दिखाई दिया| उसकी रक्तरंजित आँखें, लपलपाती जीभ और आक्रमक चाल से वह सब कुछ समझ गई| भेडि़या मुसकुराकर बोला, ''तुम बहुत सुंदर हो, प्यारी मालूम होती हो| मुझे तुम्हारी जैसी साथिन की आवश्यकता थी, मैं कई रोज से अकेलापन महसूस कर रहा था| आओ, तनिक साथ-साथ पर्वतराज की सैर करें|”

बकरी को भेडि़ये की बकवास सुनने का अवसर न था| उसने तनिक पीछे हटकर इतने जोर से टक्कर मारी कि असावधान भेडि़या सँभल न सका| यदि बीच का भारी पत्थर उसे सहारा न देता तो औंधे मुँह गिर गया होता|

भेडि़ये की जिंदगी में यह पहला अवसर था| वह किंकर्तव्यविमूढ़-सा हो गया| टक्कर खाकर अभी वह सँभल भी न पाया था कि बकरी के पैने सींग उसके सीने में इतने जोर से लगे कि वह चीख उठा| क्षतविक्षत सीने से लहू की बहती धार देख भेडि़ये के पाँव उखड़ गए| मगर एक निरीह बकरी के आगे भाग खड़ा होना उसे कुछ जँचा नहीं| वह भी साहस बटोरकर पूरे वेग से झपटा| बकरी तो पहले से ही सावधान थी, वह कतराकर एक ओर हट गई और भेडि़ये का सिर दरख्त से टकराकर लहूलुहान हो गया|

लहू को देखकर अब उसके लहू में भी उबाल आ गया| वह जी-जान से बकरी के ऊपर टूट पड़ा| अकेली बकरी उसका कब तक मुकाबला करती? वह उसके दाँव-पेच देखने की लालसा और अपने अरमान पूरे कर चुकी थी| साथियों की अकर्मण्यता पर तरस खाती हुई बेचारी ढेर हो गई|

पेड़ पर बैठे हुए ताेते ने मुस्कुराकर मैना से पूछा, “भेड़िये से भिड़कर भला बकरी काे क्या मिला?”

मैना ने सगर्व उत्तर दिया, ''वही जो अत्याचारी का सामना करने पर पीडि़तों को मिलता है| बकरी मर जरुर गई, परंतु भेडि़ये को घायल करके मरी है| वह भी अब दूसरों पर अत्याचार करने के लिए जीवित नहीं रह सकेगा| सीने और मस्तक के घाव उसे सड़-सड़कर मरने को बाध्य करेंगे| काश! बकरी के अन्य साथियों ने उसकी भावनाओं को समझा होता| छिपने के बजाय एक साथ वार किया होता तो, वे आज बाडे़ में कैदी जीवन व्यतीत करने के बजाय पहाड़ पर नि:शंक और स्वच्छंद विचरती होतीं!”

तोता अपना-सा मुँह लिए चुपचाप शहीद बकरी की ओर देखने लगा|

अयोध्याप्रसाद गोयलीय

शब्दार्थ

जुगाली - पशुओं द्वारा खाए हुए भोजन को पुन: चबाना |
अत्याचारी - दूसरों पर जुल्म करने वाला | भोग्य - भोगने योग्य
स्वच्छंदता - मनमानी | उत्सुकता - जानने की चाह
कुलेल - उछल-कूद करना | रक्त रंजित - खून से सना हुआ
लपलपाती - ललचाई हुई | क्षतविक्षत - अत्यधिक घायल
निरीह - बेचारा |

अभ्यास कार्य

पाठ से उच्चारण के लिए

किंकर्तव्यविमूढ़, रक्तरंजित, क्षतविक्षित, लपलपाती, स्वच्छंद, उत्सुकता|

सोचें और बताएँ

1. ''मैं कई रोज से अकेला महसूस कर रहा था आओ तनिक साथ-साथ पर्वतराज की सैर करें|” भेडि़ये के इस कथन के पीछे उसकी क्या चाल थी?

2. भेडि़ये को घायल करके बकरी के मरने पर मैना को गर्व क्यों हुआ?

लिखें

बहुविकल्पी प्रश्न

1. ''अत्याचारी से याें कब तक प्राणों की रक्षा की जा सकेगी'' यह विचार मन में आया-

(क) चरवाहे के (ख) भेडि़ये के

(ग) युवा बकरी के (घ) सभी बकरियों के ()

2. ''तुम बहुत सुंदर हो, प्यारी मालूम होती हो'' यह कथन किसने किसको कहा-

(क) तोता ने मैना को (ख) भेडि़ये ने नई बकरी को

(ग) चरवाहे ने नई बकरी को (घ) तोता ने नई बकरी को ()

अति लघूत्तरात्मक प्रश्न

1. बकरियाँ चरने कहाँ जाती थीं?

2. भेडि़ये के पाँव उखड़ने का क्या कारण था?

3. चरवाहा किससे डर गया था?

लघूत्तरात्मक प्रश्न

1. चरवाहे ने पहाड़ पर बकरियाँ चराना बंद क्याें कर दिया?

2. बकरियों ने बाडे़ में कैद रहना ही उचित क्यों समझा?

3. नई युवा बकरी दिनभर पर्वत पर क्या करती रही?

दीर्घ उत्तरात्मक प्रश्न

1. नई बकरी बाड़े में बन्द रहना क्यों नहीं चाहती थी?

2. नई बकरी ने भेडि़ये से मुकाबला कैसे किया?

3. मैना ने बकरी को शहीद क्यों कहा?

भाषा की बात

1. साथियों ने उसे आँखों-आँखों में समझाने का प्रयत्न किया|

प्रस्तुत वाक्य में रेखांकित भाग का अर्थ है - इशारों में समझाना|

वाक्य के एेसे भाग जो वाक्य में विशिष्ट अर्थ प्रकट करते हैं, मुहावरे कहलाते हैं|

आप भी पाठ में से एेसे ही मुहावरे छाँटकर लिखें|

2. आओ, तनिक साथ-साथ पर्वतराज की सैर करें|

वाक्य में रेखांकित शब्द का अर्थ है, पर्वतों का राजा| यहाँ दो शब्दों से मिलकर एक नया शब्द बना है| इस प्रकार पदाें के मेल को समास कहते हैं| इस प्रक्रिया से बनने वाले शब्दाें को समस्त पद तथा जब उन्हें अलग-अलग किया जाता है तब उसे समास विग्रह कहते हैं, जैसे- राजा का कुमार = राजकुमार, राजा का महल = राजमहल|

जब दो पदों के मध्य किसी कारक विभक्ति का लोप होता है, वहाँ तत्पुरुष समास होता है| पिछले अध्याय में कारक विभक्तियों के बारे में चर्चा की गई थी| आप अपने शिक्षक/शिक्षिका की सहायता से इस प्रकार के सामासिक पद बनाइए|

यह भी जानें

समास के छह भेद होते हैं-

1. अव्ययी भाव समास - प्रतिदिन, यथासंभव

2. तत्पुरुष समास - रसोईघर, राजमहल

3. कर्मधारय समास - नीलकमल, नीलांबर

4. द्वंद्व समास - माता-पिता, रात-दिन

5. द्विगु समास - नवरात्र, चौराहा

6. बहुव्रीहि समास - लंबोदर, नीलकंठ,

पाठ से आगे

1. सभी बकरियों ने मिलकर नई बकरी की तरह पहले ही मुकाबला किया होता, तो क्या होता?

यह भी करें

आप भी पुस्तकालय से वीरता वाली कहानियाँ ढूँढ़कर पढि़ए|

जानें, गुनें और जीवन में उतारें

मनुष्य मारना सीखे, उससे पहले उसमें मरने की शक्ति होनी चाहिए|

पाठ-15 योग और हमारा स्वास्थ्य

उत्तम स्वास्थ्य जीवन का सबसे बड़ा धन है| इसके बिना मनुष्य किसी कार्य को रुचिपूर्वक नहीं कर सकता| कार्य के प्रति रुचि और लगाव के अभाव में वह अपने जीवन का लक्ष्य भी पूरा नहीं कर सकता| उत्तम स्वास्थ्य का अर्थ केवल शारीरिक स्वास्थ्य तक सीमित नहीं है, इसमें हमारा मानसिक स्वास्थ्य, चरित्र और संयम भी सम्मिलित है| जीवन को स्वस्थ और सुंदर बनाने के अनेक साधन हैं| इसके लिए पौष्टिक भोजन के साथ खेल-कूद, व्यायाम, आसन, प्राणायाम आदि बहुत आवश्यक हैं| शारीरिक और मानसिक थकान से बचने के लिए मनोरंजन के साधनाेंं की भी आवश्यकता होती है| स्वस्थ मनोरंजन के अभाव में भी उत्तम स्वास्थ्य दुर्बल हो जाता है| बच्चों के उत्तम स्वास्थ्य के लिए खेल-कूद, व्यायाम, आसन-प्राणायाम आदि अनेक रुचिकर साधन हैं, जिन्हें बच्चे विद्यालय के क्रीड़ांगण में सामूहिक रुप से सरलतापूर्वक कर सकते हैैं| इनसे बालकों में परस्पर सहयोग सद्भाव एवं मेल जोल से काम करने की भावना का विकास होता है| खेल से बच्चों में राष्ट्र प्रेम एवं राष्ट्रीय एकता का भी विकास होता है| अंतरराष्ट्रीय प्रतियोगिताओं में भाग लेने वाला प्रत्येक खिलाड़ी अपने कौशलों को प्रदर्शित कर अपने देश का नाम उजागर करता है| इसका प्रत्यक्ष अनुभव उस समय होता है जब हम दूरदर्शन से प्रसारित होने वाले अंतरराष्ट्रीय हॉकी, क्रिकेट, फुटबॉल अथवा कबड्डी प्रतियोगिताओं को देखते हैं| देखते समय अपने देश के खिलाडि़यों के अच्छे प्रदर्शन से उनके प्रति हमारे हृदय में प्रेम, सौहार्द्र एवं सम्मान की भावना जागती है| उस समय हमारे मन में जाति, धर्म, संप्रदाय, क्षेत्र आदि के भेदभाव लेशमात्र भी शेष नहीं रहते|

शरीर और मन को स्वस्थ रखने के इन साधनों में से किसी एक अथवा एकाधिक को अपनाकर उत्तम स्वास्थ्य प्राप्त किया जा सकता है| हमारा शरीर एक यंत्र के समान है| इसमें अनेक प्रकार के कल पुर्जे लगे हैं| हृदय एक प्रकार का स्वचालित पंप है, जो बिना हमारी जानकारी के हमारे खून को दिन-रात सारे शरीर में प्रवाहित करता रहता है| इसी प्रकार हमारे फेफडे़ निरंतर श्वास छोड़ने का कार्य करते हैं| हृदय, तिल्ली, गुर्दे, आँतें आदि शरीर के अन्य अंग भी इसी प्रकार निरंतर अपना-अपना कार्य करते रहते हैं, जिनका हमें ज्ञान भी नहीं होता|

शरीर के बहुत से अंग एेसे भी हैं, जो तभी काम करते हैं, जब हम उनसे कार्य लेना चाहते हैं| इन अंगों की एेच्छिक गति माँसपेशियों के द्वारा होती है, जिसे हम इच्छानुसार सिकोड़ या फैला सकते हैं| अपनी उँगली या बाँह को मोड़कर हम यह बात स्पष्ट देख सकते हैं| चलना, दौडना, झुकना, उठना, बैठना, खाना, पीना, बोलना, आदि क्रियाएँ माँसपेशियों के द्वारा ही की जाती हैं, जो हमारी इच्छा द्वारा नियंत्रित होती हैं| मानव शरीर में छोटी-बड़ी अनेक मासपेशियाँ हैं| इनमें आँखों को घुमाने जैसी लघु

माँसपेशियों से लेकर जाँघों की बड़ी माँसपेशियाँ सम्मिलित हैं| ये माँसपेशियाँ तभी तक सशक्त और समर्थ रहती हैं, जब तक इनसे काम लिया जाता है| अपने दैनिक जीवन में हम इनमें से बहुत कम से ही काम ले पाते हैं|

दिन भर श्रम करने के कारण मजदूरों और किसानों के शरीर के अधिकतर अंगो का व्यायाम हो जाता है| पर जो लोग बैठकर काम करते हैं या जिनका अधिक समय लि खने-पढ़ने में व्यतीत होता है, उनके शरीर की अधिकतर माँसपेशियाँ निष्क्रिय बनी रहती हैं| एेसे लोगों को चाहिए कि वे अपनी माँसपेशियों को सक्रिय बनाने के लिए खेल, व्यायाम, आसन आदि क्रियाएँ नित्य करते रहें| एेसा करने से शरीर की समस्त माँसपेशियों का रक्त प्रवाह संतुलित रहता है, उनकी अशुद्धियाँ दूर होती हैं, उनमें नई शक्ति आ जाती है| इसलिए प्रत्येक व्यक्ति को चाहिए कि वह अपनी अवस्था व रुचि के अनुसार खेल, आसन, व्यायाम, प्राणायाम आदि में से किसी को चुनकर नियमित अभ्यास करें| वैसे तो प्रत्येक विद्यालय में छात्र-छात्राओं के लिए किसी न किसी प्रकार का खेल, व्यायाम, आसन आदि का प्रबंध होता है, पर यह पर्याप्त नहीं होता, अत: बच्चाें काे घर पर भी व्यायाम, आसन एवं खेल आदि का अभ्यास करते रहना चाहिए|

किशोरावस्था के बच्चों के लिए खेल-कूद, जिमनास्टिक, आसन, दौड़ना, तैरना आदि अच्छे और लाभकारी व्यायाम हैं| प्रत्येक बालक-बालिका को किसी न किसी सामूहिक खेल में अवश्य भाग लेना चाहिए| इससे न केवल शरीर फुर्तीला और सशक्त होता है अपितु परस्पर सहयोग से काम करने की भावना का विकास भी होता है| फुटबॉल, हॉकी, कबड्डी, बास्केटबॉल, खो-खो आदि खेल प्राय: सभी विद्यालयों में खेलाए जाते हैं| अत: बच्चों को इनमें उत्साह से भाग लेना चाहिए|

प्राय: सभी विद्यालयों में सामूहिक व्यायाम कराए जाते हैं| इन व्यायामों से न केवल स्वास्थ्य बनता है, अपितु समूह में रहकर कार्य करने की भावना का भी विकास होता है| सैंकड़ों बच्चों का एक साथ व्यायाम करने का दृश्य बड़ा मनमोहक होता है| पढ़ते समय बच्चे बैठे रहते हैं| हाथ, मस्तिष्क, आँख आदि के अतिरिक्त उनके शरीर के अंग निष्क्रिय रहते हैं| हॉकी, क्रिकेट, बास्केटबॉल, लॉन-टेनिस, टेबिल-टेनिस आदि बडे़-बडे़ बच्चों के खेल हैं जिन्हें छोटे बच्चे भी खेल सकते हैं|

तैरना भी एक प्रकार का खेल है| इससे मनोरंजन के साथ-साथ शरीर के सभी अंगों का व्यायाम भी हो जाता है| जहाँ नदी, नहर या झील की सुविधा प्राप्त है, वहाँ के विद्यार्थियों को तैरना सीखना चाहिए| कुछ शहरों में तैरना सिखाने के लिए स्वीमिंग पूल बने होते हैं| इनका लाभ बच्चों को अवश्य मिलना चाहिए|

उत्तम स्वास्थ्य के लिए योगासन का अति महत्त्व है| प्राचीन काल में ऋषियों-मुनियों के स्वस्थ एवं दीर्घायु बने रहने का रहस्य योगासन ही था| योगासन हर अवस्था के सभी स्त्री-पुरुषों के लिए उपयोगी होता है| इससे न केवल शरीर लचीला, फुर्तीला और निरोगी बना रहता है, बल्कि इसके द्वारा मानसिक, बौद्धिक एवं आध्यात्मिक विकास भी होता है| योगासनों द्वारा शरीर तथा मन की प्रवृत्तियों पर भी नियंत्रण रखा जा सकता है| जब कोई व्यक्ति कार्य की नीरसता या परिश्रम की अधिकता के कारण शारीरिक एवं मानसिक थकान अनुभव करता है, तो योग उसे आराम पहुँचाता है, उसकी जड़ता

और आलस्य को दूर करता है| योगासनों द्वारा व्यक्ति के आंतरिक अंगों( जैसे-हृदय, फेंफड़ों, मस्तिष्क, पेट, गुर्दे, रक्तवाहीनियों तथा अंत:स्रावी ग्रंथियों को काफी लाभ पहुँचता है| शरीर के सभी अंगाें तथा तंत्रों में ताल-मेल बिठाने के लिए योग तथा आसन की विधियाँ अत्यंत उपयोगी सिद्ध हुई हैं| योग का अर्थ होता है-'जोड़ना'| तन को मन से, जीवन को स्वास्थ्य से जोड़ने की क्रिया का नाम है- योग| आसन का अर्थ होता है- स्थिर एवं सुखपूर्वक शरीर की स्थिति| अत: तन और मन की स्वस्थ, स्थिर एवं सुखपूर्ण स्थिति का नाम है- 'योगासन'| वैसे तो उत्तम स्वास्थ्य के लिए बहुत से योग और आसनों का विधान है किंतु विद्यार्थियों के लिए ध्यानात्मक, शारीरिक व्यायाम वाले आसन आवश्यक हैं, जिनमें पद्मासन, वजा्र सन, धनरु ासन, चक्रासन, कटि चक्रासन, सवागं ासन, हलासन विशष्े ा लाभदायक ह|ैं इन याेगासनाें के संबंध में जाे जानकारियाँ दी जा रही हैं, उन पर विद्यार्थियों काे विशेष ध्यान देना चाहिए|

1. पद्मासन - पद्मासन का अर्थ है-कमल जैसा आसन| इस आसन को करते समय व्यक्ति की बैठक की स्थिति कमल के समान हो जाती है| अत: इस आसन को पद्मासन कहते हैं| इस आसन की मुद्रा में दाएँ पैर के पंजे को बाएँ जाँघ पर व बाएँ पैर के पंजे को दाएँ जाँघ पर रखकर दोनों हाथों को घुटनों पर रखकर, कमर सीधी कर बैठते हैं| इस आसन के अभ्यास से वातरोग, पेट रोग, गठिया, कब्ज आदि रोगों से छुटकारा मिलता है| शरीर की सुधड़ता, कांति, दीर्घ यौवन के लिए इसका प्रयोग लाभकारी है| इस आसन को 5 सेकंड से शुरु करके सामान्य व्यक्ति को 15 मिनट तक करना चाहिए|

2. वज्रासन - वज्र का अर्थ कठोर या सख्त होता है| वज्रासन आमाशय, रीढ़ और नाड़ी पर प्रभाव डालने वाला आसन है| इस आसन को करने से शरीर वज्र के समान बनता है| इस आसन की मुद्रा में अपनी दोनों टाँगाें को पीछे की ओर मोड़कर घुटनों के बल पाद पृष्ठ (एडि़यों) के ऊपर बैठा जाता है| इस स्थिति में दोनाें हाथ घुटनों पर तथा हथेलियाँ नीचे की ओर एवं दृष्टि सामने की ओर स्थिर होनी चाहिए| इस आसन को करने से खाया हुआ भोजन शीघ्र पचता है| यह आसन करने से पिंडलियों और घुटनों का दर्द दूर होता है, छाती, श्वाँस तथा गले के रोग दूर होते हैं, मोटापा कम होता है| इस आसन को करने से पेट की चरबी कम होती है, गैस दूर होती हैं, भूख खुलती है, आवाज़ मधुर होती है, आँखों की रोशनी बढ़ती है तथा पाचनशक्ति बढ़ती है|

इस अभ्यास को 1 से 5 मिनट तक बढ़ाया जा सकता है|

3. सवांगासन - यह आसन सभी अंगाें को प्रभावित करता है| इस कारण इस आसन को सर्वांगासन कहते हैं| इस आसन में पीठ के बल लेटकर दोनों पैरो को ऊपर उठाते हुए शरीर का भार कंधो पर होता है| इस स्थिति से वापस आते समय भी पैराें को आगे झुकाकर,पहले पीठ को भूमि से लगाएँ, पैरों को सीधे या नीचे लाएँ अन्यथा असावधानीवश गर्दन की हड्डी पर प्रभाव पड़ सकता है तथा कंधों की नस भी चढ़ सकती है| कुछ सेकंड तक करने के पश्चात विश्राम करें, पुन: यह आसन 2-3 बार अवश्य करें| इस आसन से मस्तिष्क विकार दूर होते हैं, मूत्राशय से संबंधित बीमारियों, पैरों और तलुओं की पीड़ा, सूजन तथा जलन इत्यादि दूर हाेती है| मेरु दडं लचीला हाेता है| रक्त परिसचंरण, श्वसनतत्रं लचीला हाेते है| इस आसन काे नियमित रुप से करने से सभी अंगाें का विकार नष्ट हाेता है|

4. हलासन -इस आसन में शरीर का आकार हल जैसा बनता है इसलिए इसको हलासन कहते हैं|इस आसन में भूमि पर चित लेट कर दोनाें हाथ शरीर से लगाए रखें दोनों पैराें को एक साथ धीरे -धीरे आसमान की ओर पूरा उठाएँ फिर पीछे की तरफ झुकाएँ| पैर बिल्कुल सीधे तने हुए रखकर पंजे ज़मीन पर लगाएँ| ठुड्डी छाती से लगी रहे| अब इसी अवस्था में दो- तीन मिनट से आरंभ कर बीस मिनट तक समयावधि बढ़ाई जा सकती है| हलासन के अभ्यास से अजीर्ण, कब्ज, अर्श, थायराइड का अल्प विकास, असमय वृद्धत्व, दमा, कफ, रक्तविकार आदि दूर होता है| इस आसन से लीवर अच्छा होता है तथा पेट की चर्बी तथा सिरदर्द भी दूर होता है|

आसन हर अवस्था के व्यक्तियों के लिए उपयाेगी हाेता है| इससे न केवल शरीर के सभी अंगो को सक्रिय किया जाता है, अपितु तन-मन पर नियन्त्रण भी किया जाता है| शीषार्सन, सर्वांगासन, पद्माासन आदि सरलता से सीखे जा सकते हैं| आसनाें काे जितनी छाेटी उम्र में सीख लिया जाए उतना ही अच्छा हाेता है|

खेल या व्यायाम सदा खुली हवा में करना चाहिए| खेल या व्यायाम करते समय रक्त-प्रवाह की गति प्राय: तीव्र हो जाती है| शरीर को स्वस्थ रखने के लिए ऑक्सीजन की अधिक आवश्यकता पड़ती है| खेल या व्यायाम के लिए प्रात:काल का समय सबसे अच्छा माना जाता है| इस समय की वायु का स्पर्श स्वास्थ्य के लिए हितकर होता है|

उत्तम स्वास्थ्य के लिए खेल और आसन तो आवश्यक हैं ही ,भोजन संबंधी बातें जानना भी बहुत आवश्यक है| हमें गरिष्ठ भोजन नहीं करना चाहिए| गरिष्ठ भोजन शरीर के लिए ज़हर है| भूख से अधिक भोजन करना, ठूँस-ठूँस  कर खाना और भूख न लगने पर पर भी खा लेना शरीर के लिए अत्यन्त हानिकारक है| उतना ही खाना चाहिए जितना हम पचा सके अधिक खाना ताे राेगाें काे खुला आमत्रंण देना है|

किसी ने ठीक ही कहा है कि यदि तुम स्वस्थ, प्रसन्न और पवित्र रहना चाहते हो तो अधिकतर भूखे रहने का अभ्यास करो| गाँधीजी तो यहाँ तक कहते थे कि जीने के लिए खाओ, खाने के लिए मत जिओ| अत: हमें चाहिए कि खेल, व्यायाम, आसन तथा भोजन-संयम के द्वारा अपने शरीर एवं मन को पूर्ण स्वस्थ रखें| एेसा करने से मन प्रसन्न एवं तन में स्फूर्ति बनी रहेगी| इस प्रकार हम न केवल अपना अपितु अपने संपूर्ण समाज एवं राष्ट्र का जीवन सुख-शांतिमय बनाएँगे|

राजनारायण तिवारी

शब्दार्थ

क्रीडांगण - खेल मैदान | दुर्लभ - जिसे पाना कठिन हो
मानसिक - मन संबंधी | स्वचालित - अपने आप चलने वाला
निष्क्रिय - क्रियाशून्य | किशोरावस्था - बचपन और जवानी के बीच की अवस्था
विधिवत् - नियमपूर्वक | स्फूर्ति - फुर्ती,चुश्ती
आमंत्रण - न्यौता गरिष्ठ | भोजन - एेसा भोजन, जिसे पचाने में कठिनाई हो|
यंत्र - मशीन | कृत्रिम - बनावटी
व्यायाम - कसरत |

अभ्यास कार्य

पाठ से

उच्चारण के लिए

हानि, स्वस्थ, इच्छा, उत्साह , निष्क्रिय, दृढ़ता|

सोचें और बताएँ

1. खेल या व्यायाम के लिए कौनसा समय उत्तम है?

2. उत्तम स्वास्थ्य को जीवन का सबसे बड़ा धन क्यों माना गया है?

लिखें

अति लघूत्तरात्मक प्रश्न

1. 'पद्मासन' का क्या अर्थ है?

2. शरीर के किस अंग को स्वचालित पंप कहा गया है?

3. विद्यालय में करवाए जाने वाले व्यायाम कौन-कौनसे हैं?

4. वज्रासन करने से क्या लाभ है?

रिक्त स्थानों की पूर्ति कीजिए

(क) खेल या व्यायाम सदा ........................................हवा में करना चाहिए |

(ख) जीने के लिए ........................खाने के लिए मत जिओ|

लघूत्तरात्मक प्रश्न

1. किशोरावस्था में विशेष तौर पर किए जाने वाले व्यायामों के नाम लिखिए?

2. प्रत्येक बालक एवं बालिका को सामूहिक खेलों में भाग क्यों लेना चाहिए?

दीर्घ उत्तरात्मक प्रश्न

1. योगासन का मानव जीवन में क्या महत्त्व है?

2. खेलों तथा व्यायाम के दौरान हमें किन-किन बातों का ध्यान रखना चाहिए?

भाषा की बात

1. `शारीरिक` शब्द में `इक` प्रत्यय लगा हुआ है इसमें मूल शब्द `शरीर` है| आप भी पाठ में से `इक` प्रत्यय वाले शब्द छाँटिए |

2. निम्नलिखित शब्दों को पढि़ए और अनुनासिक (ँ) अनुस्वार (ं) लगाकर अपनी अभ्यास पुस्तिका में लिखिए-

चादी चद सुदर हसना अश दात चाद वश

3. निम्नलिखित शब्दों को पढि़ए और इनकी बनावट को समझिए-

चरित्र, कच्चा, सम्मान, हड्डी, पक्का, श्रम, क्या

उपर्युक्त शब्दों में एक ही व्यंजन दो बार जुड़कर आया है| एक बार हलंत तथा दुबारा पूर्ण व्यंजन के रुप में जुड़कर शब्द बना है, जैसे - कच्चा, पक्का तथा कुछ शब्दों में एक हलंत व्यंजन के साथ दूसरा पूर्ण व्यंजन जुड़कर शब्द बना है, जैसे - क्या, श्रम|

जब एक ही व्यंजन अपने हलंत एवं पूर्ण रुप में दो बार लिखा जाए तो उसे द्वित्व व्यंजन कहते हैं तथा जब एक हलंत व्यंजन दूसरे पूर्ण व्यंजन के साथ मिलकर लिखा जाता है तो उसे संयुक्त व्यंजन कहते हैं|

आप भी पाठ में आए द्वित्व व्यंजनाें को छाँटकर लिखिए|

पाठ से आगे

1. पाठ में आए खेलों की सूची बनाइए|

2. आपके द्वारा बनाए गए खेलों की सूची में से किसी एक खेल के बारे में विस्तार से जानकारी प्राप्त कीजिए|

3. पाठ में आए आसनों के अतिरिक्त अन्य आसनों के बारे में जानकरी प्राप्त कीजिए|

यह भी जानें

बास्केटबॉल हमारा राज्य खेल है| इस खेल को सर्वप्रथम 1936 के बर्लिन ऑलंपिक में शामिल किया है| इसकी प्रत्येक टीम में 5-5 खिलाड़ी होते हैं|

उत्तम स्वास्थ्य के लिए संतुलित भोजन आवश्यक है| भोजन के अवयव इस प्रकार हैं -

1. प्रोटीन | 4. वसा
2. कार्बोहाइड्रेट | 5. खनिज लवण
3. जल | 6. विटामिन

तब और अब

पुराना रुप | सुन्दर | अशुद्धि | विद्यार्थी | कबड्डी | द्वारा | बौद्धिक | हड्डी
मानक रुप | सुंदर | अशुद्धि | विद्यार्थी | कबड्डी | द्वारा | बौद्धिक | हड्डी

जानें, गुनें और जीवन में उतारें

भिन्नरुचिहि: लोक:|
लोगों की रुचि भिन्न-भिन्न होती है|

केवल पढ़ने के लिए

हिंदी शब्दकोश

हिंदी शब्दकोश में सर्वप्रथम स्वर से प्रारंभ होने वाले शब्द होते हैं| इसके बाद व्यंजन से प्रारंभ होने वाले शब्द होते हैं| हिंदी में मूलत: 11 स्वर व 33 व्यंजन होते हैं, जिनका विवरण निम्न प्रकार है :

स्वर -

अ आ इ ई उ ऊ

ऋ ए एे ओ औ

व्यंजन -

क ख ग घ ङ च

छ ज झ ञ् ट ठ

ड ढ ण त थ द

ध न प फ ब भ म य

र ल व श ष स ह

शब्दकोश में स्वरों का क्रम निम्न प्रकार होता है -

अं अ ँ अ अ: आं आँ आ: आ इ ं इँ इ ईं ई उं उँ उ ऊं

ऊँ ऊ ऋ एं एँ ए एें एे ओं ओ औं औ|

व्यंजन से प्रारंभ होने वाला शब्द देखने के लिए सबसे पहले `क' वर्ण से प्रारंभ होने वाले वर्ण अपनी निम्नानुसार बारहखड़ी में होते हैं-

कं कँ क का कि की कु कू क ृ के कै को कौ क् |

इसी प्रकार सभी व्यंजन ऊपर दिए हुए वर्णमाला क्रम में अपनी-अपनी बारहखड़ी के अनुसार होते हैं|

संयुक्त व्यंजन क्ष,त्र,ज्ञ तथा श्र को उनके प्रथम वर्ण के अनुसार निम्नलिखित प्रकार से विश्लेषित करके संबंधित वर्ण की बारहखड़ी के अंत में देखा जा सकता है|

क्ष को संयुक्त व्यंजन क्+ष, त्र को संयुक्त व्यंजन त् + र, ज्ञ को संयुक्त व्यंजन ज् + ञ् तथा श्र को संयुक्त व्यंजन श् + र के रुप में मानकर उसी क्रम में देख सकते हैं|

अनुस्वार और अनुनासिक वाले वण(rf) समान वण(rf) से पहले आते हैं, जैसे - हंस, हँस|

विसर्ग वाले शब्द समान स्वर के पहले आएँगे, जैसे- दु:ख,दुख,|

अनुनासिक ( ँ ) व अनुस्वार ( ं ) से युक्त वण(rf) हाे ताे उस शब्द के अन्य वर्णों के क्रम काे ध्यान में रखते हुए पहले अनुस्वार व (in)फर अनुना(in)सक से प्रारंभ हाेने वाला शब्द हाेता है|

जैसे - अंग, अंकुश, अँखुअा, अँकाेर व अँगड़ाई|

इनका सही क्रम हाेगा - अंकुश, अँकाेर, अँखुअा, अंग, अँगड़ाई|

राष्ट्रगान

जन गण मन अधिनायक जय हे,
भारत भाग्य विधाता|
पंजाब, सिन्धु, गुजरात, मराठा,
द्राविड़, उत्कल, बंग|
विंध्य, हिमाचल, यमुना, गंगा
उच्छल जलधि तरंग|
तव शुभ नामे जागे,
तव शुभ आशिष मांगे|
गाहे तब जय गाथा,
जन गण मंगलदायक जय है,
भारत भाग्य विधाता|
जय हे, जय हे, जय हे!
जय जय जय जय हे|